
Sorei mele GLADYS GANE 


PROLOG 


Drumul spre sălașele tribului Alebi este aproape de 
nerecunoscut. El şerpuieşte prin păduri și ţinuturi 
mlăștinoase, prin junglă și peste dealuri cu vegetaţie 
bogată. 

Niciun afluent al fluviului celui mare nu curge prin ţara 
Alebilor, și se zice că acolo trăiesc niște triburi sălbatice, 
necunoscute, cu obiceiuri ciudate și care îndeplinesc 
misterioase rituri vrăjitorești. 

În ţara acestor sălbateci se găsește însă Fluviul 
Diamantelor. 

Odată porni înspre adâncurile acestei țări neprimitoare, 
o expediţie sub comanda unui alb. Avea cu el hamali și 
echipament bun, iar într-o dimineaţă de octombrie, vaporul 
cu care călătorea acostă în estuarul marelui fluviu. Erau cu 
totul patru albi; șeful: un bărbat zvelt de vârstă mijlocie, a 
cărui întreagă făptură inspira simpatie. 

Unul dintre albi nu tăinuia deloc că n-avea de gând să 
însoțească expediţia. Avea o înfățișare de om greoi și 
îndesat, deși de fapt era înalt, iar faţa lui bădărănoasă cu 
trăsăturile-i brutale îl arăta și mai respingător. Pe când se 
făceau ultimele pregătiri, el fuma ţigări lungi de foi și 
înjura căldura înăbușitoare. 

Cu câteva zile înainte de plecarea expediției, luă pe șef 
la o parte: 

— Sutton, chestia asta mă costă o groază de parale, 
spuse el, și n-aș vrea să le pierd prin vreo greșeală de a d- 
tale. Ştii doar că întotdeauna vorbesc așa cum gândesc. 
Prin urmare nu te supăra. Dacă reușești să găsești Fluviul 


5 


Diamantelor, îmi aduci bineînţeles și probe. Dar lucrul cel 
mai important este să-i stabilești cu cea mai mare precizie 
poziţia. Nu-ţi pot spune exact unde ai să găsești mina de 
diamante, ai însă la d-ta schiţa în creion pe care ne-a dat-o 
portughezul. 

Sutton îl întrerupse printr-un ușor râs nervos: 

— Nu curge pe teritoriu portughez, bineînţeles... 

— Pentru Dumnezeu, ce tot dai cu teritoriul portughez. 
Slăbește-mă odată cu prostiile astea. De cel puţin douăzeci 
de ori ţi-am spus că nu e vorba de pământ portughez. 
Fluviul curge pe teritoriul englez. 

— Ştiţi doar că ministerul Coloniilor.... 

— Da, da, știu povestea pe dinafară, se răsti celălalt. E 
interzisă căutarea diamantelor, e un ţinut afurisit și așa 
mai departe. Dar ia te uită aici. Scoase din buzunar o cutie 
rotundă turtită și o deschise. Întrebuinţează busola asta de 
îndată ce ajungi la primul lanţ de dealuri... alte busole mai 
ai la dumneata? 

— Da, mi-am pregătit două, răspunse Sutton mirat. 

— Ia dă-le încoa! 

— Păi... 

— Dă-le încoace când îţi spun, dragul meu, porunci scurt 
financiarul. 

Șeful expediției ridică din umeri, se duse și după câteva 
minute se întoarse cu două instrumente. În schimb primi 
pe celălalt. 

Arăta bine dar n-avea ace. Întregul cadran se învârtea în 
jurul unei axe centrale. 

Sutton holbă ochii mirat. 

— Ciudat lucru, spuse el uimit, sunteţi sigur că busola 
merge bine? Nordul ar trebui doar să fie exact încolo, în 
direcţia pavilionului vaporului. 

— Ei, năzbâtii, busola asta a fost verificată și 
răsverificată. Crezi poate că am să te las să pleci cu un 
instrument prost, după ce-am cheltuit atâta avere? 

În dimineaţa în care expediţia porni și hamalii-purtători 

își încărcară poverile pe umeri, răsări un om cu obrazul 
bronzat de soare. Marea lui cască colonială, albă și-o 
dăduse cam pe ceafă, iar în mână ţinea o apărătoare de 
muște. 

— Guvernator Sanders, se prezentă el scurt. Tocmai mă 
întorc din interior. Îmi pare rău că nu v-am întâlnit mai 
înainte. Aveţi așadar de gând s-o porniţi în junglă? 

— Da. 

— Şi căutaţi diamante, pe cât am auzit? 

Sutton adeveri din cap. 

— O să întâmpinați, probabil, în marșul d-voastră o 
rezistență îndrăcită din partea indigenilor. Alebii au să vă 
atace, iar Otakii au să vă masacreze. 

Sanders tăcu o clipă gânditor, mișcând în vremea asta 
încoa și încolo apărătoarea de muște. 

— Băgaţi de seamă să aveţi cât mai puţine neînţelegeri 
cu ei. N-aș dori de loc să am război pe teritoriul meu - și 
mai ales păstraţi distanţa de graniţa portugheză. 

Sutton zâmbi: 

— Facem, tocmai de aceea, un arc larg. Ministerul 
Coloniilor a văzut însemnat pe hartă drumul pe care vrem 
să-l urmăm și a fost de acord cu el. 

Guvernatorul îl privi cu adâncă seriozitate: 

— Ei, atunci bun noroc! 

În ziua următoare expediţia porni în marș la răsăritul 
soarelui și dispăru în pădure de cealaltă parte a fluviului 
Isisi. 

După o săptămână financiarul care echipase expediţia 
plecă înapoi spre Anglia... 

Trecură luni și nimeni nu se întoarse. Și nici prin curieri 
și nici prin tobele Lokalilor nu veni vreo veste de la 
exploratori. Se scurse un an și urmă un altul și tot nu 
dăduseră vreun semn de viaţă. 

Cei din Anglia începură să se neliniștească. Pe capul 
guvernatorului Sanders începură să curgă telegrame, 
scrisori și întrebări oficiale. Fu chiar obligat de superiorii 

săi să pornească cercetări pentru găsirea oamenilor care 
plecaseră să găsească Fluviul Diamantelor. Dar el clătina 
din cap. 

Cu toate acestea trimese în taină, în regiunea 
păduroasă, doi spioni, oameni șireți și experimentați, care 
știau să se descurce în ţinutul acela. 

Lipsiră vreo trei luni și când se întoarseră, unul dintre ei 
ducea pe celălalt de mână. 

— L-au prins  Alebii  sălbateci, explică liniștit 
conducătorul, și i-au scos ochii. În noaptea când voiau să-l 
ardă, am izbutit să ucid pe paznic și să fug cu tovarășul în 
desișul pădurii. 

Sanders stătea în faţa casei sale, în lumina verzuie- 
albicioasă a lunii și-și plimba privirile de la vorbitor la orb, 
care aștepta răbdător, fără să se văicărească. 

— Ce vești aduceţi despre oamenii albi? întrebă el în 
cele din urmă. 

Conducătorul, care se sprijinea într-o suliță lungă, se 
întoarse către tovarășul său. 

— Spune ce ai văzut, Messambi, îl îndemnă el în limba 
indigenilor. 

— Oase, spuse răgușit orbul. Oase am văzut. l-au 
răstignit pe oamenii albi pe un maidan mare din faţa 
colibei șefului, și niciunul n-a scăpat cu viaţă. Așa spun 
oamenii din tribul Alebilor. 

— Așa socoteam și eu, răspunse Sanders serios. Și apoi 
trimese un raport în Anglia. 

Trecură luni. Veni anotimpul ploios, și apoi totul 
înmuguri și înverzi, ca întotdeauna după vremea furtunilor 
și a lapoviţei. Sanders era activ. Avea mult de lucru în 
micuța colonie din apusul Africii centrale, în care boala 
somnului și războaiele de răzbunare între diferitele triburi 
cer fără încetare jertfe de vieţi omenești. 

Fusese chemat în ţinutul pădurilor, ca să ţie un 
„palaver”! împotriva doctorilor-vraci. Străbătu în marș 


1 Sfat; şedinţă; scaun de judecată. 


peste o sută de kilometri, pe drumul plin de hârtoape ce 
ducea în ţara Alebilor și ţinu în orășelul M'Saga scaun de 
judecată. Luase pentru paza lui douăzeci de haussa. Fără 
apărarea lor n-ar fi putut îndrăzni să pătrundă atât de 
adânc în aceste ţinuturi. Acum ședea în casa acoperită cu 
frunze de palmier, pregătită pentru palaver, și asculta la 
povești de necrezut despre descântece vrăjitorești și boli 
ucigătoare, pricinuite de ele. Află de datini și rituri fioroase 
ce îndeplineau vracii între apusul și răsăritul soarelui, și 
apoi rosti sentinţa. 

Vraciul-doctor era un moșneag, dar Sanders n-avea 
niciun respect de părul cărunt. 

— M-am încredinţat că ești un om rău, spuse el și.... 

— Stăpâne! 

Cel ce-l întrerupsese pe Sanders era pârâșul, un om pe 
jumătate mort de groază și de boală. Intră în cercul ce-l 
făceau soldaţii și locuitorii din M'Saga, care priveau cu 
curiozitate scena. 

— Stăpâne, tare rău om. 

— Taci acum din gură! porunci guvernatorul. 

— Face farmece drăcești cu sângele oamenilor albi! 
zbieră pârâșul, când la un semn al lui Sanders se văzu 
înhăţat de doi soldaţi. A pus un om alb în lanţuri și-l ţine 
închis în pădure. 

— Ce spui? întrebă Sanders aspru. 

El îi cunoștea pe indigeni mai bine ca oricare altul și 
numaidecât simţea dacă-l minţeau. Dar știa de asemenea - 
și asta era mult mai greu de cunoscut - și când spuneau 
adevărul. Făcu semn victimei vraciului-doctor să vie mai 
aproape. 

— Ce vorbe au fost astea cu oamenii albi? 

Bătrânul vraci bolborosi ceva repede și în șoaptă și-l 
privi plin de ură; omul, care abia cu o clipă înainte avea 
atâta poftă să vorbească, șovăi. 

— Ei? 

— Păi, zice că... 


— Spune mai departe ce voiai să spui. 

Omul tremura ca varga: 

— E în pădure un om alb - a venit de la Fluviul Stelelor - 
moșul l-a găsit și l-a dus într-o colibă și acum îi 
întrebuinţează sângele la farmecele lui... 

Indigenul conduse pe Sanders pe o potecă de pădure. 
Șase soldaţi însoțeau pe guvernator, și luaseră cu ei și pe 
vraci, căruia îi legaseră mâinile. 

La vreo trei kilometri de sat se găsea o colibă 
singuratică. Ierburile, mai ales iarba elefanților, creșteau 
aci atât de înalte, încât de abia o vedeai printre ele. 
Acoperișul era spart și se lăsase în multe locuri, iar 
interiorul era dărăpănat... 

Sanders intră și găsi zăcând pe jos, ferecat în lanţuri 
prinse de un butuc greu de lemn, un alb care râdea 
încetișor ca pentru sine și vorbea aiurea, în crâmpeie de 
cuvinte de om cult. 

Soldaţii îl scoaseră afară și-l lungiră jos cu băgare de 
seamă. 

Hainele-i erau numai zdrenţe; părul și barba îi 
crescuseră peste măsură, iar pe braţele lui se deslușeau 
multe cicatrice, pe locurile unde doctorul îi făcuse 
crestături cu cuțitul ca să-i ia sânge. 

— Pare să fie nebun, apuse Sanders și clătină din cap. 

— Fluviul Stelelor, chicotea bolnavul. Nostim nume, nu-i 
așa? Kimberley? Ei, dar e încă și mai... nici eu n-am crezut 
pân-ce n-am văzut cu ochii mei... toată albia fluviului e 
plină de diamante... N-ai să-l găsești în vecii vecilor, 
Lambaire, nici măcar cu harta și cu afurisita ta de busolă... 
am ascuns acolo o sumedenie de scule și de provizii - 
pentru mai bine de un an... 

Scoase din buzunar un petec de hârtie. Sanders se 
aplecă să ia foaia, dar omul îl îmbrânci cu mâna-i slabă. 

— Nu, nu, nu! gâfâi cu groază. Ei numai sângele mi-l iau 
- dar las’ că sunt eu destul de voinic ca să nu mă ia dracu... 
și într-o bună zi tot scap eu de-aici... 

După zece minute căzu într-un somn adânc. 

Sanders găsi hârtia murdară și o băgă în buzunar. 

Oamenii lui ridicară în luminiș, lângă colibă, două 
corturi. Albul se găsea într-o stare atât de jalnică, încât 
Sanders nu îndrăznea să dea ordin să fie transportat. Dar 
noaptea, pe când toată tabăra dormea, iar cei doi indigeni 
puși să-l îngrijească sforăiau zdravăn, nebunul se trezi. Se 
ridică încetișor și se depărtă târâș. 

Sanders găsi a doua zi cortul gol, iar la o sută de metri 
depărtare de lagăr, soldaţii descoperiră, pe malul pârâului 
de munte, zdrenţele ce înveliseră pe omul alb. 


* 


Vraciul-doctor din M'Saga fu adus la un palaver în zori 
de zi. Veni în lanţuri de fier; știa ce pedeapsă-l aștepta, 
căci soldaţii haussa dezgropaseră în pădure, aproape de 
colibă, oasele oamenilor albi. 

— Stăpâne, spuse el și întâmpină cu sânge rece privirea 
mânioasă a guvernatorului, în ochii tăi văd moartea. 

— Ai văzut bine! răspunse Sanders, și dădu ordin să fie 
spânzurat. 


11 


CAPITOLUL I. 
AMBER 


Amber ședea în celula lui din închisoarea din Wellboro. 
Fluiera într-o doară o melodie și bătea din picioare tactul, 
în timp ce privirile i se plimbau cercetător prin încăpere. 

Lingura și strachina stăteau în mod reglementar pe 
poliţă, patul era făcut bine. 

Amber dădu satisfăcut din cap și fluieră liniștit mai 
departe. 

Pe o policioară deasupra patului, stăteau biblia, o carte 
de rugăciuni și o hârțoagă de broșură murdară de la 
bibliotecă. 

Amber făcu o strâmbătură plină de dispreţ când le văzu. 
Broșura plicticoasă o scrisese o misionară care trăise 
douăzeci de ani în Borneo de Nord. Dar nu știa de pildă să 
spună mai mult despre climă decât că era caldă. 

Avea ghinion cu cărțile lui de la bibliotecă. Acum cinci 
ani, când intrase pentru prima dată la închisoare, își 
băgase în cap să studieze Economia naţională și drama 
greacă. Adresase administraţiei închisorii o cerere lungă în 
care ruga să i se dea cărţi potrivite pentru așa ceva, dar 
căpătase numai o gramatică elementară și o altă carte fără 
însemnătate, care nu-i erau de niciun folos. În timpul altui 
stagiu la închisoare, voise să se ocupe cu Chimia, dar avu 
tot atât de puţin noroc. 

Deţinutul să tot fi fost de vreo treizeci de ani, de statură 
potrivită, și cât se poate de drăguţ. Părul lui blond bătea 
puţin în roșcat, iar privirea ochilor lui cenușii era limpede 
și luminoasă. 

Deodată se răsuci în ușă cheia. Când broasca ţăcăni a 
doua oară și ușa se deschise, Amber se ridică. 

— Numărul șaptezeci și cinci, spuse gardianul. 

— De ce nu-mi dai pace în ceasul de odihnă, Augustus? 

Omul nu se chema Augustus și nu răspunse. Mai înainte 
l-ar fi denunţat numaidecât pentru obrăznicie, nerușinare, 
ultraj și câte și mai câte, dar Amber ajunsese în cursul 
anilor destul de deochiat pentru ciudăţeniile lui. În afară 
de aceasta, i se mai treceau câte unele cu vederea, pentru 
că salvase odată pe gardianul-ajutor Beit de atacul unor 
bandiți londonezi. Cursese, nu-i vorbă, ceva apă pe gârlă 
de-atunci și lucrul se întâmplase în alt penitenciar. Dar 
lumea închisorilor e mică, și ce se petrece într-un loc, se 
află peste tot. 

Amber străbătu cu gardianul său coridorul cel lung, 
cobori scara de oţel ce dădea în sala cea mare și coti apoi 
într-un coridor strâmt, boltit, ce ducea la biroul 
directorului. 

Trebui să aștepte câteva minute în faţa ușii, apoi fu 
chemat înăuntru. 

Maiorul Bliss şedea la biroul lui. Avea o faţă bronzată de 
soare și purta o mustăcioară neagră. La tâmple, părul 
începuse a-i încărunți. Făcu semn din cap gardianului să 
iasă. 

— Număr șaptezeci și cinci, în baza unei decizii speciale 
a ministerului de Interne, vei părăsi mâine închisoarea. 

— Bine, d-le maior. 

Directorul tăcu o clipă gânditor, bătând ușor toba cu 
degetele pe tăblia biroului. 

— De ce ai de gând să te apuci, când ai să fii liber? 

Amber zâmbi. 

— Am să-mi reiau cariera de „om certat cu legea”, 
răspunse el satisfăcut. 

Maiorul Bliss clătină din cap încruntându-se: 

— Nu te pot înţelege. N-ai pe nimeni, niciun prieten? 

Amber zâmbi și mai prietenos: 

— Nu, n-am pe nimeni pe care să-l pot face răspunzător 
de proasta mea purtare, afară de mine însumi. 

Directorul luă un dosar și răsfoi prin el: 

— De zece ori ai fost condamnat și ai fost închis de zece 
ori - un om cu talentele d-tale, cu aptitudinile d-tale! Ai fi 
putut ajunge orice ai fi dorit. 

— Nu-mi vine să cred, îl întrerupse deţinutul. La fel îmi 
tot spun și judecătorii, dar în privinţa asta se înșală. Nu-i 
deloc adevărat. Dacă un om e un bandit genial, nu rezultă 
numaidecât că ar putea deveni un arhitect celebru, și dacă 
știe să falsifice un cec, încă nu înseamnă că e în stare să 
întemeieze o mare societate pe acţiuni. Dar un om cu o 
inteligență mijlocie, are întotdeauna perspectiva să 
realizeze ceva ca bandit, deoarece în acest domeniu 
concurența e mai mică. Cei mai mulţi bandiți sunt niște 
proști și jumătate, așa că nu e greu să te distingi în cariera 
asta. Și-apoi, vedeţi d-voastră, n-am nici prieteni nici rude; 
nimănui pe lumea asta nu-i pasă de mine. Dar cu toate 
astea mă simt cât se poate de fericit. Și dacă credeati 
adineaori că am stat numai de zece ori la închisoare, vă 
înșelaţi. Mâine voi fi liberat pentru a paisprezecea oară. 

— Cu d-ta văd că nu-i nimic de făcut, spuse directorul și 
apăsă pe butonul soneriei. 

— Da, sunt un filosof în căutare de aventuri, răspunse 
satisfăcut numărul șaptezeci și cinci, când gardianul veni 
să-l ia și-l conduse din nou în celula lui... 

Cu puţin timp înaintea sunetului de clopot ce vestea că 
deţinuţii trebuiau să se culce, un gardian îi aduse un 
pachet cu haine. 

— Uită-te prin lucruri, număr șaptezeci și cinci, dacă nu 
lipsește ceva, spuse prietenos slujbașul și întinse 
deţinutului o listă lungă. 

— Lasă, ce să mai umblăm cu formalităţi de astea. Mă 
încred cu ochii închiși în cinstea d-tale. 

— Hai, uită-te prin lucruri. 

Amber desfăcu legătura, luă hainele una câte una, le 

scutură, și le întinse pe pat. 

— Ce să spun, păstraţi bine hainele, mult mai bine decât 
la Walton. Nicio cută la haină, pantalonii puși frumos pe 
dungă - ei, drace! unde mi-o fi monoclul? 

Îl găsi într-un buzunar al vestei, învelit cu grijă în hârtie 
de mătase. 

Amber mai făcu omului câteva complimente privitoare la 
administraţia închisorii. 

— Mâine dis-de-dimineaţă, am să-ţi trimet un bărbier să 
te radă, spuse gardianul. 

În prag se opri iarăși. 

— Număr șaptezeci și cinci, spuse el după o scurtă 
pauză, mai bagă și d-ta de seamă să nu tot ajungi mereu la 
închisoare! 

— Dar, de ce? 

Amber se uită la el încruntându-se. 

— Auzi vorbă! Viaţă-i asta? Şi apoi un gentleman ca d-ta! 
Cred că nu ti-ar veni deloc greu să te păzești de temniţă. 

Amber schiţă un surâs. 

— Eşti nerecunoscător, dragul meu. Oameni ca mine dau 
închisorii un anumit relief și, la urma urmelor, chiar o 
nuanţă distinsă. Și apoi, sunt întotdeauna pilda cea bună 
pentru deţinuţii care se poartă rău. Oricând, poţi spune: 
„la te uită la numărul șaptezeci și cinci!” Trebuie să 
recunoști și d-ta că întotdeauna m-am purtat ireproșabil, 
așa că aţi putut trece celorlalți pe la nas drept model 
numărul șaptezeci și cinci. 

— Pentru d-ta ar fi o jucărie să câștigi oricâte parale ai 
vrea, dacă ţi-ai întrebuința „talentele” la lucruri cinstite! 

Numărul șaptezeci și cinci făcu plictisit un gest cu mâna: 

— Acum vorbeşti ca dintr-o foaie de duminică a 
misionarilor, și tare nu pot suferi așa ceva! 

CAPITOLUL II. 
LA CLUBUL PINNOCK 


Clubul Pinnock din Curefax Street No. 46, fusese 
întemeiat în primii ani de după 1800 de un anumit Charles 
Pinnock, și pe vremuri acest club era un celebru punct de 
întâlnire. 

Dar încetul cu încetul, clubul, odinioară aristocratic, 
decăzu din ce în ce prin primirea de membri dubioși, până 
ce ajunsese să trezească și bănuiala poliţiei. Poliţiștii 
făcuseră de mai multe ori și razii în local, dar n-avură 
niciun succes. 

Tinerii avuţi din Londra frecventau în mod obișnuit 
clubul și se făleau apoi, prietenilor în care aveau 
încredere, că au jucat pe sume mari. Dar aventurierii, care 
știau bine de tot cum mergeau lucrurile în club, aveau 
toate motivele să nu flecărească mult despre aceasta. Iar 
oamenii care pierduseră, știau tot atât de bine că lumii nu-i 
e milă de proștii care se lasă trași pe sfoară. lată de ce 
poliția nu punea niciodată mâna pe o dovadă concretă. 

Intr-o seară de octombrie, clubul era, ca de obicei, 
înţesat de lume. Putin timp înainte de miezul nopţii, un taxi 
aduse încă trei oaspeți. 

Intâmplător sau dinadins, în faţa intrării nu atârna 
niciun glob electric mai mare, iar cel mai apropiat felinar 
de stradă era la o oarecare depărtare. Vizitatorii trebuiau 
așadar să coboare din vehicule relativ în întuneric, așa că 
unui observator i-ar fi fost foarte anevoie să recunoască 
persoanele. 

De data aceasta șoferul pesemne că nu cunoștea clubul, 

căci trecuse dincolo de intrarea principală. Abia la 
strigătele pasagerilor, opri, chiar în dreptul felinarului. 

Unul dintre aceștia era mare de stat și avea o înfățișare 
militărească. Purta mustață stufoasă, iar umerii lui laţi 
dovedeau o mare putere corporală. Când ajunse în lumina 
puternică a felinarului, se mai pierdu ceva din statura lui 
militară, căci faţa-i era buhăită și sub ochi îi atârnau 
punguţe. După el venea un domn mai scurt, care părea 
mult mai tânăr; părul, sprâncenele și mustata îi erau de o 
culoare atât de deschisă, încât cu greu s-ar fi putut deosebi 
în ele și unele fire albe. Avea un nas coroiat ca de șoim și o 
bărbie ieșită în afară, așa că aducea a clește de spart nuci. 
De la tâmplă până la bărbie, faţa îi era străbătută de o 
lungă cicatrice roșie. 

Cel dintâi era Alfons Lambaire, un om cu o mutră 
întunecată. Dacă se chema sau nu într-adevăr Lambaire, 
rămâne încă de stabilit. În orice caz, era Englez. În dosarul 
Scotland Yard-ului puteai să-i cauţi mult și bine numele, 
căci nu fusese încă niciodată pedepsit. Dar se găsea pe 
lista persoanelor suspecte și polițiștilor le era bine 
cunoscut. 

Însoţitorul lui era numit de toţi, pe scurt: Whitey. 

Veniseră cu un tânăr drăguţ, de vreo douăzeci de ani, cu 
obrajii numai lapte și sânge și cam moale de fire. Când se 
dădu jos din mașină, acesta se bălăbăni ușor încoace și- 
ncolo; Lambaire îl sprijini. 

— Încetișor, încetișor, amice, spuse Lambaire cu vocea 
lui adâncă și plină, și râse ușor. Whitey, plătește șoferul. 
Sutton băiete, bagă de seamă - acum vin trepte. 

Tânărul se poticni iar. 

— Ei, într-un minut-două îl facem noi să-și vie iar în fire, 
nu-i așa, maiorule? 

Whitey avea un glas ascuţit și vorbea foarte repede. 

— Apucă-l de braţul celălalt, răspunse Lambaire. Cu 
câteva coniacuri l-am pus cu siguranţă din nou pe picioare. 

Și dispărură prin ușa învârtitoare a clubului. 

Strada rămase câteva clipe pustie, apoi de după colţ, 
dinspre St. James's Square, se ivi o mașină. Nici șoferul 
acesta nu cunoștea prea bine locurile, căci înainta încet și 
se uita la numerele caselor. În dreptul numărului 46 opri şi 
deschise portiera. 

— Aici e, spuse el respectuos. 

Din mașină se dădu jos o femeie tânără și frumoasă. 
Pesemne că venea de la teatru, căci purta toaletă de seară 
și o capă. 

Ea stătu o clipă în cumpănă, apoi urcă treptele spre club 
și se opri iar. 

După câteva secunde se întoarse nehotărâtă la mașină. 

— Să întreb eu, miss? 

— Da, fii te rog așa de bun, John. 

Ea se uită cum omul bătu în geamul ușii. Aceasta se 
deschise și în prag se ivi un chelner, care aruncă șoferului 
o privire neprietenoasă: 

— Mr. Sutton? 

— Nu, nu e membru în clubul acesta. 

— Explică-i, te rog, că astă seară e musafir aici, spuse 
ea. 
Chelnerul, care se uita acum pe deasupra capului 
șoferului, o observă și-și încruntă fruntea: 

— Nu e aici, doamnă. 

Ea înaintă un pas. 

— E aici - știu bine că e aici, răspunse ea. 

Cu toate că era tare agitată, vocea îi suna, totuși, calmă. 

— Trebuie să-i spuneţi că vreau să vorbesc cu el 
numaidecât. 

— Dar bine, doamnă, nu e aici, răspunse îndărătnic 
omul. 

În clipa aceasta se ivi un trecător. Venise agale pe 
stradă și se oprise în umbra automobilului. 

— E aici, strigă ea, de astă dată înfuriată și bătu din 
picior. E aici în mizerabilul, în păcătosul ăsta de club și vor 
să-l jefuiască! O, e ceva așa de josnic, așa de josnic! 

Chelnerul îi trânti ușa în nas. 

— Scuzaţi, vă rog. 

Un tânăr cu faţa rasă, într-un elegant costum de tweed, 
se apropie de ea. 

— Nu v-aș putea fi de vreun folos, d-ră? 

Atitudinea lui era atât de respectuoasă și tânărul vorba 
atât de prietenos și de deschis, încât, fără să-și dea seama 
cum, ea căpătase numaidecât încredere în el. 

— Fratele meu - e aici. Şi arătă spre ușa clubului. E într- 
o societate rea - și încercam să... 

Mai departe nu mai putu vorbi, căci ochii i se umplură 
de lacrimi. 

Amber făcu politicos semn din cap că a priceput. Fără să 
mai piardă vremea, măcar cu un cuvânt, o conduse înapoi 
la automobil, iar ea i se supuse fără nicio rezistenţă și se 
urcă înăuntru. 

— Care e adresa dv.? Am să vă aduc fratele acasă. 

Cu mâna tremurândă, ea deschise mica-i poșetă aurită și 
scoase o carte de vizită. 

El o citi și se înclină ușor. 

— Du-o pe d-ra acasă, spuse el șoferului și urmări 
luminiţele din dosul mașinii, până ce pieriră. În acest timp, 
însă, chibzui adânc la cele ce avea de făcut. 

Această mică aventură era tocmai pe gustul lui. Se 
simțea azi omul cel mai fericit din Londra, căci fusese 
eliberat din închisoare. În drum spre modesta cameră ce o 
închiriase în Bloomsbury, trecuse întâmplător pe Curefax 
Street. 

Când mașina nu se mai zări, Amber urcă fără grabă 
treptele spre club. 

Împinse ușa, intră în micul antreu și trecu nepăsător pe 
lângă portarul uriaș și voinic, care ședea în loja lui la 
capătul de jos al scării. 

Omul îl privi întrebător: 

— Sunteţi membru, domnule? 

Amber îl măsură din cap până în picioare, ca și cum s-ar 

fi simţit jignit. 

— Vă rog să mă scuzaţi, spuse speriat portarul. Avem 
atâția membri că e tare greu să cunoști bine pe fiecare. 

— Cam așa pare! răspunse rece Amber și porni liniștit să 
urce scara. 

Când ajunse la jumătatea primei scări se întoarse iar 
spre portar. 

— Captain Lawn, e în club? 

— Nu. 

— Sau Mr. Augustus Breet? 

— Nu, nici unul nu este aici. 

Amber dădu din cap și se duse mai departe. Nu cunoștea 
pe nici unul dintre oamenii de care întrebase și știa că nu 
se găseau în club. Dar ca de obicei lucrase cu prezenţă de 
spirit și cu prevedere. În antreu era o vitrină pentru 
scrisori, iar Amber citise în treacăt cele două nume și 
văzuse că poșta pentru cei doi nu fusese ridicată. Prin 
acest truc adormise vigilenţa portarului. 

La etajul întâi se găseau sala de mese, sala de scris și 
sala de lectură. 

Amber mai urcă o scară și intră în fumoar în care ședeau 
o mulțime de domni distinși. Când aceștia îl priviră 
întrebător, el se mulțumi să-i salute surâzând, apoi închise 
la loc ușa și urcă o scară și mai dreaptă. In faţa splendidei 
uși care ducea în sala principală a etajului de sus stătea de 
gardă un ușier într-o uniformă sclipitoare. Omul, vânjos și 
spătos și cu o faţă de boxeur, se ridică numaidecât. 

— Ce doriţi, domnule? întrebă el dușmănos. 

— Mersi, mersi, răspunse Amber și se îndreptă spre ușă. 

— Un moment, vă rog. D-voastră nu sunteţi membru. 

Amber îl privi tăios: 

— Dragul meu, ai o memorie foarte slabă pentru figuri. 

— De figura d-voastră, în orice caz, nu-mi aduc aminte, 
răspunse cu nerușinare portarul. 

Amber se temea că aventura avea să se sfârșească mai 
înainte de a fi început de-a binelea. Băgă mâinile în 

buzunar și zâmbi liniștit: 

— Poţi să te dai și peste cap și eu tot intru. 

— Şi eu vă spun că n-o să intraţi! N 

Amber întinse mâna spre butonul ușii. În aceeași clipă 
portarul îl apucă de umăr. Dar numai pentru o frântură de 
secundă. Căci Amber se răsuci cu iuțeala fulgerului, și 
ridică brațul să lovească. Portarul îi dădu drumul și voi să 
pareze, dar era prea târziu. Un pumn de fier îl izbi cu toată 
puterea în falca de jos și-l dobori la pământ. Și căzu atât de 
prost încât veni de-a berbeleacul pe scări. 

Amber intră acum înăuntru. Jucătorii săriseră cu toţii de 
la locurile lor și holbau ochii spre ușă, căci scena îi 
alarmase. Nu avuseseră timp nici măcar să ascundă 
uneltele care arătau că acolo se jucase; cărțile de joc 
zăceau împrăștiate pe jos și pe mese ca și banii și 
bastoanele crupierilor. În sală domnea cea mai mare 
neorânduială. 

Amber închise încet ușa, mai înaintă 2-3 pași și se uită 
de jur împrejur pe pereţi căutând unde să-și atârne pălăria. 

Mai înainte ca vreunul dintre cei de faţă să-l fi putut 
întreba ceva, ușierul se întoarse. Își scosese haina și 
privirile lui furioase arătau lămurit că voia să spele 
înfrângerea de adineauri. 

— Unde-i blestematul? răcni el. Să-l învăţ eu minte! 

Înjura pe intrus în modul cel mai grosolan. 

— Gentlemeni, spuse Amber, care se proptise cu spatele 
la zid, dacă doriţi, iese un scandal și vă pomeniţi cu poliția 
în casă. Dacă nu doriţi așa ceva, daţi-mi pace să rămân 
unde sunt. 

— Înșfacă-l și azvârle-l afară! 

Lambaire era aci mai marele, care comanda. Era scos 
din sărite, îndârjit, și arăta cu degetul spre străin. 

— Apucă-l de guler, George, și azvârle-l afară! 

Amber ţinea încă mâinile în buzunare. 

— Împușc fără cruţare pe oricine se apropie! declară el 
cu sânge rece. 

Dintr-odată se făcu liniște și toţi se dădură cu un pas 
îndărăt. Portarul cu pumnii cei zdraveni nu știa ce să facă. 

— Am venit aici, ca să mă amuz astă seară în tihnă, urmă 
Amber. Sunt un vechi membru al clubului și sunt tratat aici 
ca un detectiv. Trebuie să spun că asta nu prea e amabil 
din partea d-voastră. 

Și clătină mustrător din cap, în timp ce privirile lui se 
plimbau de la o faţă la alta. Pe unii dintre cei de faţă îi 
cunoștea, deși aceștia nu păreau să aibă habar de asta. 

Deodată descoperi pe tânărul căutat, care, palid și fără 
să-și dea seama ce se petrecea în jurul lui, ședea pe un 
scaun la masa lui Lambaire. 

— Sutton! strigă tare Amber. Sutton băiete, hai trezește- 
te și prezintă pe vechiul tău prieten! 

Agitaţia se potoli încetul cu încetul. Lambaire făcu un 
semn ușierului, care se retrase plin de ciudă. 

— Nu vrem să dăm loc unui scandal, spuse mohorât 
Lambaire. Nu vă cunoaștem, aţi pătruns aici pur și simplu 
cu de-a sila. Și dacă sunteţi un gentleman veţi pleca 
imediat. 

— Nu sunt gentleman, răspunse liniștit Amber. Fac parte 
cu totul din clasa d-voastră. 

El străbătu pieziș sala, îndreptându-se către tânărul 
Sutton, care mai degrabă zăcea în scaun decât ședea și îl 
zgâlţâi de umăr. 

— Am venit să-mi caut aicea prietenul. Tii, dar bine l-aţi 
mai afumat! Se uită tăios la cei doi. Acum îl iau cu mine, 
spuse el brusc. 

Toţi fură uimiţi de puterea lui. Cu un singur braţ îl ridică 
pe Sutton de pe scaun și-l puse pe picioare. 

— Până aici, strigă Lambaire și se înfipse între Amber și 
ușă. Liași tânărul aici și o ștergi imediat! 

Răspunsul lui Amber fu caracteristic. 

Cu mâna liberă ridică un scaun, îi făcu vânt odată peste 
cap și îl repezi în una din ferestre. Geamurile zăngăniră și 
scaunul se sfărâmă cu zgomot de asfaltul străzii. 

Numaidecât șuieratul unui polițist sfâșie tăcerea nopţii. 

Lambaire se dădu la o parte din dreptul ușii și o 
deschise cu furie. 

— Puteţi pleca, scrâșni el. Dar am să-mi mai aduc aminte 
de d-ta! 

— De n-ai să faci asta, atunci să știi că ai o memorie 
proastă, răspunse Amber, care-și petrecuse un braţ în jurul 
lui Sutton. 

CAPITOLUL III. 
UNDE APARE ROMANTICUL 
PETER 


Amber avea optzeci și șase de lire și zece șilingi, ceea ce 
însemna o sumă relativ mare. 

Primise și o invitaţie la ceai, pentru după amiază, de la 
Cynthia Sutton, și se gândea că era drept să-i predea suma 
pentru fratele ei. Dar apoi se răzgândi și se hotări să 
trimeată tânărului banii pierduţi. Pe de altă parte, socotea 
în amănunt toate foloasele ce putea să tragă el de pe urma 
acestor bani. 

În cele din urmă, Amber luă cu chirie o cameră foarte 
drăguță; şedea acum într-un fotoliu comod, fuma o ţigară 
lungă, nu prea tare și citea o carte amuzantă. 

Dar după câtăva vreme fu tulburat din starea lui 
confortabilă, căci o drăguță fată-n casă îi aduse o carte de 
vizită. Amber o luă neglijent. 

„Mr. George Whitey”, citi el. 

— Poftește-l, te rog, înăuntru! 

Whitey era îmbrăcat cu un lux nemaipomenit și după 
înfățișarea exterioară se prezenta, de la cilindru și până la 
pantofii de lac, întocmai ca un gentleman. Își scoase 
mănușile de culoare galben deschisă și zâmbi către Amber, 
care ţinea de un colţ cartea de vizită și-l privea binevoitor. 

— Ce pot face pentru d-voastră, dragul meu Whitey? 
întrebă Amber după ce ușa se închisese. 

Celălalt se așeză ceremonios. 

— Amber te cheamă, nu? Voiam să-ţi spun că Lambaire 

ar dori să cadă la înţelegere cu d-ta, și.... 

— Dar Lambaire ăsta cine e? întrebă cu nevinovăție 
Amber. 

— Ascultă, dragul meu. 

Whitey se aplecă înainte și-l bătu pe genunchi. 

— Să stăm amândoi de vorbă deschis și pe șleau. Știm 
totul despre d-ta - ai stat la închisoare și ai fost eliberat 
abia de trei zile - e sau nu e așa? 

Și se propti triumfător în spătarul jeţului, ca și cum ar fi 
dat de urma unei taine grozave. 

— Ei, ce să zic, mare lucru mai descoperirăţi!? răspunse 
liniștit Amber. 

— În orice caz vezi că știm cine ești. Și totuși nu-ţi 
purtăm pică, nu! De asta să nu te îndoiești un singur 
moment. 

— Nici nu-mi trece prin gând. Ei, și ce vreţi acum de la 
mine? 

— lată despre ce este vorba. În club ai intrat pur și 
simplu printr-un bluff - asta n-am ce zice, ai făcut-o cu 
foarte multă dibăcie. Lambaire e și el de aceiași părere. În 
privinţa asta n-avem nimic de zis. Suntem dispuși chiar să 
mergem mai departe și să facem uitaţi banii. 

— Banii? Nu pricep ce înţelegi prin asta. 

— Erau aproape o sută de lire pe masa lui Lambaire, ca 
să nu mai vorbim de banii de pe celelalte mese de joc. 
Când d-ta ai intrat erau încă, iar după ce-ai ieșit ia-i de 
unde nu's. 

Amber îi surâse iertător și prietenos: 

— Îmi permiţi să amintesc faptul că nu eram singura 
persoană suspectă în cameră. 

— Așadar, despre bani să nu mai vorbim. Lambaire n-are 
de gând să te denunte. 

Amber râse politicos. 

— Te asigur că n-are să te denunțe. Atâta vrea numai să- 
l lași în pace pe tânărul Sutton. Lambaire mai spune că nu 
umblă să scoată de la el parale. E vorba în cazul de faţă de 

lucruri mult mai importante. 

— Să mă slăbească afurisitul ăsta de Lambaire!... 
răspunse Amber furios. Salută-l din partea mea și să nu 
mai facă pe grozavul. Vorbește omul ăsta, ca și cum ar fi 
căpetenia celor patruzeci de bandiți! Du-te îndărăt, 
sclavule, la stăpânul și maestrul tău, și spune-i că tânărul 
Ali-Baba-Amber n-are chef să intre în combinaţiile lui! 

Whitey sări de pe scaun. Era alb ca varul și ochii-i erau 
așa de încruntaţi încât nu mai rămăsese din ei decât o 
crăpătură. 

— Aha, carevasăzică - carevasăzică știi totul? se bâlbâi 
el. I-am spus eu de o mie de ori lui Lambaire că ești iniţiat. 
Știu ce ai de gând să faci, dar bagă de seamă! Și-l 
amenință cu degetul pe Amber care-l privea mirat. Ali 
Baba și cei patruzeci de bandiți! Așa, știi vasăzică 
afacerea? Cine ţi-a destăinuit-o? I-am spus eu lui Lambaire 
că ești unul din aceia care o să dea numaidecât de rostul 
întregii afaceri. 

Amber tăcea, iscodind cu privirea pe celălalt. Se 
întoarse chiar ceva mai într-o parte, ca să-l poată vedea pe 
Whitey mai bine. Dar acesta își luă pălăria și porni spre 
ușă. Acolo se opri o clipă ca să mai spună ceva: 

— Dacă ţi-e dragă viaţa, vezi de te înţelege cu Lambaire! 
Este gata să împartă cu d-ta. Dacă cumva pui mâna pe 
hartă, predă-ne-o. Fără busolă harta n-are pentru d-ta nici 
cea mai mică valoare. Busola e la Lambaire și el îţi trimite 
vorbă... 

— Șterge-o cât mai repede de-aici! se răsti la el Amber. 

Whitey trânti ușa în urma lui.. 

Amber se duse la fereastră și observă din întuneric pe 
Whitey trecând strada spre un automobil ce-l aștepta. 

— Șoferului nu i-a spus nimic, se încredinţă el. Așadar 
era stabilit de dinainte să-l ducă acasă. 

Sună, ceru socoteala, plăti, își luă valiza și se duse cu un 
taxi la St. George's Church. Străbătu apoi cu pași repezi o 
stradă largă, coti spre ulicioare din ce în ce mai mici și mai 

umile și în sfârșit se opri în faţa unei case dărăpănate din 
Redcord Court No. 19. 

Din ușă lipsea o tăblie, gangul era strâmt și murdar, și o 
scară întortocheată ducea la caturile de sus. 

Amber urcă repede scara fluierând mulțumit. La catul 
cel mai de sus, se opri în faţa unei uși și bătu. 

— Intră! strigă Peter Musk. 

Amber intră. 

Camera, comunicând printr-o ușă cu geamuri cu o 
încăpere mai mică, era mult mai aranjată decât te-ai fi 
putut aștepta. Perdelele erau vopsite în întregime cu alb. 
În mijlocul camerei era un covor curat pe care stătea o 
masă frumoasă, lustruită. Pe pereţi atârnau vechi gravuri 
ce reprezentau scene mitologice, și mai multe colivii cu 
canari zglobii. Prichiciul ferestrei era împodobit cu 
ghivece, în care sclipeau mușcate roșii ca focul. 

La masă ședea, într-un fotoliu comod un bărbat de 
vârstă mijlocie. Avea chelie și o barbă foarte blondă. Cu 
toate că sprâncenele îi erau stufoase și ochii îndrăzneţi, 
luat cu totul, părea un om prietenos și binevoitor. 

Broda cu puncte fine o faţă de pernă. 

Când îl văzu pe Amber intrând, puse lucrul la o parte. 

— Hallo! spuse el și clătină mustrător din cap. Mare 
păcătos mai ești! Dar hai, intră să-ţi fac un ceai. 

Și începu să trebăluiască prin cameră, flecărind însă tot 
timpul cu Amber. 

— De când ai ieșit iar de la răcoare? Iar ai ochit ceva? 
Cum de nu-ţi poţi tu ţine niciodată mâinile la locul lor? 
Oare trebuie neapărat să furi mereu și să trăncănești într- 
una la năzbâtii? 

— Eternele reproșuri, filosof bătrân! 

— Nu, nu, spuse omuleţul, în timp ce făcea focul. Adică 
nu voiam să zic că trăncănești numai la năzbâtii. Știi, iar 
am citit o mulţime de cărți frumoase. 

Peter îi povesti acum lui Amber despre cărţile de 
aventuri și cu Indieni, care-i plăceau mai presus de orice. 

De fapt, realitatea aproape nu-l interesa - trăia numai într- 
o lume a viselor. Era cam bondoc de statură și rotunjor și 
purta niște ochelari cu rama mare de oțel. Cu mulţi ani 
înainte, Peter fusese funcţionar la un birou din City - un om 
pașnic și onorabil, care în timpul liber își îngrijea în tihnă 
grădina. Dar într-o bună zi lipsiră din casă bani și bănuiala 
căzu asupra lui. 

Omul era zdrobit și când fu acuzat nu putu să scoată un 
cuvânt de dezvinovăţire și nu protestă nici măcar când îl 
duseră la secţie. La proces se aduseră împotriva lui indicii 
puternice și când părăsi banca acuzaților, judecătorul 
bătrân, cu părul cărunt, îl condamnase la șase luni 
închisoare. 

Peter făcuse patru luni din pedeapsa lui, când 
adevăratul hoț fu prins, și acesta făcu mărturisiri 
complete. Șeful lui Peter încercă să repare pe cât cu 
putinţă nedreptatea plătind de atunci încolo fostului său 
funcționar o mică rentă. 

Peter se mutase în cartierul compromis, căci închipuirea 
că șederea în închisoare făcuse din el un stigmatizat, nu-i 
mai dădea pace. 

Dar după câtăva vreme, ajunse să fie mândru că fusese 
condamnat și se fălea chiar cu asta. În felul acesta își 
câștigă în cercurile hoţilor o oarecare faimă, și când, în 
liniștite seri de vară, trecea pe stradă, lumea îl arăta cu 
degetul. Se făcuse legenda că avea la activul lui o spargere 
la o bancă, și-și șopteau că e un celebru falsificator. 

— Ei, cum ţi-a mers de când nu te-am mai văzut? întrebă 
Peter. 

— Ce mai întrebi, nu știi că povestea mea e întotdeauna 
la fel? răspunse Amber zâmbind. 

Omuleţul turnă ceaiul și întinse musafirului o ceașcă. 

— Peter, nu știi tu unde-aș putea locui? întrebă 
tărăgănat Amber, pe când ducea ceașca spre buze. 

— Ce-ai zice să rămâi la mine? 

Ochii lui Peter se luminară. 

Amber încuviinţă din cap. 

— Carevasăzică iar sunt pe urmele tale? Peter râse. La 
mine poţi rămâne fără nicio grijă, dragul meu. În doi timpi 
și trei mișcări te deghizez, îți pun barbă și perucă, apoi te 
strecor prin contrabandă pe fluviu și mi te urc pe bordul 
unui vapor ce pornește spre Australia. 

Amber râse și el. 

— Nu zău, dragă Peter, tu ești cel mai înrăit „infractor” 
care s-a pomenit. De data asta n-am de furcă cu poliţia, nu- 
ți face inimă rea. Momentan trebuie să mă păzesc de niște 
bandiți, de niște bandiți cât se poate de primejdioși. Să nu 
crezi că-s niște pârliţi ca mine sau niște victime ale soartei 
ca tine, sunt niște „desperados” la care un omor mai mult 
sau mai puţin nu are nicio însemnătate. 

— Dar ce, i-ai tras pe sfoară? Nu cumva le-ai suflat 
prada de sub nas? întrebă Peter cu venerație. Și ţi-au jurat 
acum răzbunare? Vreo vendetta? 

Amber clătină din cap: 

— N-ai nimerit-o de astădată, dragul meu Peter. Eu sunt 
pe urmele lor, eu le-am jurat vendetta. Eroul aventurii sunt 
eu iar acum joc rolul marelui Sherlock Holmes. Vreau să-i 
observ pe acești indivizi, fără ca ei să știe ce fac eu. 

Peter era captivat. Sorbea cu lăcomie cuvintele lui 
Amber. Ochii îi luceau în dosul marilor sticle ale 
ochelarilor, iar mâinile-i tremurau de emoție. 

— Pricep, spuse el cu aprindere. Vrei să le prinzi ițele și 
să zădărnicești planurile acestor mișei. 

— Da, acum ești mai aproape de adevăr. 

CAPITOLUL IV. 
LAMBAIRE ARE NEVOIE DE O 
HARTA 


Lambaire avea un birou în City, dar la dreptul vorbind 
nimeni nu știa precis ce fel de afaceri învârtea. 

Primea vizite, scria și primea scrisori, și la răstimpuri 
neregulate dispărea. 

Unii-l ţineau drept agent mijlocitor; alţii susțineau că e 
capitalist speculant. Toată lumea știa că finanţase cândva o 
expediţie în Africa centrală, și de aceea nimănui nu i se 
părea suspect că avea un birou în Flair Lane. Și alţii 
finanţaseră asemenea expediţii și apoi ani de-a rândul 
așteptaseră în astfel de birouri să câștige bani de pe urma 
capitalurilor ce învestiseră pe vremuri. Unele bănci erau 
informate că Lambaire cumpăra și vindea bare de argint, 
altele știau că e cointeresat la o tipografie. Era părtaș și la 
o agenţie maritimă care în rândurile armatorilor nu se 
bucura deloc de un bun renume și în afară de aceasta era 
interesat în tot felul de afaceri dintre care multe se temeau 
de lumina zilei. 

Două zile după incidentul de la Pinnock Club, pe la ora 
prânzului, Lambaire ședea în biroul său. Imprejurul gurii îi 
juca un zâmbet, iar pe faţă-i odihnea o expresie de 
satisfacţie. 

Secretarul său aștepta lângă masă. 

— E mai bine să trimitem azi scrisoarea, fu de părere 
Lambaire. 

Secretarul încuviinţă din cap. 

— Așadar scrie: 

„Stimate Domn, prin prezenta confirm primirea 
onoratei Dv. privitoare la mina de diamante Great- 
Forest. Înţeleg nerăbdarea Dv., dar vă asigur că 
lucrările progresează neincetat. În ce privește 
oferta Dv. de a cumpăra noi pachete de acțiuni, vă 
comunic că consilierul nostru e de acord; în 
această privință vă vom da ulterior informațiuni 
mai detailate. Primiti, vă rog, etc.”. 

Lambaire își aprinse o ţigară. 

— Ei, ce zici de asta? întrebă el amabil. 

— Strașnic, răspunse secretarul frecându-și mâinile. Are 
să fie încântat cenzorul când va auzi că se vând noi 
pachete de acţiuni. 

— În primul rând sunt eu încântat, observă Lambaire cu 
o sinceritate brutală. 

Azi era într-o dispoziție mai bună și secretarul profită de 
ocazie: 

— Pentru scrisoarea asta au și venit azi la birou tot felul 
de oameni. 

Lambaire se ridică. 

— La dracu, ce vasăzică asta, Grene? întrebă el, și buna 
dispoziţie îi pieri cât ai clipi din ochi. 

Secretarul nu se simţi deloc în largul lui. 

— Presupun că le-ai spus ca de obicei. 

— Da, le-am spus povestea obișnuită că inginerul nostru 
arpentor? studiază mina și că așteptăm curând vești de la 
el. Un funcționar de la Buxteds și-a cam luat nasul la 
purtare. 

Grene se codi să continue. 

— Şi? 

— A spus că probabil nici noi nu știm unde este mina. 

Lambaire zâmbi cam în silă. 

— E ridicol și nimic mai mult, spuse el nu prea 
convingător. Ca și cum ar putea cineva întemeia o 

societate pentru exploatarea unei mine de diamante, fără 
să știe unde se găsesc locurile în chestie - ar fi o idee de 
nebun, nu, Grene? 

— Nici vorbă că aveţi dreptate, răspunse politicos 
secretarul. 

— Şi apoi harta a fost tipărită în prospect! Mina se 
găsește exact la colţul pădurii Etruti - așa parcă îi zicea. 

Grene făcu semn din cap că așa e, în timp ce-și observa 
patronul cu luare-aminte. 

— Şi zici că omul venea de la Buxteds, spuse Lambaire 
cam consternat, căci Buxteds erau cei mai deochiaţi și mai 
fără scrupule avocaţi din Londra, și dușmanii lui Lambaire. 

— Numai să nu fi mirosit acești Buxteds. 

Dar se opri brusc. 

— Vreau să zic, dacă nu cumva Buxteds își închipuie că 
mă pot șantaja. 

Și ieși gânditor din birou. 

Nimic nu e așa de șubred ca întemeierea unei societăţi 
pe acţiuni, atunci când concesiunea în chestiune nu există 
pur și simplu și când oamenii sunt momiţi numai prin 
anunţuri sclipitoare și prin făgăduieli mincinoase să scoată 
banii din buzunar. Lucrul de căpetenie la reușita unei 
societăţi pentru exploatarea unei mine de diamante e 
însăși mina de diamante, dar Lambaire, care întemeiase 
societatea, n-avea nicio mină de diamante. Nu știa nici 
măcar cu aproximaţie de o sută sau de două sute de mile 
unde se găsea mina cu pricina și, în al doilea rând, n-avea 
niciun drept să dispună de ea. 

Societatea pentru exploatarea minei de diamante Great 
Forest fusese întemeiată într-o vreme când finanţele lui 
Lambaire stăteau foarte prost, în ciuda multelor sale 
afaceri. În micul prospect scris într-o formă peste măsură 
de optimistă și pe care-l trimesese personal tuturor celor 
pe care-i putea interesa, nu pomenise bineînţeles câtuși de 
puţin că mina exista numai în fantazia lui și că știa de 
existența ei numai pentru că un muribund aiurase câteva 

vorbe despre ea. Exista, ce-i drept, o hartă pe care mina 
era însemnată, dar harta asta Lambaire n-o avea. După 
citirea prospectului trebuia să admiţi că mina era 
cunoscută și că drepturile exclusive la exploatarea ei se 
aflau în posesia societăţii. Într-un pasaj era, ce e drept, 
vorba și de anumite greutăţi de transport, dar acestea 
aveau să fie în curând învinse. La text era anexat și un 
raport tehnic al inginerului-șef, al cărui nume însă nu era 
pomenit. Era acolo foarte mult vorba de lutul albastru 
diamantifer, de mari instalaţii de canalizare, de o 
spălătorie, de procurarea mașinilor și nu lipseau nici 
ceilalți termeni tehnici speciali care plac de obicei 
cititorului în asemenea rapoarte. 

Tocmai când Lambaire voia să plece, se opri în faţa casei 
un taxi din care cobori destoinicul Mr. Whitey. 

— Am de vorbit cu tine, strigă el încă de departe. 

Lambaire încruntă fruntea: 

— Acum n-am timp. 

— Hai cu mine îndărăt, stărui Whitey, și-l apucă de braţ. 
Trebuie neapărat să ne ducem sus în birou să stăm de 
vorbă. E important. 

Lambaire îl însoţi în sală. Îi dădu lui Grene drumul timp 
de o jumătate de oră și se întoarse apoi spre Whitey: 

— Ei, ce s-a întâmplat așa de important? 

Whitey alese cu o privire de cunoscător fotoliul cel mai 
confortabil din cameră și se așeză picior peste picior, în 
timp ce-și privea satisfăcut vârfurile eleganţilor săi pantofi. 
Avea înfățișarea unui om care printr-o cunoaștere 
superioară a situaţiei domina cu totul momentul. 

— Când ai să încetezi odată să-ţi dai ifose prostești și să- 
ţi dai atâtea ifose, spuse necăjit Lambaire, am să aflu poate 
și eu de ce mă întârzii de la masă! 

Whitey se ridică în picioare: 

— Așadar, ascultă. Am fost la Suttoni și am croit un plan. 

Lambaire dădu din cap. Îndrăzneala lui Whitey îl umplea 
mereu de uimire, dar își făcuse obiceiul să nu lase 

niciodată să se bage de seamă acest lucru. 

Fără îndoială că Whitey era dezamăgit că vestea lui îl 
mirase atât de puţin pe celălalt. 

— Nu, zău, parcă nici nu ţi-ai da seama în ce primejdie ai 
fost, mormăi el. N-ai auzit? Am fost în vizită la Suttoni, și 
când? Chiar după povestea aceea nenorocită de la club. 
Aveam senzaţia că în chestia asta trebuia făcut ceva. 

— Ești un băiat bun, un lucrător de prima mână, încercă 
Lambaire să-l îmbuneze. Ei, și ce s-a mai întâmplat? 

— Ce vrei să se mai fi întâmplat? răspunse Whitey, care 
însă nu se liniștise. Am vorbit cu băiatul. Era bineînţeles 
foarte, foarte supărat și nu era nimic de făcut cu el. Nu 
voia nici măcar să mă vadă, darmite să stea de vorbă cu 
mine. Și încă el ca el, dar soră-sa.... 

Ridică mâinile într-un gest de oroare. 

— Îţi spun, soră-sa, un adevărat ghețar. Vedeai cu ochii 
termometrul scăzând sub zero în timp ce vorbeam cu ea! 

Se scutură. 

— Şi ce spunea băiatul? 

Whitey zâmbi șiret: 

— Făcea pe domnul ofensat și mă trata de sus în jos. Ei, 
știi și tu cum vine asta. Dar la urma urmelor tot l-am 
cuminţit eu. Chestia de la club a cam mirosit-o. A fost într- 
adevăr tare greu să pun din nou mâna pe el. Făcea pe 
domnișorul studiat la Oxford și Eton, și când cineva începe 
să-ţi vorbească pe nas, atunci s-a dus. Spunea că-i pare 
grozav de rău, dar cel mai bine ar fi să întrerupă relaţiile 
cu noi. Făcuse o greșeală că le-a început, și așa mai 
departe. 

Whitey îl imita strălucit. 

— Dar să nu crezi că a scăpat așa ușor de mine. M-am 
lipit de el mai rău ca pucioasa și smoala. De tine mi-a 
înșirat lucruri nu prea măgulitoare și mi-a spus lămurit 
părerea pe care o are despre tine, dar în cele din urmă am 
învârtit eu în așa fel lucrurile că mi-a făgăduit să vină 
totuși aici, azi după masă. 

Lambaire măsură gânditor odaia în lung și în lat: 

— Ei, și la ce toate astea? 

Whitey își pironi ochii în tavan și ridică din umeri. 

— Dar bine, e de necrezut! strigă el scos din sărite. Mă 
frământ o dimineaţă întreagă și lucrez pentru tine și la 
urmă întrebi, la ce toate astea! Prin băiat punem doar 
mâna pe hartă, cap sec! Trebuie să facem pe dracu'n patru 
ca să lămurim afacerea cu mina de diamante. De nu, ne-am 
dus pe copcă. În ultimul timp ne-au cam mers pe dos 
lucrurile, asta o știi tu mai bine decât mine. 

— Ei, și dacă tânărul Sutton se lasă greu? 

— Deocamdată încă nu e vorba despre asta. De altfel 
nici el n-o are, ci sor-sa. Nu uita însă că el e fiul tatălui lui. 
A moştenit sângele de aventurier și o astfel de 
predispozitie nu se stinge cu una cu două. Uită-te la mine, 
tatăl meu a fost un... 

— la mai slăbește-mă cu palavrele, răspunse Lambaire 
nerăbdător, - rămâi la chestie. Ce te-agăţi de fleacuri? Ce- 
mi pasă mie ce fel de sânge îi curge individului prin vine? 
Atâta mă interesează: el are harta care s-a găsit la tatăl 
său muribund! Și acest idiot de guvernator Sanders n-a 
mai găsit altceva de făcut decât s-o trimeată fiicei lui 
Sutton! E singura hartă, care ne poate fi de folos. 

Cu toate că Whitey era agentul lui Lambaire de care 
acesta se servea și care avea în grijă afacerile curente, 
erau totuși momente când lua el însuși în mâinile lui 
conducerea. Călătorise mult, cunoștea ţări și oameni și 
avea un fler internațional. 

— Lambaire, tu ești ca un felinar roșu - fuge lumea de 
tine, spuse el mânios. Chestia cu diamantele trebuie 
reglementată numaidecât. Când s-o agăța lumea de chestia 
asta n-o să iasă la iveală numai că mina de diamante e o 
pungășie de primul ordin, dar au să-ţi ceară lămuriri și în 
privinţa afacerii tale cu barele de argint și cu tipografia. Şi 
dacă nu sunt chiar de tot tâmpiţi n-o să le fie greu să 
descurce toată scamatoria. Chestia cu diamantele mergea 

de minune, dar tu cu chiţibușăriile tale necinstite ai 
încurcat bineînţeles numaidecât toate. Dacă tu lucrai 
cumsecade și corect, Sutton s-ar fi întors viu. Dar nu, așa 
nu te lăsa inima, trebuia să-l încarci cu o busolă absolut 
sucită. Trebuia să descopere mina și să facă o hartă a 
drumului, dar așa ca numai tu să poţi regăsi locurile. Eşti 
un porc ordinar, dragul meu, dar cu înșelătoriile și 
trădările tale te-ai vârât tu singur în dezastrul de-acum. 

În sfârșit se mai potoli întrucâtva. 

— Vezi acum de-ţi bagă minţile în capul cela sucit. 
Tânărul Sutton vine azi aici și azi trebuie să te porţi 
cumsecade și cinstit. Așa cum începuseși cu el rândul 
trecut n-ai să ajungi departe. Trebuie să-i spui ce vrei; să 
vorbești odată deschis cu el. 

— Pe cât văd a dat strechea-n tine. Drept cine mă iei? 

— Mii de draci, izbucni Whitey din nou. Ai să vorbești cu 
el! 

Și începu a izbi cu pumnu-i ciolănos în masă de se 
cutremurau și dansau toate lucrurile de pe ea, iar vreme 
de cinci minute îi spuse toate adevărurile în față cum 
nimeni nu i le mai spusese vreodată. 

Apoi apăru iarăși Grene și convorbirea luă brusc sfârșit. 

— Așadar la ora trei, zise Whitey petrecându-l câţiva 
pași în stradă. Și faci așa cum ţi-am spus. Numai așa poţi 
să ieși cu obraz curat din toate escrocheriile astea. Dacă n- 
o faci, îţi frângi gâtul. 

Lambaire îi dădu un răspuns ursuz, 

Când se întâlniră din nou la ora fixată, Whitey era iarăși 
elegantul și distinsul domn care-l aduse pe Sutton la biroul 
lui Lambaire. 

Tânărul Francis Sutton era un băiat frumos, dar în 
împrejurarea aceasta se părea mai nimerit să-și ia o 
înfățișare posacă. Avea și de ce fi supărat, căci păstra 
neplăcuta impresie că-și bătuseră joc de el și că fusese 
tratat nedelicat. 

Că Lambaire voia ceva de la el, se dumirise el încă mai 

demult. 

Sora lui îl lămurise că nu din atașament personal 
„financiarul” se agățase de el, îl invitase la dineu și-l 
introdusese în Pinnock Club. 

Când intră tânărul Sutton, Lambaire şedea în spaţioasa 
lui cameră de lucru, la biroul lui încărcat de scrisori și 
documente. În fața lui se găsea un registru gros iar 
secretarul luase loc de cealaltă parte a biroului, ţinând pe 
genunchi un mare bloc pentru stenografiat. 

Lambaire își dădea niște aere de parc-ar fi fost unul din 
cei mai solizi și mai ocupați oameni de afaceri din City. 

— A, Mr. Sutton! spuse el cu un surâs amabil, când 
Francis îl salută cu o scurtă mișcare din cap. Mă bucur 
foarte mult că vă revăd. Oferă, te rog, Whitey, un scaun lui 
Mr. Sutton, și mai stai puţin de vorbă cu d-lui. Țigaretele 
sunt acolo. În câteva clipe termin niște lucruri urgente și 
apoi sunt al d-voastră. 

— Atunci mai bine să mă întorc ceva mai târziu, spuse 
Sutton, și trăsăturile i se mai relaxară puţin. 

— Nu, nu, rămâneţi, vă rog. Lambaire făcu un gest 
prietenos cu mâna. Vă asigur că nu mai am mult. Gata, 
Grene? 

— Da, domnule. 

— Stimate domn, dictă Lambaire, și se lăsă pe spate în 
fotoliu. Imi permit să vă trimet un cec de patru mii șase 
sute lire și o jumătate șiling, sumă ce provine din 
dividendele dv. semestriale. Imi pare rău că nu vă mai pot 
trimete acțiuni ale noii întreprinderi; participațiile au fost 
subscrise de douăzeci de ori. Primiti, vă rog, etc. Gata? 

— Da, domnule, răspunse secretarul cu mutra cea mai 
serioasă din lume. 

Sutton auzise fiecare cuvânt. Acesta să fie oare 
aventurierul despre care-i vorbise sora sa? Era în stare un 
om de afaceri atât de serios să-l momească într-o speluncă 
de joc ca să-l jupoaie de parale? 

— Nu uita să trimiţi lui Cautts cec-ul. Are scadenţa 

mâine. La cât se urca suma? întrebă Lambaire. 

— La vreo șase mii de lire, răspunse Grene la 
întâmplare. 

— Și plătește și mica socoteală de la Fells, vreo patru 
sute de lire. În cele din urmă și aceste mici note ale 
furnizorului de vinuri ajung de se adună. 

Ultima observaţie i-o adresase lui Sutton care zâmbi în 
sfârșit prietenos. Whitey se uita binevoitor și satisfăcut. 

— Cred că asta-i tot, spuse Lambaire și frunzări prin 
hârtii. A, aici mai e scrisoarea de la S. 

Întinse lui Grene scrisoarea-somaţie a firmei de vinuri și 
pentru care cu o clipă înainte dăduse ordin să fie achitată 
printr-un cec imaginar. 

— La asta poţi răspunde d-ta singur. Comunică-i că nu 
mă pot duce cu el la Cowes. Nu-mi place să călătoresc cu 
iahturi străine. Din nefericire, se întoarse el cu un zâmbet 
amabil către Sutton, acum nu mai pot ţine iahtul meu 
propriu, ca acum câţiva ani. 

Când ușa se închise îndărătul lui Grene, Lambaire se 
răsuci cu scaun cu tot spre Sutton: 

— Mr. Sutton, aș vrea să am acum cu d-voastră o 
explicaţie. Cred că nu aveţi nimic împotrivă ca să fie de 
față și Mr. Whitey? E în multe împrejurări mâna mea 
dreaptă. 

— Nu, n-am absolut nimic împotrivă, răspunse tânărul. 

Cu toate acestea nu se simţea în largul lui, căci nu știa 
despre ce avea să fie vorba în această discuţie. 

— Mr. Sutton, începu rar Lambaire jucându-se cu o linie, 
pe cât îmi amintesc, mergeaţi încă la școală când tatăl d- 
voastră a plecat în Africa de Vest? 

— Mă pregăteam atunci să plec la Universitatea din 
Oxford, răspunse repede Francis. 

Lambaire dădu din cap: 

— După cum știți, eu am finanţat expediţia aceasta care 
a avut un sfârșit atât de nenorocit. 

— Da, am aflat că aţi avut un amestec în această 

afacere. 

— M-a costat o groază de bani - dar momentan asta nu 
interesează. Aveţi probabil impresia că am ţinut să fac 
cunoștința d-voastră într-un anumit scop. Degeaba negati, 
simt instinctiv când cineva are o părere proastă despre 
mine. Şi nici eu nu tăgăduiesc că am urmărit o ţintă 
anumită. După moartea tatălui d-voastră, v-a fost trimisă, 
sau mai bine zis a fost trimisă sorei d-voastră, ca mai mare 
în vârstă, o hartă pe care tatăl d-voastră și-a însemnat 
drumul urmat de el. O întâmplare m-a făcut să aflu în anii 
din urmă acest lucru și v-am scris în această privinţă. 

— Pe cât știu, Mr. Lambaire, după moartea tatălui meu 
n-aţi făcut nicio încercare de a vă pune în legătură cu noi. 
Și cu toate că nu sunteţi nicidecum răspunzător de soarta 
sa, ar fi fost - după părerea sorei mele - de datoria d- 
voastră să vă interesaţi de noi, de vreme ce sfârșitul 
catastrofal al expediției a făcut să ne pierdem tatăl. 

Francis Sutton vorbea așa de apăsat și de convins de 
parcă de ani de zile lucrurile acestea i se săpaseră în 
suflet. Dar abia în dimineaţa acestei zile îi spusese Cynthia 
câte ceva despre caracterul lui Lambaire, în care ea n-avea 
pic de încredere, și-i povestise mai amănunţit împrejurările 
morții tatălui lor. 

Lambaire clătină din cap și făcu o figură îndurerată, ca 
unul care trebuie să protesteze împotriva acestor învinuiri: 

— Nu, nu, n-aveţi deloc dreptate. Eram bolnav pe 
vremea ceea și apoi știam că o duceaţi destul de bine. 

Whitey tuși ca pentru a-și drege glasul, iar Lambaire 
pricepu că făcuse o greșeală. 

— Nu o duceam deloc bine pe-atunci. Dar la urma 
urmelor asta n-are nicio importanţă. Abia în timpul din 
urmă am căpătat, prin moartea unui unchi, o mică 
moștenire. 

Lambaire se străduia să scape odată de punctul acesta 
primejdios. 

— Aș mai vrea să spun în încheiere un lucru. Sora d- 

voastră nu mi-a înmânat harta. În sfârșit nu vreau să mă 
cert cu ea și nici n-am de gând să dau chestiunea pe mâna 
advocatului meu ca s-o rezolve pe cale juridică. Să nu 
ducem lucrurile la extrem, deși - Lambaire ridică solemn 
mâna dreaptă - e pentru mine o problemă extrem de 
serioasă, căci pe baza acestei hărți... 

— Avem de gând să înființăm o societate, încheie 
serviabil Whitey. 

— Da, ceea ce spune prietenul meu e adevărat. Şi-mi 
pare rău că domnișoara refuză să-mi dea harta. Dar acum 
mi-a venit o idee. 

Lambaire făcu o pauză dramatică. 

— Mina pe care voia s-o descopere tatăl d-voastră încă 
n-a fost până acum găsită, și chiar cu harta d-voastră, 
căreia de altfel nu-i dau cine știe ce importanţă... 

— De fapt n-are valoare decât pentru proprietarul 
concesiunii, interveni Whitey. 

— Chiar de-ar porni cineva cu harta să caute mina, tot n- 
ar putea s-o găsească. Pentru asta se cere un anumit spirit 
de descoperitor, pe care nu-l poate avea cineva decât prin 
ereditate și prin predispoziţie. 

Lambaire se ridică încet. 

— Mr. Sutton, când am spus că v-am făcut cunoștința cu 
un anumit plan, am spus adevărul. Am vrut să mă 
încredințez dacă sunteţi sau nu omul capabil să ducă la 
bun sfârșit opera tatălui d-voastră. Și acum am deplina 
convingere că d-voastră sunteţi acest om. 

Vorbele acestea le spuse apăsat și cu patos, așa încât 
tânărul se înroși și nu-și mai încăpu în piele de mândrie. 

În gând se vedea deja în adâncul Africii, în fruntea unei 
expediţii. Trupește și sufletește se asemăna prea puţin cu 
tatăl lui, preţuitul și energicul explorator, dar moștenise 
totuși de la el privirea și înclinarea de a cunoaște ţinuturi 
virgine și de a descoperi taine. 

Toate sfaturile de înţelepciune și de prudenţă ale sorei 
sale se risipiră în clipa asta ca un fum. Cynthia biciuise cu 

cuvinte mușcătoare caracterul lui Lambaire, dar acum 
Sutton vedea în el pe binefăcătorul său, pe seriosul om de 
afaceri care știa să judece lucrurile limpede și îndrăzneţ. 
Și-și puse în gând că trebuia să asculte ambele părti: 

— Eu... eu, nu știu ce să spun, răspunse el cu glasul 
întretăiat. Bineînţeles că vreau să duc la bun sfârșit opera 
capitală a tatălui meu. Intotdeauna am dorit să pot 
cutreiera și eu ţinuturi străine și necunoscute și să fac 
descoperiri. 

Perspectivele care se deschiseseră pe neașteptate în fața 
lui îi luaseră răsuflarea, și când Lambaire îi întinse mâna 
lui cea mare, el i-o strânse recunoscător, deși venise cu 
hotărârea nestrămutată s-o rupă odată pentru totdeauna 
cu acest om. 

— Bobocelul ăsta e o ceară între degetele noastre, spuse 
Whitey când rămase singur cu prietenul lui. Acum, dacă nu 
mai faci prostii, poţi să-l duci lesne oriunde vrei. În primul 
rând trebuie să avem grijă să-l scoatem de sub influenţa 
sorei lui, și asta-i lucrul cel mai anevoios dintre toate. 

Lambaire clătină neîncrezător din cap. 

CAPITOLUL V. 
AMBER ÎȘI RECUNOAȘTE 
VINOVĂŢIA 


Francis Sutton se întoarse acasă și povesti cu cea mai 
mare liniște sorei lui cele întâmplate. 

Ea stătea la fereastră desenând pe geam cu vârful 
degetului arătător tot felul de figuri, și se uita în stradă. 

Francis vorbea mult mai tare decât ar fi fost nevoie, și 
ea, pentru că nu putea ţine piept elocvenţei lui, tăcea din 
gură cu un aer mustrător. Era indignată de desăvârșita 
schimbare a părerilor lui. 

— Cynthia, Lambaire e un om care știe ce face și care nu 
poate fi judecat după criterii așa de meschine. Trei luni de 
mi-ai tot repeta cele ce mi-ai spus și tot nu m-ai putea 
convinge. Lambaire îmi oferă o șansă pe care n-o mai 
întâlnesc a doua oară în viaţă. 

El făcu o pauză plină de așteptare, dar ea nu răspunse 
nimic. 

— Pentru Dumnezeu, Cynthia, nu-ți lua o mutră aşa de 
mohorâtă și nu face pe ofensata! 

Acum ea se întoarse cu faţa la el: 

— Îți mai aduci aminte în ce hal te-ai întors acasă de 
curând? 

Francis se făcu roșu ca focul. 

— De asta s-ar cuveni să nu-mi mai amintești, răspunse 
el înfuriat. Se întâmplă oricui să greșească câteodată și... 

— Nu de asta am vrut să vorbesc. Am vrut numai să-ţi 
amintesc că te-a adus acasă un gentleman care îl cunoștea 

pe Lambaire mai bine decât îl cunoști tu sau eu. 

— Dacă-i vorba de asta, atunci am și eu de spus un 
cuvânt! răspunse el triumfător. Zi mai departe! 

— Şi mi-a spus că Lambaire are un caracter urât de tot 
și că nu e deloc omul de afaceri în stil mare drept care se 
dă. E un.... escroc, unul dintre cei mai primejdioși, un om 
fără scrupule și fără milă. 

Sutton râse nepăsător: 

— Dar gentlemanul tău știi cine era? Era Amber - n-ai 
auzit niciodată de Amber? 

Ea făcu semn din cap că nu. 

— Amber e un hoţ, un hoţ ordinar cum se găsesc pe 
toate drumurile. Poţi să dai din cap cât vei vrea, Cynthia. 
Își câștigă mijloacele de existenţă din furat. Abia a ieșit din 
închisoare acum o săptămână! Acesta este Amber al tău! 

— Mr. Amber, anunţă în această clipă fata-n casă și 
numaidecât intră și omul de care vorbeau. 

Era îmbrăcat după ultima modă și făcea o impresie 
fascinantă. 

Salută din cap cu un zâmbet prietenos pe tânărul 
Sutton, care nu prea se simţea în largul lui, și întinse 
Cynthiei mâna: 

— Treceam prin apropiere și m-am abătut pe la dv. ca să 
văd cum vă mai merge. Autobuzele se opresc la un pas de 
ușa dv. Îmi daţi voie să-mi pun aci pălăria? Mulţumesc. 
Dacă o fi vreodată să câștig multe parale, mi-ar fi drag să 
locuiesc și eu în Lane Park. Metropolitanul e foarte la 
îndemână. Ei, d-voastra ce mai faceţi? 

Sutton mormăi o frază neprietenoasă și se duse spre 
ușă. 

— Un moment, Francis, spuse Cynthia. 

La intrarea musafirului ea se făcuse roșie, apoi albă ca 
varul, dar acum își recăpătase stăpânirea de sine. 

Fratele ei se opri încruntat. Tinea mâna pe clanţa ușii. 

— Mr. Amber, spuse ea fără să se sinchisească de 
Francis. Cred că ar fi corect să vă repet ultimele cuvinte 

ale fratelui meu. 

— Dar, bine, Cynthia! strigă Sutton supărat. 

— Spunea tocmai, urmă ea, că sunteţi un om cu o 
reputaţie rea. 

— Şi sunt chiar, răspunse Amber cu fața serioasă. 

— Afară de aceasta, spunea că aţi fost abia de curând 
eliberat din închisoare, urmă ea cu glasul întretăiat, fără 
să i se uite în ochi. 

— Şi asta e adevărat. Sunt liber abia de opt zile. 

— Ţi-am spus eu, exclamă Sutton batjocoritor. 

Amber se întoarse repede spre el. 

— Dar domnule Sutton, nu pricep defel de ce râdeţi, i se 
adresă el pe un ton plin de reproș. Povestea nu e, zău, 
deloc comică. 

Cynthia îl privi surprinsă. Se așteptase ca el să se 
rușineze, dar nu să se supere pe fratele ei. 

— Trecutul meu nenorocit nu vă poate în niciun chip 
interesa, continuă el melancolic. Când am intrat, într-o 
anumită seară, după dorinţa d-voastră, într-un club în care 
nu l-aș invita nici pe un paznic de închisoare, nu m-aţi 
întrebat nici atunci cine sunt și ce sunt. 

Amber se întoarse iar cu faţa la tânărul Sutton. 

— Mr. Sutton, îl mustră el prietenos, după părerea mea 
sunteţi nerecunoscător și aveţi prejudecăţi. N-am venit azi 
la d-voastră ca să fac cu tot tactul necesar o mărturisire a 
greșelilor, arestărilor și condamnărilor mele de până acum. 
Voiam să vă spun că ușor poate fi dus în ispită un tânăr și 
energic ofițer de cavalerie când joacă ușuratic la curse. 

Amber stătu o clipă drept ca lumânarea, își înțepeni în 
ochi monoclul, apoi se înclină în faţa Cynthiei, îl privi pe 
Sutton puţin cam dispreţuitor și se întoarse spre ușă. 

— O clipă, Mr. Amber, îl rugă ea. Nu trebuie să plecaţi 
așa. Vă datorăm atâta recunoștință. Francis și cu mine... 

— Atunci mai dăruiţi-mi din când în când un gând 
prietenesc, răspunse el cu glasul slab. Ar fi pentru mine 
cea mai frumoasă răsplată, miss Sutton. 

Ea făcu, impulsiv, câţiva pași înainte și-i întinse mâna: 

— Îmi pare atât de rău! 

Mai mult nu putu să spună în clipa aceasta, dar știa că 
din strânsoarea mâinii ei el simţea tot ce dânsa nu putea să 
spună prin cuvinte. 

În clipa când cei doi tineri se priviră în adâncul ochilor, 
Sutton se strecurase din odaie, căci aștepta o vizită și 
auzise sunând la ușă. 

Dar cei doi nu-i băgară de seamă lipsa. Cynthia ridicase 
fața spre Amber și în ochii ei se citea o nesfârșită simpatie. 
— Sunteţi prea bun pentru o astfel de viaţă, spuse ea. 

Amber clătină din cap și o privi zâmbind: 

— Nu mă cunoașteţi. Poate că nu merit mila d-voastră. 
Acum, când mă compătimiţi, simt cât de ticălos sunt! 

Mai înainte însă ca ea să fi putut răspunde, ușa fu 
deschisă violent și Sutton intră în odaie. În dosul lui se ivi 
Lambaire, foarte distins îmbrăcat și cu o freză ireproșabilă. 
Whitey alcătuia ariergarda. 

Cynthia se uita uluită la noii veniţi. Faptul că fratele ei 
îngăduia acestor oameni să intre în casă, însemna o sfidare 
îndrăzneață. În orice caz nu i-ar fi salutat decât cu o 
răceală de gheaţă, acum însă era furioasă și înciudată, căci 
bănuia că Francis îi adusese înăuntru numai ca să-l 
înjosească pe Amber în ochii ei. 

Primele cuvinte ale tânărului arătară că bănuiala ei era 
întemeiată. 

— Cynthia, spuse el, fără să încerce câtuși de puţin să-și 
ascundă satisfacția, aceștia sunt domnii pe care i-a 
calomniat Mr. Amber. Poate în faţa lor se va sfii să repete 
tot ce-a spus. 

— Sunteţi într-adevăr încă foarte, foarte tânăr, Mr. 
Sutton, răspunse Amber indulgent. 

De altfel fu numaidecât stăpân pe situaţie luând 
conducerea convorbirii în timpul scenei ce urmă, Cynthia 
rămase simplă privitoare. 

— Se adeverește așa dar că un băiat tânăr nu trebuie 


45 


lăsat în lume fără un ochi protector în preajmă-i, declară el 
pe tonul unui profesor care face mustrări unui copil de 
școală. Şi aceștia sunt carevasăzică martorii imaculaţi ai 
acuzării? urmă el arătând cu o mișcare a mâinii spre cei 
doi. Sunteţi acum faţă-n faţă cu omul care v-a făcut o atât 
de groaznică nedreptate. Lambaire, ce ai de spus? 

— Știu atâta, că ești un hoţ. 

— Ai grăit adevărul, o rege, spuse senin Amber. 

— Știu că ai fost condamnat de trei sau patru ori. 

— Văd că ţi-ai învăţat bine lecţia. Dă-i înainte. 

— Mai cred că asta e de ajuns ca să te excludă din 
societatea bună! 

— E, nici vorbă, de ajuns, mai mult de cât de ajuns, 
mărturisi netulburatul Amber cu un surâs melancolic. Și ce 
are de adăogat bunul nostru Whitey? 

— Ascultă, mă rog, Amber, începu Whitey. 

— Ti-am mai adus la cunoștință cu un alt prilej că pentru 
d-ta sunt întotdeauna Mister Amber. M-ai înţeles? 

— Mister sau Master, mi-e tot una. Ești în orice caz un 
individ care... 

— Ce sunt? 

Spaima din fața lui Amber înșelă până și pe un om așa 
de experimentat ca Whitey: 

— Voiam să spun că ești un bine cunoscut hoţ. 

— M'da, asta sună ceva mai frumos. Celelalte cuvinte nu 
prea erau de salon și un gentleman ca d-ta n-ar trebui să le 
pronunţe niciodată. În afară de aceasta mai aveţi ceva de 
raportat în privința mea? 

— Cred că ajunge cu prisosință, răspunse brusc Whitey. 

— Aţi pus punctul pe i. Sunt și eu de părere că e de 
ajuns. 

Privirile lui se plimbară tacticos de la o faţă la cealaltă, 
surâzând în același timp ciudat. 

— E mai mult decât de ajuns. Sunt demascat și nimicit. 

Își descheie haina ce-i ședea impecabil și scoase un 
portofel din piele roșie, marochin. Avea colţare de argint și 

atrase atenţia încordată a tuturor. Lambaire făcu repede 
un pas spre Amber și căută să i-l smulgă. 

— E al meu! strigă el. 

Dar Amber fu mai iute la mână decât el. 

— E de faţă o doamnă, spuse el. O încăierare ar fi aici 
deplasată. 

— E portofelul meu, strigă Lambaire. Mi s-a furat când 
ai intrat cu de-a sila în club. Mr. Sutton, am să-i dau o 
lecţie individului acestuia. Săptămâna trecută a venit de la 
pușcărie și azi va înfunda-o iar! Sunteţi bun să chemaţi 
poliția? 

Tânărul șovăia. 

— Cruţă-te de osteneală, Sutton, și cruţă-te, Lambaire, 
de scandalul unei razii la Club și la celelalte întreprinderi 
ale d-tale. Iată portofelul. Şi i-l întinse cu o înclinare 
amabilă. Am oprit numai drept comision, pe de-o parte ca 
recompensă pentru corectitudinea mea, iar pe de alta ca 
suvenir pentru aventura asta delicioasă, o mică hârtie de 
cinci, una singură. 

Într-adevăr ţinea între degete o bancnotă pe care o juca 
în faţa lui Lambaire. 

Cynthia se uita când la unul când la celălalt fără să știe 
ce să mai creadă, și băgă de seamă că faţa lui Lambaire se 
făcuse pământie de frică. 

_ CAPITOLUL VI. 
IN „FLAIR COURT” 


În taxi, în drumul spre casă, Lambaire și Whitey nu 
schimbară un singur cuvânt, își luaseră în pripă ziua bună 
de la Sutton și plecaseră îndată după Amber. 

Ora de închidere a birourilor trecuse, așa că Grene 
plecase. Lambaire încuie ușa biroului său particular și se 
aruncă într-un fotoliu: 

— Ce mai pot face acum? Canalia ne are la mână. 

Whitey zâmbi disprețuitor: 

— Lambaire, nu mai e nimic de capul tău! O zbughești 
numaidecât ca șoarecele spre gaură, rămâi îngheţat de 
parcă n-ai mai știi să numeri până la trei și faci niște ochi 
ca o scrumbie afumată! 

Whitey își ieșea tot mai mult din sărite și în asemenea 
clipe Lambaire se temea de prietenul său mai mult ca de 
orice pe lume. 

— Nu-ţi pierde firea, Whitey. Trebuie să privim lucrurile 
în faţă, trebuie să ne înțelegem cu el, să-l ungem! 

— Să-l ungi! Whitey râse isteric. Tare-aș vrea să văd cum 
o să-l ungi pe Amber. Nu vezi că hoţul ăsta e cinstit? Și izbi 
cu pumnul în masă. Ai apărători la ochi ca o mârţoagă 
bătrână! Ai orbul găinilor! Nu poţi pricepe că și unul care a 
stat la închisoare poate fi cinstit? Se găsesc și suciţi de 
ăștia; un fel de uși de pușcărie făcute din lemn de uși de 
biserică! 

Whitey se duse la fereastră și începu să privească în 
stradă, lăsând pe Lambaire cufundat într-o stare de apatie 
mohorâtă. După câtva timp Whitey se întoarse iar cu faţa 

la Lambaire. 

— N-are niciun rost să ne facem iluzii. E destul să iasă la 
iveală un lucru și celelalte vin lanţ după el. Asta înseamnă 
pentru tine cel puţin douăzeci de ani de închisoare, dragul 
meu! Poliţia a scormonit pe unde vrei și pe unde nu vrei ca 
să găsească pe fabricantul bancnotelor false, și acum 
Amber ăsta are ce le sufla la ureche! 

Urmă o lungă tăcere; aproape o jumătate de oră stătură 
cei doi în odaia în care se întuneca, munciţi de gândurile 
lor neplăcute. În adâncul sufletului n-aveau încredere unul 
în altul ci se bănuiau reciproc. Făceau planuri ca să se 
salveze cu orice preţ. Pe socoteala cui, nu le păsa. 

— Sper că n-ai aici nimic compromițător, rupse Whitey 
tăcerea. - Ceva clișee... ai? 

— Nu - adică da - câteva clișee. 

— Vită încălţată! urlă Whitey. Un animal atât de tâmpit 
ca tine n-am pomenit în viaţa mea. Dacă poliţia ne ia urma 
- și Amber n-o să stea mult pe gânduri să-i înveţe ce-au de 
făcut - cel dintâi aici au să caute.... 

— Plăcile litografice sunt închise în safe-ul meu și nimeni 
afară de mine n-are cheia. 

Whitey răsuflă din greu. 

— Mâine le duci de-aici, ai înţeles? Zău, mai bine aș 
depinde de un om ca Amber decât să-mi știu siguranța mea 
în mâinile tale. La urma urmelor ești în stare să scrii și să 
subscrii chiar o mărturisire a vinei tale și să fi învelit în ea 
clișeele. Cu siguranţă că cuprinde și toate amănuntele 
potlogăriei cu barele de argint și cele privitoare la 
tipografia din Hookley. Și cred că n-ai uitat să anexezi și 
schițe călăuzitoare ca poliţia să găsească tot, tot. Zău că ai 
fi în stare, măgar bătrân ce ești! 

Între timp se întunecase de tot. 

— Şi să mocăim aici, tot văicărindu-ne, iar n-are rost, se 
răsti după o vreme Whitey. Barem să îmbucăm ceva, 
haidem. Poate că nu e dracu chiar atât de negru cum îl 
zugrăvim noi acum. 

Începuse să se mai moaie. Lambaire cunoștea asta după 
sunetul glasului lui. Whitey își stăpânea prietenul numai 
când era cuprins de furie. În timpul mulţilor ani de 
activitate comună aceste raporturi dintre ei se 
menţinuseră constant. 

Lambaire își reluă vechiul lui rol de conducător. 

— Când îţi dai drumul, șuieri ca un tub de gaz pleznit, 
spuse el încuind ușa și coborând scara întunecoasă. În 
fantazia ta a și venit ceasul cel de apoi. De fapt până atunci 
mai va. 

Mâncară împreună într-un mic restaurant de pe Fleet 
Street. 

— În primul rând trebuie să curăţăm biroul de plăcile 
litografice, spuse Whitey după ce le mai venise inima la 
loc. De învinuirea privitoare la bancnotele false ne-am mai 
putea descotorosi la urma urmelor ca să și ieşim cu faţa 
curată. Faptul că Amber are o hârtie de-acestea, îi strică 
lui mai mult decât nouă, căci e un tip suspect și mărturia 
lui n-are mare greutate în faţa justiţiei. 

— Ai dreptate, recunoscu Lambaire. Mâine fac curăţenie 
la birou. Știu eu o ascunzătoare... 

— Lucrul ăsta trebuie să-l faci încă astă seară, declară 
cu hotărâre Whitey. Nu trebuie tărăgănat. Mâine ne și 
aflăm poate în arestul preventiv. Cu Amber nu e de glumit, 
ăla nu-i tâmpit ca un poliţist. Are cap tipul, și ascultă-mă 
pe mine, are chiar un cap bun! E cult și afară de asta, 
stăruitor și energic. Dacă și-a băgat el așa ceva în cap, apoi 
să știi că mâine stăm la răcoare și convorbim prin 
ciocănituri în zid. 

— Bine, să le transportăm chiar astă seară, răspunse 
grăbit Lambaire, când băgă de seamă că Whitey începea 
iar să se încingă. Cum terminăm masa. Dar ia spune, cine e 
de fapt Amber ăsta? Vreun tânăr bogat care a avut 
ghinion? 

— Amber? E un tip sucit de tot. A fost ce vrei și ce nu 
vrei, de la cowboy până la actor. E certat cu legea pentru 

că-l amuză. Pe vremuri a studiat chiar la Universitate. 
Prima oară a venit în conflict cu poliţia pentru că promitea 
să arate mijlocul de a face avere, oricui îi trimetea cinci 
șilingi. Afacerea mergea atât de strălucit, încât după ce-a 
ieșit de la închisoare, a continuat scamatoria, doar într-o 
formă puţin schimbată. O făcea ca amator, cum 
colecționează unii mărci poștale. 

Pe la ora zece se ridicară amândoi. 

— Să ne întoarcem pe jos, își dădu cu părerea Lambaire. 
Noroc că în Flair Count n-avem portar. | 

Şi-o porniră la braţ pe stradă. In costumele lor 
impecabile, cu cilindrele lor strălucitoare păreau doi 
onorabili oameni de afaceri din City, în perfect acord cu 
societatea. 

Pe la ora aceasta de seară, Flair Court era pustiu. Când 
se opriră în fața porţii încuiate, Whitey vorbi iar despre 
proiectata expediţie Sutton. 

— Ştii că-i chiar o soluţie strașnică. Cu cât mă gândesc 
mai mult, cu atât mai fericită-mi pare. Dacă merg lucrurile 
strună, dăm dracului toate afacerile necurate și trăim pe 
urmă fără griji. 

— La asta m-am gândit și eu când cu prima expediţie și, 
dacă n-aș fi vrut să fiu prea șiret, izbuteam încă de pe- 
atunci. 

Suflă în cheie. 

— Ce s-a întâmplat? întrebă Whitey care văzu deodată că 
Lambaire se muncea în zadar să deschidă. 

— Păcătoasa asta de broască. Nu sunt deprins să 
deschid singur poarta casei - dar uite că merge. 

Cheia se răsuci în broască, și ușa se deschise. O 
închiseră la loc îndărătul lor, iar Lambaire aprinse un 
chibrit ca să vadă pe unde se suie scara întunecoasă. 

Pe prima platformă aprinse încă unul și așa ajunseră la 
catul de sus. Aci se opriră. 

— Mai dă-mi un chibrit, Whitey, spuse Lambaire și 
scoase din buzunar o cheie. 

Dar aceasta nu voi să se răsucească. 

— Ciudat, murmură Lambaire și se opinti din toate 
puterile să descuie. 

Dar nu fu în stare. 

Whitey îi făcu iar lumină. 

— Lasă-mă să încerc și eu, spuse el nerăbdător. 

Dar nu putu nici el. Zgâlţâi apoi clanţa. 

— Păi nici nu era măcar închisă! spuse el. 

Lambaire începu să înjure. 

— Afurisitul ăsta de Grene! I-am spus de o mie de ori să 
încerce întotdeauna ușa înainte de plecare! 

Intră în anticameră, dar lumina nu voia să se aprindă, 
așa că iarăși trebui să se ajute cu chibrituri ca să poată 
pătrunde în birou. Scoase din buzunar o cheiţă turtită și 
deschise încuietoarea-patent. 

— Whitey, vino și tu, ca să scoatem din safe lucrurile - 
cine-i acolo? 

Trebuie că era în cameră un străin. Lambaire îi simţea 
prezența, deși nu-l putea vedea. Camera era cufundată 
într-o beznă adâncă, numai lumina slabă a unui felinar de 
pe stradă se strecura prin fereastră. 

— Bagă de seamă la ușă, Whitey! strigă Lambaire și 
aprinse repede un chibrit. În prima clipă nu văzu nimic, 
dar, când ochii i se mai deprinseseră cu lumina, începu să 
înjure ca un ieșit din minţi, căci safe-ul lui stătea larg 
deschis! 

Şi abia apoi observă pe după masa de scris o umbră ca 
de om care încerca să se ascundă. Lambaire sări la 
necunoscut lăsând să cadă chibritul. La ultima licărire mai 
văzu pe străin ridicându-se și, cât ai clipi din ochi, 
Lambaire primi un pumn în faţă și se prăbuși cu zgomot pe 
podea. 

Whitey, care stătea în prag, sări și el în luptă, dar 
deodată o mână vânjoasă îl apucă de beregată, îl ridică în 
aer ca pe o găină și-l repezi vijelios de un perete, de dudui 
toată casa... 

— Aprinde un chibrit, strigă Lambaire, care își venise în 
timpul acesta în fire. Lumină! Lumină! strigă el în gura 
mare. 

Whitey bâjbâia cu mâna tremurândă după cutiuţă. 

— Lângă fereastră e un robinet de gaz - la naiba, 
ticălosul ăsta era cât pe-aci să mă dea gata! 

In cele din urmă o flacără de gaz își aruncă lumina ei 
rece asupra lui Lambaire, care stătea în mijlocul camerei, 
alb ca varul și cu părul vâlvoi. Faţa-i era plină de sânge 
căci se lovise cu capul de colţul biroului și se rănise. 

Alergă în pripă la safe. Nu se putea observa vreo 
neorânduială, nici ușiţa nu fusese forţată. Căută înfrigurat 
printre vrafurile de hârtii și aruncă pe jos totul într-o grabă 
nebună. 

— Plăcile nu-s nicăieri! strigă el și se întoarse apoi cu 
teamă spre Whitey, care stătea sprijinit de ușă, tremurând 
dar ținându-și firea. 

— Au dispărut plăcile? întrebă el în șoaptă. Dacă-i așa, 
să știi c-am încheiat-o cu Amber. 

— Amber? 

— Da, răspunse Whitey răgușit. L-am văzut - pricepi 
doar ce însemnează asta. 

— Ce ne facem acum? 

Lambaire, bărbatul uriaș și puternic, se uita ca un copil 
speriat, care cere ajutor, la prietenul său. 

— Ce ne facem? întrebă Whitey și râse sinistru. Trebuie 
să-i dăm de urmă lui Amber și să-i facem de petrecanie 
câinelui ăstuia blestemat! 

CAPITOLUL VII. 
AMBER MERGE LA SCOTLAND 
YARD 


Proprietarul casei din Redcow Court No. 19 se bucura că 
avea un chiriaș așa de cumsecade și de punctual la plată 
ca Peter Musk. Peter închiriase întreg catul de sus. Intr- 
una din camere dormea el, în cealaltă îl adăpostise pe 
Amber, pe care-l prezentase ca pe un nepot al lui de la 
țară, iar a treia era „sufrageria comună”. 

Peter tocmai începuse cel mai interesant capitol al cărții 
„Preafrumoasa Hike, spaima Texasului”, când Amber intră 
repede în cameră și închise râzând, îndărătul lui, ușa. 

Peter se uită peste ochelari și lăsă să-i cadă cartea pe 
genunchi. 

— Iar, complicaţii? întrebă el interesat, dar încruntă apoi 
dezamăgit fruntea când Amber scutură zâmbind din cap. 

— Nu, dragul meu Peter, spuse Amber și-și atârnă 
pălăria în cuier. Nici un conflict încă cu poliţia. 

Scoase din buzunar două pachete turtite și le puse cu 
grijă pe masă. Erau învelite în hârtie de ziar și conţineau 
niște obiecte grele. 

Amber se duse apoi spre scaun, pe care ardea o lampă 
de petrol, și-și privi grijuliu haina. 

— Ce e, ce te uiţi? 

— Sânge, dragul meu Peter, sânge curat, roșu, de om! I- 
am tras cuiva una în nas de l-a podidit. 

Peter sări de pe scaun, dar Amber îi zâmbea liniștit și 
mulțumit. 

— Vezi-ţi înainte de treabă și citește-ţi cartea, nu s-a 
întâmplat nimic. 

Își urmă mai departe cercetarea, apoi își scoase haina și 
o privi din toate părțile. 

— Nici cea mai mică pată, spuse el apoi cu nepăsare și 
se întoarse la masă, pe care lăsase cele două pachete. 

Își puse iar haina, băgă mâna în buzunar și scoase o 
cutie turtită de piele. Când apăsă pe un resort, capacul sări 
ca la un ceas. 

Peter privea curios. 

— Asta e o busolă, spuse el. 

— Ai dreptate, dragul meu Peter, e o busolă. Numai că 
nu spune adevărul. E o busolă mincinoasă, care înșeală 
oamenii și-i face să se rătăcească. Cu alte cuvinte: un fals 
ordinar. O sculă perfidă și drăcească. 

Amber scutură instrumentul, îl răsuci de mai multe ori, îl 
închise și-l puse apoi lângă el pe masă. Luarea lui aminte 
se îndreptă acum către cele două pacheţele, pe care le 
desfăcu cu băgare de seamă. 

Se iviră două plăci turtite de oţel cu gravuri ciudate pe 
ele. Se aplecă deasupra lor, și pe faţa lui se întinse tot mai 
mult și mai mult un zâmbet. Până în cele din urmă Amber 
izbucni într-un hohot de râs. 

Peter îl privi jignit. 

— Umbli cu mistere, Amber, declară el mohorât. Pui la 
cale ceva și nu m-ai iniţiat. Mai înainte îmi spuneai tot ce 
plănuiai. 

Asta nu prea era exact, dar lui Peter îi plăcea să creadă 
că luase întotdeauna parte la planurile lui Amber. 

— Da, așa e, se pune ceva la cale, răspunse Amber și 
împachetă iar plăcile, - și anume un joc foarte primejdios. 
Dacă s-ar ivi acum poliţia aici și ar găsi plăcile astea la 
mine, m-aș muta pe șapte ani la închisoare, și tu împreună 
cu mine. 

Peter se făcu deodată alb ca varul. 

— Zău, e chiar așa de periculos? întrebă el neliniștit. 

Despre ce e vorba și de ce te ţii de așa lucruri? 

— Cu plăcile astea au falsificat anumiţi indivizi bancnote 
englezești. 

— Sfinte Dumnezeule! strigă Peter cu răsuflarea tăiată și 
se tinu de muchea mesei ca să nu cadă. 

— Da, da, așa stau lucrurile. Acum am să duc fleacurile 
astea la loc sigur. 

— Și unde? Pentru Dumnezeu, fii prevăzător, măi băiete, 
nu te juca cu focul. Ai grijă mai ales să nu-mi faci vreun 
bucluc. După ce-am fost așa de cuminte atâţia ani, n-aș mai 
avea chef să înfund iar temniţa. Fii serios și aruncă 
fleacurile alea în fluviu - închiriază o barcă, de vale la 
Waterloo. 

Peter șopti aceste sfaturi cu glas răgușit și agitat, dar 
Amber dădu scurt din cap și ieși coborând scara. 

Își alcătuise un plan; luă primul taxi care-i ieși în cale, se 
duse drept la Scotland Yard și se anunţă la inspectorul-șef 
Fells. Trebui să aștepte câteva minute în anticameră, pe 
urmă veni un funcţionar și-l conduse într-un birou simplu. 

Prin mâna lui Josiah Fells trecuseră toate marile cazuri 
criminale ale ultimilor douăzeci de ani. Amber se văzu în 
faţa unui domn cam scurt, rotunjor, cu fruntea înaltă și cu 
mustaţa castanie, în care nimeni n-ar fi putut bănui un 
detectiv. 

— Doamne sfinte, Amber, chiar d-ta! strigă inspectorul. 
Intră înăuntru și închide ușa. Ei, ce mai nou? 

Mr. Fells deschise un sertar și scoase o cutie cu țigarete, 
căci era întotdeauna amabil cu clienţii săi. Amber era 
favoritul lui special, deși acesta nu intrase la drept vorbind 
niciodată în sfera lui de acţiune. 

— Ei, ce ai acum de gând, să faci o mărturisire, să începi 
o viaţă nouă sau să denunţi pe cineva? 

Amber scoase din buzunar cele două pacheţele și le puse 
pe masă. 

— Pentru mine? întrebă inspectorul-șef. 

— Da, pentru d-voastră, răspunse Amber radios. 

Inspectorul desfăcu hârtia și privi uluit cuprinsul. 

— Mii de draci! strigă el, și fluieră apoi ușor. Nu cumva 
ai făcut d-ta asta, Amber? Pe cât știu, asta nu intră în 
ocupațiile d-tale! 

— Nu. 

— Atunci de unde ai plăcile? 

Punând această întrebare, Fells își aţinti privirile asupra 
lui. 

— Tocmai asta n-am de gând să vă spun, răspunse 
liniștit Amber. Dar, dacă vă interesează să știți cum am 
pus mâna pe plăci, atunci cu plăcere. Am făcut o spargere 
într-un birou și le-am găsit într-un safe. 

— Când? 

— Astă seară. 

Fells apăsă pe un buton și numaidecât intră în cameră 
un funcţionar. 

— Trimete tuturor secţiilor următoarea instrucţiune: 
„Dacă se anunță o spargere într-un birou, să fie 
supravegheat cel ce depune plângerea.” 

Polițistul își făcu o însemnare pe bloc și părăsi iar 
camera. 

— Trimit ordinul pentru cazul că n-ai să-ţi schimbi 
părerea, spuse inspectorul-șef. Am mare nevoie de 
amănuntul acesta. _ 

— Nu cred să vi-l dau, declară cu hotărâre Amber. In 
primul rând v-ar fi de prea puţin folos să știți de unde am 
plăcile, atâta timp cât nu găsiţi tipografia respectivă. Când 
o bandă își poate procura astfel de plăci, înseamnă că 
dispune de mijloace mari. Şi dacă vă repeziți numaidecât 
pe urma afacerii, o să mușcaţi numai o bucăţică din coada 
lighioanei pe care vreţi s-o prindeţi. Restul s-ar strecura, 
repede, undeva sub pământ. 

— Dar aș putea să pun să fie observati. 

— AȘ, cu asta n-o să ajungeţi la nimic. Pe observatorii d- 
voastră îi cunosc de la o poștă, nu fac nici două parale. 

Amber șovăi și păru puţin cam încurcat. 

— Nu mai dorești o ţigară? Poate atunci o să poţi chibzui 
mai bine, spuse Fells prietenos. 

— Nu, mulţumesc, pot să vorbesc și fără să încercaţi 
asupra mea drasticele dumneavoastră metode de corupţie. 
Cunoașteţi, cred, actele mele. 

— Da, le cunosc, sau cred cel puţin că le cunosc, ceea ce 
e de altfel același lucru. 

— D-le inspector-șef, răspunse Amber solemn și foarte 
serios, vă rog să vă concentrați acum atenţia asupra unui 
lucru care ne privește, atât pe mine cât și pe d-voastră. Vă 
previn însă. Un interes superficial ar putea închide 
automat ușa încrederii mele, care acum stă larg deschisă. 
Cu alte cuvinte sunt într-o situaţie delicată. 

Tăcu câtăva vreme, apoi se ridică în picioare și începu să 
măsoare odaia în lung și-n lat. 

— În închisorile Angliei se vorbește îndeobște, începu el 
apoi, de o bandă norocoasă care pune în circulaţie 
bancnote false, nu numai engleze ci și străine. 

— Este însă îndeobște cunoscut și în cercuri mai puţin 
exclusive, răspunse Fells pe un ton sec, că umblăm să 
nimicim această bandă. 

Luă în mână una din aceste plăci și o ţinu sub lumină. 

— E bine lucrată, n-am ce zice. 

— Să admitem că e vorba aici de activitatea acestei 
bande norocoase - și să admitem că o descopăr complet... 

— Ei? 

— Îmi puteţi atunci obţine un post bun în Scotland Yard? 

Se priviră ţintă câtăva vreme, apoi Fells izbucni într-un 
râs hohotitor. 

— Domnule inspector-șef - spuse Amber mustrător, mă 
jigniţi. 

Dar cuvintele lui nu făcură nici o impresie asupra 
funcţionarului. Acesta râse, și râse, până ce lacrimile 
începură să-i curgă de-a lungul obrajilor, în timp ce Amber 
îl observa aspru. 

— Trebuie să recunoști că-i o surpriză, spuse Fells în 

cele din urmă. O glumă așa de bună n-am mai auzit de 
mult. 

Se sculă de pe scaun, deschise un safe vârât în zid, 
scoase dintr-un sertar un dosar, îl puse pe masă și se așeză 
din nou: 

— Iată condamnările d-tale! 

Foaia era scrisă mărunt de sus până jos. La stânga, unde 
arătase detectivul, se găseau două însemnări. La dreapta 
însă stătea rând sub rând, până jos. 

— Pedepse disciplinare la închisoare, spuse Fells, 
arătând la dreapta. 

Amber nu răspunse nimic; își mângâia numai gânditor 
bărbia. 

— Dacă adun totul, iese că ai fost condamnat în cursul 
scurtei dar norocoasei d-tale cariere la circa șaizeci ani de 
închisoare! 

— E o cantitate respectabilă. 

— Cred și eu. 

Inspectorul-șef închise la loc dosarul. 

— De aceea trebuie să zâmbesc când vii la mine și vrei 
să începi o viaţă nouă în departamentul criminalistic al lui 
Scotland Yard. Dar acum, serios de tot - poţi face ceva 
pentru noi în chestia acestei falsificări? Directorul e foarte 
nervos din cauza asta. 

Amber dădu din cap în semn că da. 

— Cred că v-aș putea fi de-un ajutor, numai să mai 
rămân încă o săptămână afară din închisoare. 

— Bine, atunci, încearcă, răspunse Fells surâzător. 

— Am să fac tot ce-mi va sta în putinţă, spuse Amber 
vesel. 

CAPITOLUL VIII. 
FRANCIS SUTION PUNE O 
INTREBARE 


Lambaire petrecu o noapte chinuită și, când dimineaţa 
auzi un ciocănit în ușa camerei lui de la hotel, sări din pat 
înspăimântat și scăldat în sudori. Privirile lui se repeziră 
spre sertarul mesei de scris în care avea browningul. 

— Hai, deschide odată, strigă nerăbdător de afară 
Whitey. 

Lambaire trase zăvorul cu o mână care tremura. 

Prietenul lui îl privi necăjit: 

— Tu te culci boierește în pat, iar eu pot să alerg pe 
străzi și să-l caut pe Amber. Dar barem l-am găsit. 

— Nu cumva l-ai... 

Buzele lui Whitey se încreţiră dispreţuitor. 

— Nu, nu l-am „făcut rece”, dacă la asta te gândeai, 
răspunse el scurt. Dar știu acum unde locuiește. 

— Şi cum i-ai dat de urmă? 

— Lasă acu întrebările tâmpite și nu prăpădi atâta 
vreme. Hai îmbracă-te. Cât privește pe Amber, lasă-l 
dracului. Nu-ţi bate capul cu el, concentrează-te asupra 
chestiunii diamantelor. 

— Da, aici ai mare dreptate, răspunse zelos Lambaire. 
Ar fi fost poate bine să pornim chiar noi la faţa locului și să 
ne încredințăm.... 

— Dar nerozia asta de unde ai mai scos-o! spuse Whitey 
ieșit din sărite. Ce-ţi închipui poate, c-am să mă duc în 
Africa? În arșiţa ceea turbată și la blestematele acelea de 

friguri? Nu, dragul meu, o căutăm pe tânăra duduie, îi 
câștigăm până la un anumit grad încrederea și ne dăm pe 
mâna ei, pe viață și pe moarte. Am aranjat deja o 
întrevedere cu tânărul Sultan. 

— Când, azi dimineaţă? 

— Desigur, ce crezi că sunt un mănunchi de nervi care, 
ca tine, dârdâie sub o plapumă de puf? 

Lambaire înghiţi în sec. 

— Dar ce ne facem cu Amber și cu plăcile furate? O să 
ne șantajeze. 

— Vezi, la asta m-am gândit și eu. Nici vorbă că altceva 
nici nu poate avea de gând, căci e și el compromis. Dar pe 
când i-ai dat întâlnire lui Sutton? 

— Vine să ia gustarea de dimineaţă aici la hotel. Vezi 
acum de-l bagă definitiv în cofă. 

După o jumătate de oră, Lambaire intră cu prietenul său 
în holul hotelului. O baie și o vizită la frizer îi mai 
împrospătaseră întrucâtva înfățișarea, dar urmele nopţii de 
nesomn se mai vedeau deslușit, iar pansamentul de mătase 
neagră dimprejurul capului îi dădea o înfățișare sumbră, 

La ora nouă fix sosi și Francis Sutton. Atitudinea lui era 
a unui om acum mai conștient de sine decât altădată; se și 
simţea celebrul explorator și descoperitor. Trecură în sala 
restaurantului. 

— Așadar, să discutăm azi mai amănunţit planul nostru, 
spuse Lambaire când se așezară. Nerușinarea tânărului d- 
voastră prieten a împiedicat ieri continuarea discuţiei! 

— Îmi pare nespus de rău, răspunse repede Sutton. Așa 
e firea Cynthiei, să se lase indusă în eroare de astfel de 
oameni. Vă asigur... 

Lambaire făcu cu mâna o mișcare de respingere și râse 
prietenos. 

— Nici un cuvânt mai mult despre asta, dragul meu, 
răspunse el cordial. Doar nu porți nici cea mai mică vină în 
chestia aceasta. Mi-l cunosc cu pe Amber. Și arătă 
pansamentul. Biletul acesta de mulţumire tot de la el l-am 

primit. 

— Doamne sfinte! Sutton se uită la el cu ochii holbaţi. 
Dar ce v-a făcut? 

— Aseară, când mă întorceam la hotel, a sărit asupra 
mea cu o duzină de ciraci de-ai lui. 

— Dar nu mai există poliţie la noi în ţară? strigă Francis 
foarte agitat. Trebuie să-l reclamaţi. Să-l bage la 
închisoare. 

Lambaire clătină din cap cu un zâmbet obosit: 

— Ce să mai încep cu poliţia. O apă sunt toţi. Prietene, 
nici nu-ți trece prin gând ce putregai și ce ușor de 
cumpărat sunt polițiștii aceștia. Aș putea să-ți povestesc 
unele de să ţi se ridice părul măciucă. Dar acum să ne 
întoarcem la lucrurile noastre. Ai cugetat la propunerea 
mea? 

— Da, m-am ocupat chiar serios cu această chestiune. 
Vom consemna totul într-un contract scris, nu-i așa? 

— Bineînţeles. Mă bucură chiar că ai amintit de acest 
lucru. Chiar azi de dimineaţă am vorbit despre asta, nu-i 
așa Whitey? 

Prietenul lui dădu din cap și căscă în taină în dosul 
palmei. 

— Mă tem numai că sora d-tale e pornită împotriva 
noastră, urmă Lambaire. Îmi pare sincer rău de acest 
lucru, mă doare chiar. Are impresia că vrem să punem 
mâna pe planul pe care-l deţine dânsa. Nu vrem nici măcar 
să ne uităm la el. Pe cât știm, fluviul se găsește la nord- 
vest, pe teritoriul tribului Alebi. Și dorim să te trimitem pe 
d-ta acolo și să-ţi dăm posibilitatea să verifici drumul luat 
de tatăl d-tale. 

Se sfătuiră un ceas întreg în privința echipamentului și 
cheltuielilor. Sutton se înfierbântă din ce în ce și în cele 
din urmă nu-și mai încăpea în piele de bucurie și de 
entuziasm. Dar avea încă de învins obiecţiunile și 
rezistenţa sorei sale. 

— Asta o să-mi dea prea mult de lucru, spuse el într-o 

doară. 

Lambaire și Whitey se feriră cu dinadinsul să discute 
mai de aproape această chestiune, dar știau că n-ar fi fost 
ușor lucru să trateze despre planul lor cu tânăra femeie. 
Avea o minte ageră și o judecată sigură și nu era de loco 
pietricică rătăcită în calea lor, ci un perete de stâncă, ce 
închidea cu totul trecerea. 

Ceva mai târziu, înainte de prânz, se duseră împreună la 
locuinţa lui Sutton din Warwick Gardens. 

— Cui aparţine de fapt mina? întrebă deodată Francis, 
tocmai când ajunseră în faţa porții. 

Întrebarea atât de naiv pusă, îl luase pe Lambaire atât 
de pe neașteptate încât îi scăpă un răspuns neprevăzător. 

— Tatăl dumitale a descoperit-o, spuse el fără să se 
gândească, dar se opri apoi speriat. 

Whitey îi sări în ajutor. 

— Dar noi am pus la cale expediţia, am finanţat-o și am 
întemeiat societatea, declară el pe un ton care nu mai lasă 
nici o umbră de îndoială în chestiunea proprietăţii. 

CAPITOLUL IX. 
AMBER VEDE HARIA 


Cynthia Sutton avea douăzeci și trei de ani și era 
strălucitoare de frumoasă. Avea un păr castaniu și niște 
ochi mari albaștri-cenușii, un nas fin, buze roșii, pline și o 
piele moale și catifelată. 

— Are un corp de femeie și ochi de copil, o descrise 
Amber prietenului său Peter. Și m-a invitat la ceai. 

— Iar tu nu te-ai dus, răspunse Peter satisfăcut. Ţi-ai dat 
seama că apropierea ta ar putea să compromită pe fata 
asta curată ca o floare. Nu, nu, ţi-ai spus tu în gândul tău, 
am să mă ţin departe de ea păstrând numai parfumul unei 
amintiri. _ 

— Uite, să-ţi spun drept cum a fost, Peter. In grabă am 
uitat cu totul că aveam o întâlnire, pentru că aveam tocmai 
de furcă să mă feresc de Lambaire. 

Ședeau amândoi în odăiţa lui Peter și minunatele triluri 
ale canarului umpleau camera. 

— Nu, trebuie să mărturisesc, urmă Amber pe gânduri, 
că nu m-am muncit prea mult cu idei de acestea și că n-am 
luat o hotărâre așa de eroică cum credeai tu. 

Aruncă o privire asupra ceasului. Era ora zece. 

— Puțin cam devreme, spuse el ca pentru sine. Dar 
trebuie să stau odată serios cu ea de vorbă. Chestia cu 
busola falsă și cu harta... Auzi, au de gând să-l trimeată pe 
tânărul Sutton ca să aducă comori ascunse și așa mai 
departe... Ce zici tu de asta, Peter? 

— Extraordinar!  Fabulos! răspunse Peter cu ochii 
strălucitori. Tocmai citesc un roman ca ăsta. Se cheamă 

„Nick cel cu ochii negri” sau „Visul de aur al unui 
desperado”. 

După un sfert de ceas era și Amber pe drumul către 
Warwick Gardens. 

O servitoare Îi spuse că Miss Sutton avea tocmai 
musafiri, și-l duse într-un salonaș. 

Amber scrise câteva rânduri pe o foiţă din notes-ul lui: 

— Fii bună, te rog, și du asta d-rei! 

Când luă foaia în mână, Cynthia stătea de vorbă cu 
Lambaire despre expediţia fratelui ei. Până acuma 
convorbirea rămăsese totuși absolut fără rezultat. Când 
deschise bileţelul, obrajii i se colorară. 

— Bine, spuse ea fetei, și mototoli în mână biletul. Cred 
că nu are niciun rost să discutăm mai mult despre această 
chestiune, se întoarse ea apoi către Lambaire. Doar nu 
este vorba, dacă eu îmi dau încuviințarea sau nu. Dacă 
fratele meu și-a pus în gând să-și ia asupra lui primejdiile, 
are să se ducă, indiferent de părerea mea asupra 
chestiunii. 

— Dar, prea stimată domnişoară Sutton, răspunse 
Lambaire insinuant. Asupra punctului acestuia vă înșelaţi 
foarte. Nu e vorba numai de harta pe care ne-aţi pus-o la 
dispoziţie. 

— Vreţi să spuneţi, pe care am pus-o la dispoziţia 
fratelui meu, îl îndreptă ea. 

— 'Ţinem mai mult decât orice să preţuiţi planul nostru și 
să fiți de acord cu el. Nici nu știți cât de mult înseamnă 
pentru noi asta. Pe baza raportului tatălui d-voastră am 
întemeiat o nouă societate, am cheltuit o avere pe 
expediţie - echipamentul ei era cel mai bun ce se putea 
procura. Şi acum acţionarii mă asaltează. „Unde e mina 
noastră?”, întreabă ei, și vorbesc chiar între ei să mă 
denunte la parchet. Whitey, e sau nu e așa? 

— Da, așa e, adeveri aghiotantul lui și de data asta 
spunea adevărul. 

Cynthia se ridică: 

— Întrucât chestiunea care depinde de mine este 
rezolvată, acum vă rog să mă scuzati. 

leși din cameră și se duse în salonașul unde-o aștepta 
Amber. 

— E foarte drăguţ din partea d-voastră că mă primiţi, 
Miss Sutton. 

Ea era cam mirată de atitudinea lui și se cam sperie. 
Firesc ar fi fost să arate faţă de ea oarecare căinţă și 
rușine pentru viaţa lui pornită pe o cale atât de greșită. 
Căci ea știa doar ce fel de om era. Dar el nu arăta nici cea 
mai mică părere de rău și părea chiar mândru de faptele 
sale. 

— După părerea mea eram datoare să vorbesc cu d-ta, 
spuse ea cu tărie. Dar aș dori... 

Se opri brusc. 

— Poftim? 

Amber înclină capul într-o parte. 

— Ce voiaţi să spuneţi? 

— Ah! Nu știu cum să mă exprim, răspunse ea și obrajii i 
se îmbujorară și mai tare. 

— Aţi dori să puteţi face ceva pentru mine, răspunse el 
cu un zâmbet ușor. Dar aproape jumătate din toţi oamenii 
buni din ţara asta ar vrea să facă pentru mine ceva și de 
aceea e mai bine să vă lămuresc de la început că sunt un 
caz fără posibilitate de îndreptare. Un incorigibil. Vă rog 
așadar, de acum încolo, să priviţi chestiunea din acest 
punct de vedere. 

Vorbea nepăsător și fără grijă dar observa cu luare 
aminte ca să vadă efectul vorbelor lui. 

Ea le primi relativ liniștită. lar el fu pe de o parte 
satisfăcut, pe de altă parte necăjit. 

— V-am vizitat astăzi ca să discutăm o chestiune, care 
este pentru d-voastră de cea mai mare însemnătate. Aţi fi 
așa de amabilă să-mi răspundeţi la câteva întrebări? 

— N-am nimic împotrivă. 

— Tatăl d-voastră era explorator, nu-i așa? 

— Da. 

— Şi cunoștea Africa centrală bine de tot? 

— Da, - foarte bine. 

— A descoperit o mină de diamante sau așa ceva? 

Ea clătină zâmbind din cap. 

— Lucrul trebuie încă dovedit. Auzise de la indigeni, de 
un fluviu, Fluviul Stelelor, cum îl numeau negrii. În albia 
fluviului se găseau pietre care se șlefuiseră una de alta. 
Unele dintre ele aruncau luciri și lumini: erau fără îndoială 
diamante. Tata cumpărase câteva de la indigeni. 

Amber aprobă din cap. 

— Presupun că pe urmă s-a întors acasă și s-a pus în 
legătură cu Lambaire. 

— Da, așa este. 

Cynthia se minuna din ce în ce mai mult de cursul pe 
care-l luase convorbirea. 

— Restul poveștii îl știu eu. Mi-am dat osteneala să 
cunosc mai de-aproape împrejurările în care și-a găsit 
moartea tatăl d-voastră. Aţi primit o hartă de la 
guvernatorul districtului, nu-i așa? 

Ea șovăi o clipă: 

— Da. 

El o privi surâzător: 

— N-am de gând să pun mâna pe mină, dar cu toate 
acestea aș dori să văd și eu odată harta. Și până nu-mi 
respingeţi rugămintea, trebuie să vă spun că n-o fac din 
curiozitate. 

— Cred și eu. Așteptaţi vă rog, o aduc numaidecât. 

După câteva minute Amber ţinea în mână un petic de 
hârtie murdară. Se duse cu el la fereastră și-l privi cu 
multă luare aminte. 

— Văd aici însemnat un drum și alături numele Chengli. 
Unde e asta? 

— În pădurile Alebilor. Până la Chengli ţinutul este 
cunoscut. Abia de-acolo mai departe a trebuit tata să 
desemneze o hartă. A făcut-o după datele indigenilor. 

Planul este acesta. 

— Pricep. 

Amber se uită din nou la hartă, apoi scoase din buzunar 
busola pe care o găsise în safe-ul lui Lambaire, o puse pe 
masă lângă plan și o compară cu altă busolă. 

— Observaţi vreo deosebire între cele două instrumente, 
Miss Sutton? 

Ea cercetă amândouă busolele: 

— Una are un ac, cealaltă nu. 

— Exact. Aci se învârtește tot cadranul. Altceva nu mai 
vedeţi? 

— Nu. 

— La busola aceasta unde este nordul? 

Ea căută litera N și o arătă. Apoi încruntă fruntea, căci 
acul busolei celei mici arăta puţin mai la vest. 

— Ce vasăzică asta, întrebă ea, și privirile lor se 
întâlniră. 


Lambaire și Francis Sutton terminaseră tratativele de 
afaceri. Tânărul era din cale-afară de satisfăcut și de 
entuziasmat și-l însoţi acum pe Lambaire în antreu. 

— Nu e nevoie să vă faceţi scrupule din cauza sorei 
mele, îl liniști el. După câtăva vreme are să gândească 
exact ca mine. E doar femeie. 

— Nici nu-mi închipui altfel, dragul meu, răspunse 
Lambaire prietenos. Dar are să ne-o ia probabil în nume de 
rău dacă plecăm fără să ne luăm ziua-bună de la d-sa. 

— Unde-i soră-mea? întrebă Francis servitoarea, care se 
ivi la zuruitul soneriei. 

— În salonașul cel mic. 

— Veniţi cu mine, se adresă Sutton celor doi; îi conduse 
de-a lungul coridorului și deschise ușa. Cynthia, începu el. 

Sora sa și Amber erau aplecaţi amândoi deasupra mesei. 
Între ei se găsea harta și cele două busole. 

Sutton și ceilalți doi văzură din prag totul. Lambaire se 
repezi luând-o înaintea tânărului și înhăţă busola lui. 

— Așadar acesta e jocul d-tale infam? șuieră el printre 
dinţi tremurând de furie. Asta urmărești, Amber? 

Lambaire se simţi deodată apucat cu violenţă de braţ de 
Whitey și se mai stăpâni: 

— Individul acesta nu se mulțumește cu încercări de 
șantaj, cu o spargere la biroul meu și cu furtul unor desene 
de valoare. 

— Ce vasăzică toate astea, Cynthia? întrebă aspru 
Sutton. 

Faţa-i era galbenă de necaz. 

Amber îi veni Cynthiei în ajutor. 

— Îngăduiţi-mi să vă explic cum stau lucrurile, spuse el 
lui Francis. 

— Nu-ţi îngădui nimic, răspunse tânărul înfuriat. Și să 
pleci numaidecât de-aici, până nu te azvârl chiar eu afară! 
Nu tolerez bandiți sub acoperișul meu! 

— Asta este chestie de gust, dragul meu, răspunse 
Amber fără să-și piardă sângele rece. Dacă te înhăitezi cu 
oameni ca Lambaire, cum rămâne cu principiile d-tale? 

— Cu d-ta am să mă socotesc eu mai târziu, spuse 
mohorât Francis. 

— Ar fi mai bine să ne socotim chiar acum, răspunse 
Amber amabil. Mr. Sutton, omul acesta este vinovat de 
moartea tatălui d-tale, și o să te mai bage și pe d-ta în 
groapă! 

— Nu vreau să aud nimic din minciunile d-tale - ușa e 
acolo! 

— Da, într-adevăr o ușiţă încântătoare. Dar n-am venit 
aici ca să-ți admir locuinţa. Spune-i, te rog, lui Lambaire să 
te lase să te uiţi și d-ta odată la busolă. Este identică cu 
instrumentul pe care l-a dat tatălui d-tale. Trimite busola 
observatorului din Greenwich și întreabă-i pe astronomi cu 
câte grade deviază. Dacă folosești în junglă o astfel de 
busolă, te rătăcești neapărat la întoarcere. 

— Ai auzit, Francis? întrebă Cynthia. 

— Ah, și tu asculţi la prostii de acestea? răspunse 

tânărul cu dispreţ. Cu ce intenţie să fi făcut Mr. Lambaire 
așa ceva? Doar n-a cheltuit mii de lire numai pentru ca tata 
să se rătăcească în junglă! 

— Nici vorbă, dragul meu, întări Lambaire și zâmbi 
triumfător. Miss Sutton, asta trebuie s-o recunoașteţi și d- 
voastră. 

Amber zâmbi și el: 

— Dacă tatăl d-tale se întorcea cu harta și cu busola, Mr. 
Sutton, nimeni n-ar fi putut regăsi mina descoperită, dacă 
n-ar fi posedat busola-patent a lui Lambaire! 

Cynthia înţelese acum dintr-odată planul mișelesc al lui 
Lambaire. 

— Pricep acuma totul, spuse ea încet. Francis, tot nu-ţi 
dai seama ce scop aveau toate astea? 

— Una înţeleg, c-ai înnebunit de tot, răspunse Sutton 
mojic și aspru. Dacă ești gata acum cu minciunile d-tale 
poţi pleca, domnule. 

— Am de adăugat un singur lucru. 

Amber își luă pălăria. 

— Dacă tot nu credeţi că Lambaire e cel mai mare 
ticălos, care se învârtește nesupărat de nimeni, îţi mai 
comunic, pentru informarea d-tale, că face parte din 
faimoasa bandă a „Marilor Cinci”. Falsifică bancnote și e 
foarte interesat într-o monedă falsă spaniolă - nu-i așa că 
nu ţi-ai închipuit că știu și asta, dragă Lambaire? Acolo se 
bat monede de argint veritabil, și încă cu profit mare, căci 
preţul argintului a scăzut așa de mult, încât valoarea 
monedelor nu mai reprezintă decât o mică parte din 
valoarea lor nominală. În afară de aceasta nu mai am nimic 
de spus împotriva lui. 

— Hai, șterge-o de aici, strigă Sutton mânios. 

— Te repeti cu o mare lipsă de gust, răspunse Amber și 
ieși din odaie după ce se înclinase în fața Cynthiei. 

_ CAPITOLUL X. i 
OMUL IN HAINE DE PUSCARIAS 


Tot ce spusese Amber, despre Lambaire, era adevărul 
adevărat, doar că mai erau încă multe alte chestiuni din 
cauza cărora Lambaire ar fi putut fi urmărit de justiţie. 

Cam la o săptămână după ciocnirea cu Amber, Lambaire 
se duse iar cu prietenul lui, Whitey, la Sutton. Îl găsiră în 
mijlocul unui maldăr de cataloage, cărți şi piese de 
echipament. Își scosese haina, lucra cu mânecile suflecate, 
fumând dintr-o pipă și era pe cât se pare foarte mulțumit 
de sine și de activitatea lui. 

— Poftiţi înăuntru și ședeţi, dacă mai găsiţi vreun loc de 
șezut, spuse el. 

Apoi trimise servitoarea să vestească pe Cynthia de 
sosirea celor doi domni. 

— Trebuie să mai reglementăm și chestia hârtiei. 
Afurisitul ăsta de Amber a încurcat rău de tot lucrurile. 
Știţi doar ce capricioase sunt în general femeile, și sora 
mea s-a lăsat cu totul ameţită de flecărelile escrocului 
celuia. Nu mai are acu nicio încredere în dumneata, 
Lambaire, și-ţi atribuie cele mai rele intenţii. Izbucni în 
râs. Dar la urma urmelor tot am putut-o convinge să-mi 
dea harta. 

Lambaire răsuflă ușurat iar ochii lui Whitey străluciră. 

După câteva clipe se ivi și Cynthia. Salută rece și distant 
pe Lambaire iar de politicosul Whitey nici nu se sinchisi. 
Whitey fu foarte mulțumit când zări în mâna ei un plic 
mare și lungueţ. Bănuia că înăuntrul lui se găsea mult 
disputata hartă. 

Fără nicio introducere, Cynthia puse pe masă două mari 
coli de hârtie. Fratele ei o privi mirat, ca și cum ar fi 
așteptat de la ea o lămurire. 

— Aceasta e o copie, spuse ea. Dar am adus originalul, 
ca să poţi compara și controla totul. Copia e corectă în 
toate privinţele. 

— Bine, dar de ce ai pus să se facă o copie? 

În loc de răspuns, ea băgă la loc în plic originalul. 

— Copia e pentru tine, originalul îl păstrez eu. 

Lui Sutton puţin îi păsa că e original sau copie, el se 
bucura că a pus mâna pe hartă. Pe când studia cu de- 
amănuntul harta, se ridicară și ceilalţi doi și se apropiară 
de masă. 

— Ciudată hartă - tata pare să fi călătorit într-adevăr 
într-un semicerc. Ce nu prea pricep, e linia asta punctată. 
Şi arătă cu degetul o linie dreaptă ce alcătuia baza unui 
triunghi obtuz. Celelalte două laturi erau întruchipate de 
ruta exploratorului. 

— Cred că a venit momentul potrivit în care să pot da și 
eu o explicaţie, se adresă Lambaire amabil Cynthiei. La 
ultima mea vizită s-a petrecut aici un incident penibil, 
pentru care nu pot fi făcut câtuși de puţin răspunzător. Un 
om care... pe care... 

— Nu-l pot numi decât un individ primejdios, întregi 
Whitey. 

— Da, pe care nu-l pot numi altfel decât un om extrem 
de primejdios, a ridicat aici împotriva onorabilității mele 
acuzații luate din vânt. El, care a stat aproape în fiecare 
închisoare.... 

— E de prisos să amintiți amănunte din trecutul lui Mr. 
Amber. 

Făcând această observaţie, Cynthia se înroși ușor. 

— Cum doriţi, răspunse Lambaire încurcat și nervos. 

Nu era un vorbitor îndemânatec, și „deslușirea” și-o 
aranjase întocmai dinainte. 

— Voiam numai să lămuresc că Amber a spus într-o 

anumită măsură adevărul, deși concluziile lui sunt cu totul 
absurde. Busola întrebuințată de tatăl d-voastră era, într- 
adevăr, intenţionat defectuoasă. 

Cynthia îl privi sever. 

— Da, era defectuoasă, repetă Lambaire. Ieri abia am 
descoperit lucrul acesta. În total am pus să se construiască 
patru bucăţi. Două le-a luat tatăl d-voastră, și două le-am 
închis în safe-ul meu. 

— Şi de ce anume? întrebă ea. 

— Nimic mai simplu, răspunse în pripă Lambaire. Dacă 
Mr. Sutton ar fi avut succes, ar fi trebuit bineînţeles 
echipată o a doua expediţie, și ca bun om de afaceri am 
cumpărat de la început mai multe instrumente de acestea. 
Mi le-au dat astfel mai ieftin. 

Whitey dădu din cap. 

— Ştiţi de bună seamă că în cantităţi mai mari se 
cumpără mai avantajos. Cred că despre acest lucru nu e 
nevoie să mai discutăm. 

— Şi, astfel, fratele d-voastră poate întreprinde această 
expediție numai datorită faptului că suntem în măsură să 
folosim un instrument cu aceeași deviaţie ca și acela al 
tatălui d-voastră. 

Lambaire credea că explicaţia aceasta ajungea cu 
prisosinţă și în clipa aceea era chiar el încredinţat de 
realitatea celor ce spunea. 

Cynthia nu răspunse nimic. În viaţa ei se trezise un nou 
interes, și nu-i mai păsa atât de mult ca înainte dacă 
fratele ei avea sau nu să pornească în expediţie. Dar nu 
voia să-și mărturisească încă acest lucru. 

Un bandit - care nu era nici măcar unul din Mărimile 
romantice ale lumii subterane, ci numai un neînsemnat hoţ 
și escroc! Dar atitudinea lui ireproșabilă, umorul lui, ochii 
aceia cinstiţi... 

Amintirea tatălui ei îi apărea doar în imagini foarte vagi, 
pentru că acesta se sinchisise prea puţin de familie, iar 
copiii nu-i prea stăteau la inimă. De aceea dragostea ei se 

concentrase toată asupra fratelui ei, pe care căuta să-l 
ferească de pozne și prostii. 

Avea să pornească în această expediţie, și avea să se 
întoarcă teafăr, de asta nici nu se îndoia ea măcar. Ușoara 
durere pe care o simţea avea o altă cauză și nu avea nimic 
de-a face cu siguranţa vieţii fratelui ei. 

La toate acestea se gândea ea, în timp ce asculta 
convorbirea care se învârtea acuma exclusiv în jurul unor 
chestiuni generale. 

Dar ascultă iarăși cu luare-aminte, când Lambaire 
îndreptă iarăși vorba spre subiectul primejdios. 

— Nu știu de ce s-a vârât la mijloc Amber, răspunse el la 
o întrebare a lui Sutton. Când a venit în seara aceea la 
Club... 

Lambaire prinse o privire cu tâlc a lui Whitey și nu-și 
mai isprăvi fraza. 

— Ei, în definitiv, urmă el cu bunăvoință, nu e treaba 
noastră și nici nu se cuvine să judecăm noi pe acești bieţi 
nenorociţi. Cine știe ce ispită l-a momit în chestia noastră! 
Probabil că în căutare de câștiguri necinstite și-a închipuit 
că va avea prilej și aici... 

Whitey tuși ușor și se uită la ceas. 

— Ah, se întrerupse Lambaire, așa e, trebuie să plecăm 
acuma. Am o întâlnire cu un domn în gara Paddington. Ce- 
ar fi dacă ai veni și d-ta? Ar mai fi încă multe de discutat. 

Sutton primi numaidecât invitaţia lui Lambaire. 

Cynthia nu știa nici ea ce o îndemnase la acest pas 
impulsiv. Poate curiozitatea femeiască, poate însă voise să 
împiedice o explicaţie mai nestânjenită între Lambaire și 
fratele ei. Dar orice va fi fost, când fratele ei ieși să se 
îmbrace, Cynthia se adresă lui Lambaire: 

— V-ar fi tare neplăcut dacă v-aș însoţi și eu la gara 
Paddington? E o după amiază plăcută și, cum mă 
interesează povestea lui Mr. Amber, aţi putea continua. 

— Dar, Miss Sutton, ar fi pentru mine cea mai mare 
plăcere să mă pot explica în fața d-voastră și să vă 

cuceresc încrederea, răspunse Lambaire strălucitor de 
bucurie. Whitey, nu-ţi spuneam eu asta chiar azi de 
dimineaţă? 

— Da, îmi amintesc precis. 

— De-aș putea măcar să fac mai accesibil lui Miss Sutton 
punctul meu de vedere, spuneam eu azi dimineaţă. 

— Nu fiți prea optimist în privinţa asta, răspunse ea 
schițând un zâmbet, când se întoarse fratele ei. 

Francis se necăji când o văzu pornind înainte cu 
Lambaire, dar acesta se simţea în al șaptelea cer de 
fericire și pășea ca pe puf de nori. 

— Tare mă tem că Amber are un caracter incorigibil, 
spuse el, și că firea lui o să-l împingă întotdeauna la 
ticăloșii. Dar de fapt nici nu prea contează; dintre marii și 
genialii bandiți n-o să facă parte niciodată. 

Nădejdea Cynthiei se risipi când auzi pe Lambaire 
întărindu-i chiar propriile ei gânduri. 

— Bineînţeles, n-am niciun fel de simpatie pentru acești 
mari bandiți, adăugă el repede. 

— Nu credeţi că Mr. Amber s-ar putea îndrepta dacă s-ar 
găsi câtăva vreme sub o influenţă bună? 

— Dar de unde, omul acesta nu se mai îndreaptă cât 
lumea. Un prieten al meu (directorul penitenciarului din 
Clemstead) îmi spunea chiar deunăzi că Amber este unul 
din deţinuţii cei mai îndărătnici, cei mai perverși, dintre 
cei care nu se pleacă nici morţii. Un asemenea om, 
bineînţeles că nu mai are nici un fel de perspective. 

Cynthia oftă. În gând se mira că un om ca Lambaire avea 
ca prieten pe un director de închisoare. 

— Da, da, a încerca îndreptarea lui Amber înseamnă a 
strica orzul pe gâște, spuse el iarăși când ajunseră la gară. 

Pe peron, Cynthia își luă la o parte fratele, în timp ce 
ceilalţi doi se interesau de sosirea unui tren. 

— Eu am să mă întorc acum acasă - iar tu, după cum 
văd, ești hotărât să pornești în expediţia asta? 

— Nici vorbă, răspunse el iritat. Dar pentru D-zeu, 

Cynthia, doar n-o să începem iarăși discuţia de la început! 

Ea ridică din umeri și tocmai voia să facă o observaţie 
când Lambaire veni fuga spre ea și o privi triumfător. 

— Fuga, fuga, să vedeţi ceva, spuse el și le făcu semn să- 
l urmeze. 

Cynthia uimită și fără să priceapă ce vrea să spună, îl 
urmă împreună cu Francis. 

Dar când ajunseră la un colţ al clădirii, rămase brusc 
locului și păli. Doi paznici înarmaţi duceau un convoi de 
deţinuţi, ferecaţi cu mâinile unii de alţii și îmbrăcaţi în 
haine de pușcăriași. 

În primul rând, îl descoperi pe Amber. 

Privea împrejurul lui satisfăcut și vesel, iar situaţia 
penibilă în care se afla, nu părea să-i facă nici cea mai 
mică impresie. Dar când o zări pe Cynthia, obrajii săi 
bronzaţi se înroșiră brusc și lăsă ochii în jos. 

— Dragul meu Lambaire, spuse el în șoaptă, pentru asta 
o să ne mai socotim noi odată. 

CAPITOLUL XI. 
APARE CAPITANUL AMBROSE 
GREY 


— No. 634, la domnul Director! spuse gardianul. 

— Mare cinste, răspunse ironic Amber. 

— Hai, hai, nu-ţi lua nasul la purtare, spuse scurt omul. 
Ești și-așa destul de rău notat! 

Amber nu răspunse nimic, ieși din celulă și cobori, urmat 
de gardian, scara de fier ce ducea la parter. 

Captain Cardeen ședea îndărătul biroului său și-l primi 
fără pic de bunăvoință. 

— No. 634, spuse el. Ai fost reclamat că nu te-ai supus 
ordinelor unui slujbaș al închisorii. 

Amber tăcu. 

— Crezi poate că-ţi poţi permite orice, pentru că ai stat 
aproape jumătate din viaţă la închisoare? Nu ești întâiul 
îndărătnic căruia i-am băgat minţile în cap - am eu ac și de 
cojocul d-tale! N-ai nicio grijă! 

Amber îl privi batjocoritor: 

— Şi eu am ceva de îmblânzitor de fiare în mine. 

La tonul nerușinat al deţinutului, directorul se făcu 
stacojiu. 

— Derbedeule! izbucni el, dar Amber îl întrerupse. 

— Mi s-a scârbit cu viaţa de închisoare, spuse el pe un 
ton grosolan. Și pun prinsoare pe orice vreţi că n-o să 
pricepeţi un cuvânt din tot ce vă spun. Viaţa în închisoarea 
asta e iadul pe pământ, nu altceva! 

— Duceţi pe pușlamaua asta, îndărăt în celulă! răcni 


77 


Captam Cardeen. 

Sărise furios de pe scaun. 

— Te învăţ eu banditule, să te porţi frumos. Ai să faci 
cunoștință cu pisica cu nouă cozi, ca să-ţi treacă pofta să 
mă mai insulţi astfel. 

Doi gardieni îl luară pe Amber între ei, îl scoaseră din 
cameră și-l îmbrânciră în celula lui. 

După un sfert de oră, în broasca ușii se răsuci o cheie și 
iarăși se iviră doi gardieni. Unul din ei ducea o pereche de 
cătușe de oţel. 

Amber știa ce însemna asta. Se întoarse liniștit cu 
spatele și lăsă să i se încuie împrejurul încheieturii 
mâinilor fiarele care mai fură apoi împreunate la spate. 
Aceasta era pedeapsa care-i plăcea mai mult lui Captain 
Cardeen, s-o prescrie deţinuţilor. 

— Pe ăsta numai eu am să-l învăţ disciplina, spuse 
directorul, gardianului-șef. 

— Dacă n-o s-o scoateţi d-voastră la capăt cu el, atunci 
nu-i mai vine nimeni de hac, răspunse slugarnic și 
lingușitor subalternul. 

— Apoi cred și eu. 

Amabilul schimb de păreri fu întrerupt aici, deoarece un 
gardian aduse o scrisoare. 

De trei ori trebui directorul să citească foaia mare 
albastră, oficială, până s-o priceapă. 


„Aducătoarea prezentei, miss Cynthia Sutton, are 
permisiunea de a vorbi cu deținutul de drept comun 
No. 634 (John Amber). Convorbirea va avea un 
caracter strict privat; nu va fi de faţă nici un 
gardian”. 


Autorizaţia purta semnătura ministrului de Interne și 
stampila ministerului. Cardeen ridică uluit ochii. 

— Ce să însemne asta? întrebă el, și întinse gardianului- 
șef ordinul. 

Omul îl citi. 

— Dar asta e contrar regulamentului! începu el. 

Directorul însă îl întrerupse nerăbdător. 

— Lasă acum palavrele despre regulament! răspunse el 
supărat. Când vine un ordin de la minister nu mai există 
regulament! Mai e cineva cu d-ra, întrebă el pe aducător. 

— Da, un domn de la Scotland Yard. V-am dat adineauri 
cartea lui de vizită. 

Din nebăgare de seamă, bucata de carton căzuse pe jos 
și directorul se aplecă repede s-a ridice. 

— Inspector-șef Fells, citi el cu voce tare. Poate că e mai 
bine să stau mai întâi de vorbă cu domnul. 

După câteva minute detectivul intră salutând pe 
Cardeen cu un zâmbet prietenos. 

— Mi-aţi putea oare explica aceasta? întrebă directorul 
arătând scrisoarea ministrului. 

Inspectorul-șef scutură din cap. 

— Nu explic niciodată nimic. N-are nici un rost să-ţi baţi 
capul cu explicarea actelor superiorilor. Înseamnă pierdere 
de vreme și de energie. Am de altfel și eu o misiune de 
îndeplinit 

— Vreti să staţi și d-voastră de vorbă cu deţinutul? 

— Desigur. 

Fells scoase din portmoneu o hârtie oficială. Am vorbit 
cu d-ra și n-are nimic împotrivă ca eu să-l văd mai întâi pe 
Mr. Amber. 

— Multe înţeleg, dar tot nu-mi dau seama cum vă vine să 
spuneţi unui pușcăriaș de teapa acestui Amber, M. Amber. 
Aveţi doar și d-voastră o experienţă destul de bogată cu 
criminalii ăștia. 

— A, e numai din obișnuinţă. Mi-a scăpat vorba fără să- 
mi dau seama, răspunse Fells în treacăt. 

Directorul citi al doilea ordin redactat în termeni 
asemănători cu primul. 

— Bine, puteţi vorbi chiar acum cu deţinutul, spuse el și 
făcu un semn gardianului-șef. Individul acesta a fost 


79 


nemaipomenit de nerușinat și a primit tocmai o mică 
pedeapsă. 

— Hm, făcu detectivul codindu-se puţin. Spune, te rog, 
n-a murit în penitenciarul acesta Gallers? 

— Da, răspunse rece Cardeen. A avut un atac de cord 
sau cam așa ceva. 

— Dacă nu mă înșel prea tare, tocmai primise și el o 
pedeapsă, spuse Fells pe gânduri. 

— Cauza adevărată a morţii a fost dovedită prin martori, 
împotriva cărora nu se poate ridica nicio obiecţiune, 
răspunse aspru directorul. 

Își luă apoi din cuier pălăria și și-o puise în cap. 

— S-au împrăștiat zvonuri că ar fi fost pedepsit în același 
fel ca Amber și că n-ar fi putut suna când s-a simţit rău, 
dar sunt numai niște minciuni infame. 

— Nici vorbă, răspunse politicos detectivul. 

Cardeen îl conduse pe scara de fier spre etajul de sus, 
unde se găsea celula lui Amber, și intră împreună cu el. 

Când ușa se deschise, Amber ședea pe un scaun. Abia 
când îl recunoscu pe Fells, se sculă în picioare, dar și acest 
lucru îi veni greu. 

— Mr. Fells, dacă aveţi ceva de spus deţinutului, poftim. 

— Aș dori să stăm de vorbă între patru ochi. 

Cardeen se îndreptă băţos. 

— Bineînţeles, dacă preferaţi... spuse ei înțepat și porni 
spre ușă. 

— Scuzaţi, vă rog, răspunse Fells și puse mâna pe braţul 
directorului. V-aș mai ruga încă să daţi ordin să i se scoată 
fiarele. 

— Vedeţi-vă de treaba d-voastră și nu vă amestecați în 
atribuţiile mele. Regulamentul îmi dă mână liberă să 
pedepsesc pe deţinuţi cum cred eu de cuviinţă. 

— Mă rog. 

Fells aşteptă până ce ușa se închise pe clanţă și se 
întoarse apoi spre Amber. 

— Mr. Amber, am fost însărcinat de ministerul de 

Interne cu o misiune foarte interesantă. Pe cât îmi dau eu 
seama, sunteţi ostenit de atâta închisoare. 

— Dragul meu Fells, niciodată nu mi-a fost așa de 
lehamite de închisoare ca acum. 

Inspectorul-șef zâmbi și scoase din buzunar o foaie mare 
de hârtie pe care erau multe însemnări. 

— Am dat acum de cheia tainei d-voastră, spuse el, și 
puse foaia sub ochii deținutului. Iată lista condamnărilor d- 
voastră. Pe cât am putut stabili, n-aţi apărut niciodată în 
faţa unui judecător și a juraţilor, și cu toate acestea aţi stat 
până acum în cincisprezece închisori deosebite, și anume 
în baza a cincisprezece sentințe deosebite semnate de un 
judecător și contrasemnate de un funcţionar superior din 
ministerul de Interne... 

Făcu o pauză, dar Amber tăcu. 

— În anul 1927 aţi fost transportat la închisoarea 
Chengsford. Ordinul corespunzător a fost emis la Devizes, 
dar n-am putut găsi în niciun dosar vreun act din care să 
reiasă că aţi apărut în faţa justiţiei la Devizes. 

Amber tot nu vorbea. 

— Când aţi sosit la Chengsford, umblau tot felul de 
povești despre condiţiunile insuportabile din închisoare. 
Fusese reprimată o revoltă a deţinuţilor, și se zicea că 
directorul și gardienii s-au dedat la sălbăticii faţă de 
deţinuţi... 

— Îmi amintesc de asta, spuse Amber cu indiferenţă. 

— Aţi fost internat acolo la zece Mai. La întâi august aţi 
fost eliberat în urma unui ordin al ministerului de Interne, 
iar la trei august, directorul, subdirectorul și gardianul-șef 
fură suspendaţi din serviciu și mai târziu concediati. 

Fells se uită iarăși la deţinut, așteptând parcă ceva. 

— Surprinzătoare constatare, spuse Amber. 

— Şi cu toate că aţi fost liberat în august, la 9 
septembrie stăteaţi din nou la închisoarea din Preston și, 
„„.Şi acolo se ajunse la conflicte neplăcute. 

— În această privinţă îmi parc că aveţi dreptate, spuse 

serios Amber. 

— Și tot așa urmară lucrurile și mai departe. Nu se 
poate spune că aţi adus noroc închisorilor pe care le-aţi 
onorat cu vizita d-voastră! 

Încetul cu încetul se ivi pe faţa lui Amber un zâmbet. 

— Scumpul meu inspector-șef a făcut oare lungul drum 
de la Londra până aici numai pentru ca să-mi facă aceste 
senzaţionale comunicări? 

Fells își schimbă deodată toată purtarea. 

— Nu, Mr. Amber, nu pentru asta, spuse el respectuos. 
Voiam să vă comunic faptul că aţi fost împrumutat unui alt 
minister. 

— Împrumutat?... întrebă Amber şi  încruntă 
sprâncenele. 

— Da, ministerul de Interne v-a pus la dispoziţia 
ministerului Coloniilor, iar eu sunt aici ca să execut acest 
ordin. 

— Dar momentan nu mi-ar conveni de loc să plec din 
Anglia. 

— Ba da, Mr. Amber. Există pe undeva prin Africa 
centrală un Fluviu al Stelelor și câteva persoane deocheate 
au pornit să-i stabilească poziţia. 

— Aha, carevasăzică au și pornit? 

Era contrariat și nici nu ascunse acest lucru. 

— Sper că am să ies încă la timp din închisoare ca să 
mai pot paraliza afacerea asta. Dar toată chestia n-are nici 
în clin nici în mânecă cu ministerul Coloniilor? 

— Credeţi? 

Fells se duse la perete, unde se găsea soneria și apăsă 
pe buton. După două minute se deschise ușa. 

— Mai este aci un vizitator care are să vă explice toată 
chestiunea, spuse el, lăsându-l singur pe Amber, care 
înjura acum amarnic toate autorităţile și ministerele în 
general, iar ministerul de Interne în special. 

După zece minute, ușa se deschise din nou. 

Amber nu se aștepta la această nouă vizită și în clipa 

când sări de pe scaun se schimbă la faţă. Și Cynthia era 
palidă. Vorbi abia când gardianul trăsese ușa după el. 
Acest scurt interval dădu lui Amber putinţa să se 
reculeagă. 

— Mă tem că n-am să vă pot primi atât de ceremonios 
cum s-ar cuveni, spuse el, deoarece mișcările îmi sunt 
momentan cam stânjenite. 

— Sunteţi probabil foarte mirat că mă vedeţi aci, Mr. 
Amber, răspunse ea și încercă să zâmbească. Eram atât de 
deznădăjduită, că m-am adresat, ministerului de Interne... 
și am căpătat autorizaţia pentru o convorbire cu d-voastră. 
Nimeni nu știe atâtea despre expediţie și despre 
participanţii ei ca d-voastră. 

— Aţi avut greutăţi la scoaterea permisului? 

Amber clipea din ochi dar ea nu băgă de seamă. 

— Nu, nici cea mai mică greutate. Îmi vine aproape să 
cred într-o minune. 

— Nu, chiar așa mare minune nu e. Sunt doar pentru ei 
un obișnuit al casei, și orice negustor e culant faţă de un 
client atât de vechi. 

Ea îl privi trist. 

— Ah, nu mai vorbiţi așa, îl rugă ea în șoaptă. Mă 
îndureraţi. Nu pot crede că sunteţi chiar pierdut fără 
nădejde. Aș vrea să vă ajut, și sufăr când vorbii cu atâta 
nepăsare de soarta d-voastră. 

— Scuzaţi-mă dacă am spus ceva care vă displace, dar 
grija ce-mi purtaţi e absolut fără de folos. 

Era acum iarăși, neschimbat, vechiul Amber. 

— Şi acum povestiţi-mi de ce aţi vrut să vorbiţi cu mine. 
Luaţi loc pe scaunul cela - e drept că nu e prea comod, dar 
altul mai bun nu pot să vă ofer. 

Ea refuză zâmbind și-și spuse apoi povestea. 

Fratele ei, Lambaire și Whitey porniseră și luaseră cu ei 
copia hărții. 

— Expediția nu mi-a făcut pân-acum prea multe griji, 
urmă ea, căci credeam că harta tatălui meu e exactă și că 


83 


au să găsească neapărat așa zisul Fluviu al Stelelor. 
Ministerul Coloniilor, la care a luat informaţii fratele meu, 
era de aceeași părere. 

— De ce s-a mai dus la autorităţi? o întrerupse Amber. 

— Trebuia să obţină autorizaţia de a săpa pe teritoriu 
englez. După ce fratele meu ajunse în Africa și după ce 
primisem telegrama de-acolo a fratelui meu, am primit pe 
neașteptate din partea ministerului Coloniilor o somaţie 
urgentă de a depune la minister harta originală a tatălui 
meu. Fu examinată cu de-amănuntul și comparată cu o altă 
hartă mai mare. 

— Şi care a fost rezultatul? 

Ea înălță din umeri. 

— Expediția a pornit pe o cale greșită. Fluviul Stelelor 
ori se găsește pe teritoriu portughez, ori nu există deloc. 

— De ce n-ar fi pe teritoriul englez? 

— Nu, e lucru stabilit acum că trebuie să curgă dincolo 
de graniţa engleză, în Africa de vest portugheză. 

Amber o privi uluit. 

— Şi ce pot face eu acum pentru d-voastră? 

— O clipă numai, urmă ea grăbită, încă nu v-am spus 
totul. Dacă harta tatălui meu e bună, Fluviul Stelelor e 
doar o legendă. Geografii au identificat cât se poate de 
precis punctul indicat de ea și acolo nu se găsește nici 
pădure nici urmă de fluviu. E mai degrabă un fel de podiș 
de pe care seceta a gonit orice urmă de viaţă. 

— Le-aţi povestit specialiștilor despre busola falsă? 

— Înainte de plecare, Lambaire a vorbit cu mine foarte 
deschis despre chestiunea aceasta și mi-a arătat o busolă 
falsă și una bună. Eu am observat precis deviația și mi-am 
notat în minte diferența. Pe baza indicaţiilor mele au făcut 
acum calculele funcţionarii de la ministerul Coloniilor. Au 
expediat o telegramă ca să-l oprească pe fratele meu, dar 
el se depărtase deja de țărm și acum nu-l mai poate ajunge 
nici o telegramă. 

— Aveţi aici harta. 

Ea scoase foaia din buzunar și i-o întinse. El n-o apucă, 
deoarece mâinile-i erau încă prinse în cătușe pe spate. 

Deodată ea înţelese și se înroși. 

— Despăturiţi, vă rog, harta, o rugă el. 

O studie cu luare aminte. 

— Dar cine a comunicat ministerului Coloniilor că eu 
știu totul? Altcineva decât d-voastră nu poate fi, căci 
nimeni altcineva nu știe de asta. 

Ea făcu semn din cap că da. 

— Nu știam ce să mă fac - tata a murit tot în ţinuturile 
celea - a început să-mi fie teamă de viaţa fratelui meu și nu 
aveam pe nimeni pe lume căruia să-i pot cere un sfat. 

Dar se opri deodată speriată, căci hoţul acesta cu ţeasta 
rasă nu trebuia cu niciun preţ să bănuiască măcar, cât de 
mult se învârteau în jurul lui gândurile ei. 

— Ceva nu e în regulă, urmă ea după o mică pauză. Este 
o taină la mijloc, care încă n-a putut fi dezlegată. Tata era 
un om de o minuţiozitate aproape penibilă și este sigur că 
n-a făcut o greșeală. Afară de aceasta noi tot timpul 
fuseserăm încredinţaţi că fluviul se găsește pe teritoriul 
englez. 

— Poate între timp s-a schimbat graniţa. 

Ea scutură din cap. 

— Bănuiala asta am avut-o și eu, dar după spusele 
funcţionarilor, ea fusese fixată la 1875 și de atunci până 
azi n-a mai suferit nicio schimbare. 

Amber se uită încă odată pe hartă, apoi o privi pe 
Cynthia drept în ochi. 

— Am să vă vizitez mâine, spuse el. 

În aceeași clipă răsuci cheia în broască, și ușa cea grea 
se deschise încet. Afară stăteau directorul, care se uita 
mânios în celulă, gardianul-șef și Fells. 

— Timpul a trecut, spuse Cardeen aspru. 

Amber se uită la inspectorul-șef făcându-i un semn cu 
capul, și în clipa următoare își schimbă cu totul purtarea. 

— Cardeen, scoate-mi numaidecât cătușele, spuse el cu 

un ton poruncitor. 

— Ce?! 

— Arată-i ordinul, Fells, se adresă Amber detectivului, și 
acesta întinse directorului uluit o hârtie scrisă. 

— Ești destituit, spuse scurt Amber, și se instituie o 
anchetă în privinţa administraţiei d-tale. Sunt Captain 
Ambrose Grey, unul din inspectorii închisorilor regale. 

Mâinile gardianului-șef tremurau groaznic pe când 
descuiau cătușele. 


86 


CAPITOLUL XII. | 
AMBER NAVIGHEAZA 


Înainte de plecare, când Amber se dusese în vizită de 
despărțire la Cynthia, ea îi declarase fără de veste că voia 
să-l însoțească spre Africa centrală, și acum se găseau de 
cinci zile pe mare. 

Când muntele conic din Tenerife dispăru treptat în zare 
îndărătul lor, Amber își dădu deodată seama de greutatea 
situației. Până acum se bucurase numai de tovărășia 
Cyathiei, iar la viitor se gândise prea puţin. 

— La Santa Cruz ar fi trebuit să te conving cu orice preţ 
să debarci și să faci cale întoarsă, spuse el. Dar vezi că 
sunt prea egoist și-mi caut pesemne numai plăcerea mea. 

— Aici sunt, aici rămân, răspunse ea fără să-l ia în 
serios. 

Ședea întinsă grațios pe chaise-longue-ul ei de pe 
covertă și-l privea mulțumită. 

— Sunt doar fată de explorator și de descoperitor, 
Captain Grey, nu uita asta. 

— Mi-ar fi mai plăcut să-mi zici ca și până acum, Amber. 

— Gândește-te că tata a murit în ţara aceea. Și acum e și 
fratele meu acolo... 

— Dar nu trebuie să-ți pui în joc viaţa și sănătatea. 
Trebuie să te întorci! 

Ea râse. 

— Nu cumva ai de gând să recurgi la forță? îl necăji ea. 
Să mă coși într-un sac și să lipești deasupra o etichetă: „A 
se feri de călduri”? Nu, nu, merg cu d-ta, cel puţin până la 
punctul de plecare al expediției și, dacă se poate, chiar mai 

departe. Şi, la urma urmelor, trebuie să recunoști că pe 
mine chestiunea mă privește mult mai mult decât pe d-ta. 

— Nu zic. Dar bărbat tot nu ești și n-are niciun rost să 
vâri capul în nisip ca struţul. 

Amber vorbea acuma aproape în șoaptă și ea se simţea 
mișcată într-un chip ciudat de sunetul glasului lui. 

— Trebuie să fim pregătiţi pentru cele mai rele 
eventualități, urmă el. Lambaire poate știe că Fluviul 
Stelelor se găsește pe teritoriul portughez, și poate nu. S- 
ar putea ca busola falsă să aibă vreo legătură cu chestia 
asta și Lambaire să fi vrut să tragă pe sfoară guvernul 
englez. După părerea mea, ar fi trebuit să ne încredem 
fără rezerve în harta tatălui dumitale. 

— Crezi chiar că Lambaire plănuia o asemenea 
înșelătorie? 

El clătină din cap. 

— Ca să-ţi spun drept, nu. După părerea mea, busola a 
fost falsificată pentru ca tatăl d-tale să nu mai poată regăsi 
mina. Lambaire voia ca pentru toţi ceilalți planurile să fie 
niște simple petice de hârtie. Numai el să fie în stare să le 
descifreze în caz că ar fi ajuns întâmplător pe alte mâini. 

— Dar atunci de ce l-a mai luat pe Francis? întrebă ea 
uluită. 

— Alt mijloc de a pune mâna pe plan nu exista. Și apoi, 
luând cu el pe fiul răposatului explorator, obţine în mult 
mai mare măsură bunăvoința și sprijinul oficialităţii. 


x 


La Sierra Leone își transportară bagajele pe bordul 
micului cabotier portughez Pinto Colo, și acum începu o 
plutire înceată de-a lungul coastei. Cum făceau câteva 
mile, se arunca ancora pentru ca să se descarce mărfuri. 

Ajunseră în sfârșit la ţinta călătoriei lor. O șalupă îi 
transportă de pe vapor pe uscat. După ce acostară la țărm 
Amber se adresă unui indigen înalt și zvelt, care stătea 

ceva mai la o parte de ceilalţi barcagii, și-l întrebă de casa 
guvernatorului. 

— Massa, răspunse negrul, Guvernator pleci în jungla, 
oameni albi pleci în jungla, dar oameni negri omori oameni 
albi în jungla, atunci Guvernator pleci în jungla, spânzuri 
oameni negri în jungla. 

Cynthia nu pricepea nicio vorbă și se uita întrebător la 
Amber, care strânse ochii și încleștă fălcile. 

— Ce erau oamenii albi care au murit în junglă? se 
informă el. 

Dar mai înainte ca băștinașul să fi putut răspunde, toată 
atenţia lui fu atrasă subit de un porumbel care se rotea 
încet împrejurul capului lui. Întinse mâna și fluieră 
încetișor. Pasărea se prăbuși pe plaje ca o piatră, se ridică 
apoi cu multă greutate, mai țopăi câţiva pași și căzu iar. 

Omul ridică cu grijă porumbelul. De unul din piciorușele 
lui roșii era legată cu un fir de aţă o foiţă subţire de hârtie. 
Amber o luă cu grijă și o netezi. 


„Către cel mai vechi ofițer al corpului de haussa. 
Lambaire și Whitey au ajuns la stațiunea misiunii 
Alebi. Afirmă că au găsit mina de diamante. După 
spusele lor Sutton a murit de febră acum o lună. 
SANDERS” 


Amber citi, citi din nou comunicarea de la un capăt până 
la celălalt, în timp ce Cynthia îl observa îngrijată. 

— Ce scrie acolo? întrebă ea. 

Amber împături cu grijă răvașul. 

— Cred că biletul nu e pentru noi, răspunse apoi, cu o 
indiferenţă bine simulată. 

CAPITOLUL XIII. 
IN PADURE 


În ţinutul tribului K'hassi ședeau la masă trei oameni. 
Soarele apunea și din focul ce-l încinseseră indigenii urca 
la cer un nor gros de fum. 

Omul voinic, cu hainele murdare de culoare kaki era 
Lambaire, iar omuleţul cel scund cu bărbia ţepoasă era 
Whitey, care în zilele acelea se mai întremase întrucâtva 
după al doilea acces de friguri. Cel de-al treilea era Sutton. 
Privea mohorât și necăjit în gol. 

Nu vorbeau nimic în timp ce mâncau peștele cu miros 
greţos, pescuit pentru ei de șeful hamalilor-purtători. Abia 
când isprăviră și coborâră iar la fluviu, rupse unul din ei 
tăcerea. 

— Vasăzică acesta e sfârșitul, spuse Lambaire cu glasul 
sugrumat. 

Whitey tăcea. 

— Trei mii de lire și cine știe câţi ani din viața mea m-a 
costat expediţia și acum iată-ne, ședem înțepeniţi în inima 
ținuturilor sălbatice la o mie de mile de coastă! 

— Patru sute, îl întrerupse Whitey cu ciudă. Pot fi însă și 
patru mii. 

Urmă o tăcere mai îndelungată. 

— Dar încotro o fi ducând fluviul acesta, întrebă 
Lambaire în cele din urmă. Că undeva, tot o fi ducând el. 

— Ai ghicit. Curge prin ţara canibalilor, răspunse Whitey 
spumegând de furie. Dacă vrei să ajungi pe un drum scurt 
la țărm, ia-ţi gândul de la fluviu. 

— Vasăzică fluviul Stelelor nu există - și diamantele la 

fel! Strașnic descoperitor a mai fost și tatăl d-tale, Sutton! 
strigă Lambaire sălbatic și mânios. 

Se trântiseră pe jos pe malul fluviului și Sutton întoarse 
obosit capul spre Lambaire. 

— Vezi-ţi de treabă și nu-mi tot căuta pricină, că de nu 
îți trimet un glonte în tigvă! 

Faţa lui Lambaire tresări, iar el se ridică pe jumătate. 

— Nu-ţi lua nasul la purtare, Sutton! strigă el. Că de 
nu... 

— Hai, ţine-ţi gura, răcni la el Whitey. Suntem sătui de 
trăncănelile tale - vrem să ne vedem scăpaţi odată din 
mizeria asta! 

Într-adevăr! Situaţia expediției era jalnică și nu mai 
căutau altceva, decât mijlocul de-a scăpa cu viaţă. Patru 
luni au călătorit și au pătruns, zi cu zi, tot mai adânc în 
junglă. Cu fiecare săptămână scursă s-au depărtat tot mai 
mult de civilizație. De granița portugheză nici nu se 
apropiaseră, căci cu mult înainte de a fi ajuns la o sută de 
mile de ea, văzură că harta nu se potrivea cu locul. Erau 
însemnate pe ea sate prin care nici pomeneală să treacă 
drumul lor, și când în cele din urmă ajungeau într-un loc și 
identificau acolo capitala unui trib, descopereau apoi, ca 
mulți alţi cercetători ai Africii, că pe o rază de o sută de 
mile exista un întreg șir de sate cu același nume. 

În timpul înaintării lor în junglă, numărul hamalilor 
scăzu mereu. Trataseră cu Alebii, duseseră cu populaţia 
junglei din centrul ținutului păduros o luptă ce durase timp 
de trei zile, apăraseră tabăra lor împotriva războinicilor 
vopsiți cu multe culori ai tribului K'hassi și în cele din 
urmă reușiseră să obţină slaba siguranţă a vieţii, pe care 
ţi-o poate da un trib asuprit, în inima continentului. 

Și sfârșitul fu că expediţia trebui să se întoarcă și să facă 
încă odată drumul prin acele ţinuturi dușmănoase pe care 
le străbătuse la venire. 

— Alt drum nu există, declară îndârjit Lambaire. 

Whitey clătină din cap. 

Un sfârșit cât se poate de jalnic, cugeta Sutton, privind 
întunecat la albia râului. Cum ar mai râde de el Cynthia! 
Ba, sărmana, poate ar plânge. Nici urmă de Fluviu al 
Stelelor, nici urmă de diamante. Visul se sfârșise. Aveau, 
într-adevăr, în faţa ochilor un fluviu. Dar un fluviu care 
curgea prin ţara canibalilor, și ale cărui ape alergau repezi 
încă o sută de mile prin strâmtori și cascade ca să ajungă 
la mare. Acolo, de unde porneau vapoare mari... spre 
Anglia... spre Londra... 

Sutton sări în picioare. 

— Când pornim? întrebă el întunecat. 

— Să pornim?... Lambaire se uită la el. 

— Păi, ce ne rămâne decât s-o luăm iar înapoi pe drumul 
pe care am venit? răspunse tânărul. Şi trebuie chiar să ne 
grăbim cu pornitul că altfel ne pomenim cu toţi hamalii 
fugiți. Doi au dispărut chiar azi noapte. Hrana, așa cum i- 
am deprins la început, nu mai avem. Şi pe deasupra ne-au 
mai rămas numai câte o sută de cartușe de cap de om. 


* 


În ziua următoare, înainte de răsăritul soarelui, mica 
expediţie își ridică tabăra și începu jalnicul marș de 
întoarcere spre țărm. 

Înaintară trei zile, fără ca indigenii să le opună 
rezistenţă. În ziua a patra se ciocniră cu o ceată de K'hassi 
pornită după vânat. Oamenii lăsară numaidecât baltă 
vânătoarea de elefanţi, căci vânătoarea de oameni le 
plăcea mult mai mult. Din fericire micul grup al expediției 
ajunse curând la câmp deschis, unde putea ţine îndeajuns 
pe inamic în șah. În ziua a cincea, vătaful hamalilor, care 
umbla în coada coloanei, izbucni într-un cântec sălbatec. 
Sutton și Whitey se duseră îndărăt să vadă ce se 
întâmplase cu el. Omul îi lămuri râzând că văzuse fel de fel 
de draci. 

În noaptea următoare, șeful hamalilor luă un lemn 

aprins din foc, se apropie pe furiș de unul din hamali, cu 
care mai înainte se înțelegea bine, și-i sparse capul. 

— Boala somnului, spuse Sutton. 

Cei trei albi stăteau în faţa copacului de care 
porunciseră să-l lege pe vlăjganul acesta de indigen. 
Avuseseră mult de furcă cu el până să-l învingă și mai 
mulți hamali se aleseseră cu mici răni. 

— Ce ne facem acum cu el? întrebă Lambaire 
deznădăjduit. De lăsat aici, nu-l putem lăsa - moare de 
foame sau te mai pomenești că se dezleagă, și ăsta ar fi și 
mai rău pentru noi. 

În cele din urmă amânară hotărârea pe dimineaţă 
următoare. Unul dintre negri avea să facă de gardă lângă 
nebun. 

A doua zi de dimineaţă numiră un nou vătaf al hamalilor 
și caravana plecă. Whitey rămase în urmă. Lambaire, care 
umbla în mijlocul coloanei, auzi o puternică detunătură de 
revolver, și după un scurt răstimp încă una. Îl trecură fiori 
și-și șterse fruntea umedă cu dosul palmei. Peste puţin 
timp se ivi lângă el și Whitey. Era alb ca varul și buzele îi 
tremurau. 

Lambaire îl privi cu teamă. 

— Ce-ai făcut? îl întrebă el în șoaptă. 

— Hai, vezi-ţi de drum și nu mai întreba și tu ca prostul. 
Ştii bine ce-am făcut. Doar nu poţi lăsa așa pe un negru ca 
să moară pur și simplu de foame - trebuia făcut ceva! 

Ultimele cuvinte, Whitey i le zbieră sălbatec. 

Lambaire clătină zăpăcit din cap și tăcu. 


* 


Când ajunseră în cele din urmă la ultima bucată mare 
din drumul lor, Lambaire avu o idee bună. Dar la început 
n-o destăinui nimănui, ci chibzui mai întâi încă vreo două 
zile. 

Poposiră apoi într-un sat de băștinași, ai cărui locuitori 


93 


trăiau în bună înţelegere cu albii, și se odihniră aci trei zile 
întregi. 

În seara zilei de-a doua, pe când ședeau la focul taberei - 
chiar și în apropierea ecuatorului nopţile sunt reci - 
Lambaire le povesti ce plănuise. 

— Aţi stat vreodată să vă gândiţi ce ne așteaptă la 
sfârșitul acestei expediţii? întrebă el. 

Nimeni nu răspunse. Sutton mai că nici nu se sinchisea 
de discuţie, dar Whitey strânse pleoapele. 

— Eu am să fiu dat în judecată pentru faliment 
fraudulos, tu tot așa, Whitey. lar Sutton ajunge tipul cel 
mai de râs din toată Londra. 

Lambaire îl iscodi atent cu privirea. 

— Şi, nici vorbă, face printr-asta numele lui taică-său de 
râs. 

Francis tresări. 

— Whitey și cu mine am întemeiat o societate, urmă 
Lambaire, am luat de la lume parale ca să exploatăm o 
mină de diamante, am împânzit lumea întreagă cu 
prospecte entuziasmante, și așa mai departe - înţelegi? Și 
acum ne întoarcem. 

— Dacă ne mai întoarcem, bombăni Whitey. 

— Îl apucă pe om nebunia când te aude vorbind pe tine! 
Nici vorbă că ne întoarcem - mult a fost, puţin a rămas. 
Acuma totul e numai să umblăm. Suntem doar aproape de 
locurile civilizate. 

— Hai, dă-i drumul odată! Spune ce voiai să spui, îl 
îndemnă nerăbdător Whitey. 

— Acum dacă ne întoarcem, trebuie să explicăm 
acţionarilor... 

— Că pur și simplu nu există și nici n-a existat vreo mină 
de diamante, îl completă melancolic Whitey. 

— Nu, nicidecum! De ce-am face asta? 

Lambaire stătea aplecat înainte și vorbea înfrigurat și 
serios. 

— Ne oprește cineva să spunem că am găsit mina de 

diamante? Bine, n-o să vorbim de fluviu. A curs unul pe- 
acolo, dar acum albia lui a secat. Am găsit doar sute de 
locuri prin care curgeau, în anotimpul ploios, râuri, fluvii. 
Hai să zicem că ajungem cu bine acasă și că avem 
buzunarele pline de diamante neșlefuite - poţi cumpăra la 
Londra câte vrei. 

Ochii lui Whitey străluceau. Lambaire nu mai avea 
nevoie să-l întrebe cât de mult îi plăcea planul acesta. Dar 
Sutton nu era de acord. Faţa lui devenise aspră și 
îndărătnică. 

— Sunteţi nebuni, spuse el tăios. Vă închipuiţi că o să 
mă pretez la o asemenea minciună, că am să vă sprijin o 
asemenea înșelătorie? Ar însemna să murdăresc cu noroi 
numele tatălui meu. Nu, nici să nu vă gândiţi la una ca 
asta. 

Nici unul dintre ceilalţi doi nu-l luaseră până acum în 
serios și cu atât mai puţin se așteptaseră la vreo rezistenţă 
din partea lui. Tot timpul îl socotiseră ca pe un om deo 
însemnătate cu totul secundară. Şi iată că acum trebuiau 
să discute cu el și cu cât mai mult vorbeau cu atât mai 
mult se încăpățâna. 

Oamenii care se găsesc în afară de hotarele civilizaţiei 
înclină să nu mai prea ţină seama de legi, și, mai înainte de 
a fi părăsit satul ospitalier, Lambaire și Whitey erau de 
acord că Sutton le punea piedici revoltătoare. 

Intre ei și succes se ridicau scrupulele ridicole ale 
acestui tânăr. Ticnitul ăsta voia să-i împiedice să culeagă 
fructele muncii lor. 

Până într-o săptămână ajunseseră de nu-și mai vorbeau 
de loc. În timpul acesta avuseseră numai de umblat și nu 
întâmpinaseră nici un fel de primejdii, altfel poate că ș-ar fi 
băgat iar minţile în cap. 

Deodată Sutton fu apucat de un acces grozav de malarie. 
Coloana făcu popas într-un luminiș mare din pădure. 
Campară în apropierea unei găuri de apă secată, pentru că 
nădăjduiau să găsească aici la câteva picioare adâncime 

apă subterană. Lambaire și Whitey se duseră în pădure. O 
vreme nu vorbi nici unul din ei, dar fiecare știa gândurile 
celuilalt. 

— Ei? întrebă în cele din urmă Whitey. 

Lambaire se uită într-altă parte. 

— Asta înseamnă pentru noi un dezastru. Dacă dânsul ar 
fi rezonabil, am scăpa de orice grijă și am încasa iarăși 
mulți bani, prin vânzări de noi acţiuni. 

Iarăşi tăcură. 

— Îi e rău acum? întrebă apoi deodată Lambaire. 

Whitey ridică din umeri. 

— Nu mai rău decât mi-a fost mie până acum de șase ori. 
E abia la primul atac de friguri. Să-l cărăm nu putem, mai 
avem numai doi oameni și mai sunt încă cincizeci de mile 
până la cea mai apropiată staţiune a misiunii; cel puţin așa 
spun negrii. 

Cei doi se mai plimbară fără astâmpăr câtva timp 
încoace și-ncolo, dar până ajunseră iarăși în lagăr nu mai 
vorbiră nimic. 

Sutton nu recunoștea pe nimeni, gemea și vorbea într- 
aiurea. 

Lambaire se apropie de el și-l privi. Apoi se duse spre 
Whitey. 

— Aşadar, lucrurile trebuie puse în ordine, spuse el și 
scoase din buzunar un notes. Eu am încredere în tine, tu ai 
încredere în mine, dar e mai bine să scriem toată chestia 
negru pe alb. 

Trecură întâmplarea în jurnalul expediției și aleseră 
amândoi o versiune unică. Whitey se cam codi la început 
dar la urmă tot iscăli. 

În zorii zilei următoare Whitey trezi pe unul dintre 
hamali care era în același timp și tâlmaciul lor. 

— Hai scoală, îi spuse el grosolan. Ia puștile și porneşte- 
o repede înainte. 

Indigenul se ridică somnoros. Răscoli cu piciorul gol 
focul care era aproape stins ca să-l învioreze din nou. 

— Hai, lasă asta! zbieră la el Whitey. Scoală-l și pe 
celălalt ca să mergem mai departe. 

Micul grup se puse tăcut în mișcare și-și urmă pribegia 
prin întunecoasele poteci de pădure. Indigenii mergeau 
înainte ducând un mic felinar care-i apăra de atacurile 
fiarelor sălbatece. 

Tâlmaciul rămase deodată pe loc și se întoarse spre 
Lambaire care mergea în dosul lui. 

— Massa tânăr, eu nu vedem deloc. 

— Mergi înainte! răcni la el Whitey. Massa a murit 
adineauri. _ 

Indigenul mormăi și-și urmă mai departe drumul. În ţara 
aceasta viaţa și moartea nu sunt prea depărtate una de 
alta și adesea oamenii, care dimineaţa se scoală sănătoși 
tun de pe culcușul lor, sunt băgaţi seara în mormânt. 

La răsăritul soarelui se opriră și mâncară. De obicei 
făceau asta înainte de începutul marșului. Cei doi albi se 
așezară pe tăcute unul în fața celuilalt și se feriră să se 
privească în ochi. 

Abia când soarele urcase o bună bucată pe cer, Whitey 
bombăni câteva cuvinte despre întâmplările nopţii trecute. 

— Mai înainte nu ne răbda inima să lăsăm pe-un simplu 
nigger în urmă, ca să nu moară de foame - și acum, mii de 
draci, am lăsat un alb fără ajutor, spuse el și înjură apoi 
grozav. 

— Hai, nu-ţi pierde cumpătul ca o femeie și mai ţine-ţi 
gura, răspunse Lambaire, făcând un semn de dispreţ cu 
mâna. Doar știi că nu puteam... știi că altfel nu puteam 
face ce voiam... ce era să facem cu un nebun. Hai, ţineţi 
firea, Whitey... a murit... 

După trei zile ajunseră la cea mai apropiată staţiune a 
misiunii și o depeșă de heliograf transmise guvernatorului 
Sanders vestea sosirii lor. El era însă tocmai în teritoriu și 
nu putu să transmită comunicarea până la coastă, 
deoarece se găsea în plin câmp și nu putea semnaliza mai 
departe pe deasupra pădurilor. 

Dar Sanders avea cu el porumbei mesageri. 


* 


Trei săptămâni de odihnă pe paturi moi în staţiunea 
misiunii, hrana bună și un brici de ras, făcuseră iar din 
Lambaire alt om. 

Câtva timp după sosirea lor răsări la ei guvernatorul 
Sanders, omul cu trăsături aspre, temut de toţi. Le puse 
multe întrebări, dar pentru că îi găsise pe jumătate morți 
de foame nu-i chinui prea mult. Fără să arate mare mirare, 
auzi că descoperiseră Fluviul Stelelor. Din descrierea cam 
ștearsă și vagă pe care i-o dădură, desprinse că noul teren 
diamantifer se găsea pe teritoriu englez. Era dezamăgit 
dar nu lăsă să se vadă nimic din asta. 

Căci nici un funcţionar însărcinat cu guvernarea unui 
ținut de indigeni nu salută cu bucurie descoperirea unor 
terenuri aurifere sau diamantifere în circumscripţia lui. De 
obicei asta însemnează război. les la iveală puteri noi. 
Condiţiile de viață se schimbă și ţara este cotropită 
deodată de aventurieri. 

Guvernatorul Sanders avu mai târziu neplăceri pentru că 
nu ceruse lui Lambaire și Whitey să-i arate diamantele 
necioplite pe care le adunaseră din așa zisa lor mină. Dar 
el era un om cinstit, un om dintr-o bucată și niciodată nu 
mai făcuse parte din administraţia unor ţinuturi în care s- 
au găsit astfel de comori. De aceea n-avea de unde să știe 
ce-ar fi trebuit să facă în asemenea împrejurări. 

— Şi când a murit Sutton? întrebă el. 

Cei doi povestiră. 

— Unde? 

Aci făcură marea greșeală, căci locul pe care i-l 
descriseră ei se găsea la o sută de mile depărtare. 

Sanders își făcu repede socoteala în gând. 

— Locul trebuie să fie mai aproape, spuse el apoi. Altfel 
n-aţi fi putut ajunge în așa scurt timp la staţiunea misiunii. 

Fură și ei de părere că se poate să se fi înșelat iar el nu 
mai replică nimic căci știa doar că oameni pe jumătate 
morţi de foame se pot înșela ușor. 

Se informă și la hamalii purtători, dar nici din spusele 
celor doi oameni nu putu scoate lămuriri mai precise. 

— Master, spuse tâlmaciul care vorbea în dialectul 
locuitorilor de pe lângă fluviu, acolo stăteau la un loc patru 
copaci. Doi dintre ei erau de camfor și unul de cauciuc. 

Dar pădurile Alebilor erau alcătuite în cea mai mare 
parte din copaci de camfor și cauciuc așa că nici indicaţia 
aceasta nu-l lumină mai mult pe Sanders. 

După patrusprezece zile, Lambaire și Whitey ajunseră la 
mica localitate de pe coastă unde își statornicise Sanders 
cartierul general 

CAPITOLUL XIV. 
O MANA DE PIETRICELE 


Lambaire și Whitey erau din cale afară de veseli că 
ajunseseră în sfârșit la coastă, dar se speriară de moarte 
când îl descoperiră deodată pe veranda casei pe Amber, pe 
care-l credeau într-o închisoare engleză. 

Urmă o pauză penibilă. Amber se sculă din chaise- 
longue-ul în care șezuse culcat până atunci. Se priviră 
câtva timp în tăcere. Dar amândoi regretară lipsa 
zâmbetului batjocoritor pe care-l avea în totdeauna Amber. 
Faţa lui era acuma neobișnuit de serioasă. 

— Hallo, ce va să zică asta? întrebă Lambaire necăjit. 

Amber îi pofti cu o mișcare a mâinii să ia loc, iar ei se 
supuseră fără pic de rezistenţă. 

— Ce-aţi făcut cu Sutton? întrebă Amber cu calm. 

Ei nu-i răspunseră, iar el repetă întrebarea. 

— A murit, spuse Whitey mai tare decât ar fi fost nevoie. 
A murit... în timpul marșului, de febră - a fost ceva grozav 
de trist 
__ Whitey se simţea, pentru prima oară în viaţa lui, nesigur. 
In vorbele lui Amber era un ton atât de ciudat poruncitor 
de parcă pușcăriașul acesta s-ar fi transformat dintr-odată 
într-un judecător. Nici el nici Lambaire nu-și credeau 
ochilor că cel din faţa lor era același om pe care-l văzuseră 
în gara Paddington pus în lanţuri și cu cătușe la mâini. 

— Când a murit? 

Răspunseră amândoi deodată. 

— Cine l-a îngropat? 

Iarăş vorbiră în același timp. 

— Dar aveati acolo doi indigeni - lor nu le-aţi spus nimic. 
E tare ciudat că nu i-aţi pus pe ei să sape groapa. 

Glasul lui Amber răsuna acum aproape mânios, iar el îi 
privea printre pleoapele strânse. 

— L-am îngropat noi, pentru că era un alb, unul de-ai 
noștri. Înţelegeţi ce vreau să zic? spuse Lambaire. 

— Da, înţeleg. 

Amber se duse la masă și luă de pe ea o foaie mai mare. 
Văzură că era un plan simplu al ținutului și bănuiră că 
reprezenta partea prin care umblaseră ei. 

— Arătaţi-mi locul unde l-aţi îngropat pe Sutton. 

Şi puse harta pe genunchiului Whitey. 

— Nu spunem nimic! protestă Lambaire, care își 
recăpătase încetul ca încetul sângele rece. Unde vrei s- 
ajungi cu întrebarea asta nerușinată? La dracu, dar cine 
crezi că ești ca să ne ei aici un interogatoriu? Ia te uită 
până unde merge neobrăzarea unui pușcăriaș! 

Își recăpăta curajul și înjură. 

— Poftim ce-l așteaptă pe un om după atâta amar și 
osteneală când ajunge în sfârșit iar la coastă, strigă el 
spumegând de furie. Foame și sete și lupte de zile întregi 
cu indigenii - ca să vie pe urmă un bandit pripășit pe-aici 
să te insulte în așa hal! 

Se simţi deodată apucat zdravăn de încheietura mâinii 
de Whitey, care voia să-l facă să tacă. 

— Dar pentru Dumnezeu, ţine-ţi odată pliscul! îi șopti 
prietenul lui. 

Lambaire înghiţi în sec și-l ascultă. 

— Şi ce gogoși mai sunt și astea cu terenul diamantifer? 
urmă Amber cu același glas potolit și nepătimaș. 
Ministerul nu știe nimic de vreun astfel de fluviu sau de 
vreo mină de diamante. Aţi spus guvernatorului că aţi găsit 
un loc - ei, unde e? 

— N-ai decât să-l găsești singur, se porni acum Whitey 
cu gura asupra lui. D-ta, care ești de obicei, atât de șiret! 
Ne-am chinuit și noi destul de mult și informaţiile nu le-am 

căpătat întrebând pe unul și pe altul. Ne-am dus la fața 
locului și am căutat cu ochii noștri și cu mâinile noastre! 

Bâjbâi pe podeaua verandei, care era deja cufundată în 
semi-întuneric, și-și găsi pălăria. 

— Mâine plecăm de-aici, spuse el, și cum ajungem în 
primul port, înștiințţăm autorităţile și le dăm lămuriri 
complete în privinţa d-tale. Frumos ar mai fi dacă 
pușcăriași evadați ar putea să-și facă treburile liberi prin 
coloniile engleze! 

Și se uită la el ameninţător. 

Amber se mulţumi să zâmbească liniștit. 

— Mister Whitey, nu pleci mâine. Vaporul pleacă fără d- 
ta. 

— la auzi, ce-ţi mai trece prin cap! 

Amber ciocăni cu degetul în harta pe care o pusese 
iarăși pe masă. 

— Undeva pe aici prin locurile astea - și arătă un punct 
însemnat cu o cruce - a murit un om și mai înainte dea vă 
lăsa să plecaţi, vreau să știu exact cum a murit. 

— Dar ce, crezi poate că noi l-am ucis? exclamă Whitey. 

Amber ridică din umeri. 

— Şi asta o vom afla înainte să plecaţi de aici. Am și 
trimes oameni care să cerceteze locul în care l-aţi lăsat, 
după cum spuneţi, pe Mister Sutton. Fostul d-voastră 
tâlmaci o să știe să găsească repede locul. Şi a și pornit-o 
într-acolo. 

Lambaire se făcu galben ca un mort. 

— Nu i-am făcut nimic lui Sutton, spuse el mohorât. 

Amber înclină capul. 

— Bine, vom vedea. 

Cei doi complici părăsiră veranda și se duseră spre 
coliba pe care le-o pusese la dispoziţie guvernatorul. 
Lambaire rămăsese deodată locului și-l apucă pe Whitey de 
braţ. 

— Ştii ce se întâmplă dacă... 

Whitey se smuci aruncându-i încolo mâna. 

— Ia nu înnebuni aici în mijlocul pieţii. Ce vrei? 

— Ştii ce se întâmplă dacă a dat de el vreun indigen și l- 
a omorât cu lancea lui. Ne aruncă isprava în spinarea 
noastră! 

— Doamne sfinte, la asta, zău, nu m-am gândit. 

Acum aveau de ce să le tremure inima în tot timpul 
zilelor cât trebuiră să aștepte, și care se scurgeau încet. 
Mai târziu auziră că Amber avea puteri administrative, dar 
îl mai văzură numai odată din mare depărtare și nu aveau 
nici o poftă să stea de vorbă cu el. Auziră și de prezenţa 
Cynthiei și mult ar fi dat să afle cam cât știa ea. 

Cynthia însă știa totul. Amber îi comunicase cu băgare 
de seamă și cu o nemărginită gingășie sufletească vestea 
trimisă de guvernator. 

— Aş dori și eu să mai pot spera, spuse el, căci altfel ar fi 
grozav. Povestea pare să fie adevărată. Dar am totuși o 
presimţire că se mai ascunde în dosul ei ceva ce n-am 
putut afla încă. 

De față cu Cynthia nu-și exprimă bănuiala, dar vorbi 
despre asta cu Sanders și acesta își trimise apoi și el 
oamenii în junglă ca să caute și ei locul în care trebuia să 
se afle înmormântat Sutton. 

— Albii mor foarte ușor în ţinutul Alebilor, își dădu cu 
părerea guvernatorul, și de aceea îmi pare foarte natural 
ca povestea să fie adevărată. Dar de bună seamă că nici 
unul din ei nu e atât de sentimental încât să-și dea 
osteneala să înmormânteze un biet om care moare în 
timpul marșului. Partea aceasta a istoriei e foarte 
neverosimilă. 

— Şi ce-aveţi de gând să faceţi după ce se vor întoarce 
oamenii? 

— M-am gândit la asta. Am să-i invit pe amândoi să vină 
la reședință și am să-i interoghez de față cu d-voastră. 
Procedura trebuie să fie bineînțeles nepărtinitoare. 
Trebuie să mărturisesc că încă n-am mai avut pe aici 
asemenea cazuri. 

Trecură săptămâni care fură pentru Whitey și Lambaire 
îngrozitoare și de nesuportat. Ca să-și mai treacă timpul 
jucau, în umbra colibei, cele mai simple și mai primitive 
jocuri. 

Din când în când Sanders îi vizita și le dădea atenţia 
politicoasă pe care o arată un director de închisoare unui 
deţinut, sau cel puţin așa le păru lor. 

Apoi, într-o bună dimineaţă, o ordonanţă-haussa le aduse 
o comunicare. Erau chemaţi la casa guvernatorului și pe 
când străbăteau marea piaţă din faţa verandei, se temeau 
mai tare decât un criminal dus din celula lui în sala 
tribunalului. 

Sanders ședea în biroul său la o masă mare și lângă el 
stăteau trei indigeni în uniformele albastre uzate ale trupei 
de protecţie. Vorbea cu ei repede în dialectul indigenilor, 
pe care ceilalţi albi din cameră nu-l puteau înţelege. 

Amber și Cynthia luaseră loc la dreapta lui. În partea 
stângă a mesei stăteau două scaune goale. 

Lambaire se uită la tânăra fată și faţa-i tresări nervos. 
Apoi se duse cu pași grei spre scaunul său. Whitey îl urmă. 

Sanders făcu un semn soldaţilor să treacă în mijlocul 
camerei. 

— Până acum le-am ascultat rapoartele povestite în șir, 
spuse el. Acum le voi pune întrebări și vă voi traduce 
răspunsurile. Sunteţi de acord cu modul acesta, nu-i așa? 

Whitey își drese glasul și încercă să spună ceva, dar se 
răzgândi și făcu un semn de încuviinţare din cap. 

— Aţi găsit locul cu cei patru copaci, începu Sanders. 

— Da, massa, am găsit locul, răspunse iute unul dintre 
oameni. Am urmat multe zile drumul pe care s-au întors 
oamenii albi. Am poposit numai o zi și asta a fost într-o zi 
de sărbătoare, pentru că noi suntem credincioși ai lui 
Mohamed și ne închinăm la unul Dumnezeu. Am găsit toate 
locurile în care au poposit oamenii albi, căci am văzut 
cenușa focurilor lor de tabără. Am găsit și cartușe 
întrebuințate, pe care oamenii albi le-au aruncat încolo. 

— Câte zile de mers au umblat oamenii albi. 

— Zece zile, căci am găsit zece vetre mari unde au 
dormit noaptea și zece focuri de zi cu atâta cenușă numai 
cât e nevoie ca să fierbi mâncare. Afară de asta în locurile 
acestea nu se cunoșteau alte urme de tabără. Doi oameni 
albi au umblat zece marșuri de câte o zi; mai înainte 
umblau împreună trei oameni albi. 

— De unde știi asta? 

— O massa, era ușor de cunoscut, căci am găsit locurile 
unde au dormit. Am găsit și locul unde a fost lăsat al 
treilea om alb. 

Când Sanders traduse cuvânt cu cuvânt spusele 
indigenilor, buzele lui Lambaire erau îngheţate și limba i 
se lipise de cerul gurii. 

— Aţi găsit pe omul alb care a fost lăsat acolo? 

— O massa, nu l-am găsit. 

Lambaire făcu o mișcare ca și cum ar fi voit să spună 
ceva. Whitey holba ochii în gol. 

— Vreun mormânt aţi găsit? 

Indigenul scutură din cap. 

— Am văzut noi un mormânt dar înăuntru nu era nimeni. 

Lambaire aruncă vecinului lui o privire repede și 
îngrozită. 

— N-aţi văzut așa dar nici un semn de la masterul alb. 

— Nu, a dispărut și a lăsat numai asta. 

Indigenul băgă mâna în buzunarul uniformei sale 
albastre și scoase un lucru. Era o batistă murdară legată 
cu mai multe noduri. Cynthia se ridică și o luă în mână. 

— E a fratelui meu, spuse ea încet când o dădu îndărăt 
lui Sanders. 

— Aici e legat înăuntru ceva, observă guvernatorul și 
deznodă unul din colţuri. 

Din cele trei noduri căzură pe masă pietricele cenușii. 
Sanders le ridică și le privi cu luare aminte. 

— Ştiţi poate ce înseamnă asta? întrebă el pe Whitey, 
dar acesta scutură din cap. 

Sanders se adresă acum în arabă indigenului. 

— Abibu, tu cunoști obiceiurile și datinile neamului 
Alebi. Ce înseamnă asta? 

Dar nici omul nu știa cum să tâlcuiască aceasta. 

— Massa, dacă bucăţelele ar fi din lemn de camfor ar 
însemna nuntă, dacă ar fi de cauciuc - călătorie. Dar asta 
nu înseamnă, pe cât îmi dau seama, nimic. 

Sanders întorcea pietricelele, între degete, pe toate 
feţele. Amber se apropie de el. 

— Lăsaţi-mă, vă rog, să le văd și eu, îl rugă el și se duse 
cu ele la fereastră. 

Scoase din buzunar un briceag și le zgârie. 

Ceilalţi așteptară răbdători trei-cinci-zece minute. Apoi 
Amber se întoarse de la fereastră jucând pietricelele în 
palmă. 

— Aveţi ceva împotrivă ca să păstrez eu pietricelele? 

Lambaire scutură din cap. Își mai recâștigase liniștea, 
deși n-avea niciun motiv. Whitey pătrunse mai bine sensul 
procedurii lui Amber, și-și mușcă buza de jos. 

— Spuneaţi că l-aţi îngropat pe Mr. Sutton într-un 
anumit loc, observă Sanders cu o faţă serioasă. Dar 
oamenii mei n-au găsit nici urmă de mormânt - cel mult o 
groapă lunguiaţă deschisă. Cum explicați d-voastră acest 
lucru? 

Lambaire fu din nou cuprins de spaimă, dar Whitey 
răspunse: 

— Nu dau nici o explicaţie, spuse el cu vocea lui 
ascuţită. L-am înmormântat pe Sutton și asta-i tot ce știm. 
Oamenii d-voastră probabil că au greșit locul. Nu ne puteţi 
ţine mai mult aici. Nicio lege nu vă dă dreptul la aceasta. 
La urma urmelor, ce acuzaţie ridicaţi împotriva noastră? V- 
am spus tot ce se putea spune, și acum trebuie să vă 
hotărâți ce aveţi de gând cu noi. 

Vorbise fără întrerupere și acum se opri ca să răsufle. 
Tot ce spusese așa era; și nimeni nu știa asta mai bine ca 
Amber. 

— Aș vrea, zise el, să vă mai pun încă o întrebare. Mina 
de diamante despre care am auzit atât de puţin, aţi 
descoperit-o înainte sau după dispariţia lui Mister Sutton? 

Lambaire căruia i se adresase el, nu răspunse. Socotea 
că e mai sigur să se lase de data asta în seama lui Whitey. 

— Înainte, răspunse Whitey după o mică pauză. 

— Mult înainte? 

— Da - cam o săptămână. 

Amber bătea cu degetele în tăblia mesei ca un om adânc 
cufundat în gânduri. 

— Ştia Mister Sutton ceva despre descoperire? 

— Nu, răspunse Whitey. 

Dar în clipa următoare și-ar fi mușcat limba de necaz. 

— Când am făcut descoperirea, avea febră, adăugă el cu 
grabă. 

— Şi nu știa nimic? 

— Nu - nimic. 

Amber deschise mâna și dădu drumul pe masă celor 
patru pietre. 

— Şi totuși avea la el acestea. 

— Dar ce-au a face astea cu... întrebă Whitey. 

Amber zâmbi. 

— Nimic, numai că sunt niște diamante. 

CAPITOLUL XV. 
IN ALBIA RAULUI 


În răstimp de trei zile, se opriră în micul oraş de coastă 
două mari vapoare, care urmau să facă cale întoarsă, 
întrucâtva era o împrejurare fericită, căci Lambaire și 
Whitey putură să plece cu unul din ele, iar Cynthia cu 
celălalt. 

Amber o însoţi până la barca indigenă, care avea s-o 
ducă la vapor. 

— De fapt ar trebui să plec cu d-ta, spuse el. Ori poate ar 
fi mai nostim să te urmez în taină. Şi într-o seară, pe când 
vei sta la masă, să răsară deodată Amber, în toaletă de 
seară... mare surpriză în privirea d-șoarei... cortina! 

Ea i se uită în ochi serioasă. Arșiţa de pe coastă o făcuse 
mai palidă și mai subţire. Trăsăturile ei păreau mai fine și 
mai spiritualizate. În ochii lui Amber ea era femeia cea mai 
frumoasă de pe lume, și inima îi era grea, cu toate că 
glumea. 

— Aș dori să vii și d-ta cu mine, răspunse ea simplu. 

— Trebuie însă să rămân. Îi luă mâna în mâna lui. 
Rămâne încă o slabă nădejde ca fratele d-tale să mai fie în 
viață. Sanders e de părere că l-au lăsat singur în junglă ca 
să se prăpădească - dar nu-i încă deloc dovedit că a murit. 
Rămân în orice caz atâta timp aici, până ce aflu adevărul. 

Barca era gata de plecare. 

— La revedere, spuse ea, și buzele-i tremurau. 

Amber desfăcu braţele și o strânse la piept. Ea ridică 
faţa spre el. 

— La revedere, dragostea mea, răspunse el în șoaptă și o 

sărută. 


* 


În dimineaţa următoare, Amber porni în tovărășia 
sergentului de haussa Abibu, spre ţinutul Alebilor. 

Fu una din călătoriile tipice în jungla africană: marșuri 
uniforme sub zăpușeala zilei, nopţi înăbușitoare și pline de 
freamăt și de zgomote tainice, palavere sătești, furtună 
fără de veste cu fulgere... 

Micul grup urmă drumul obișnuit care ducea din sat în 
sat și peste tot făceau anchete. Dar de când trecuseră 
Lambaire și Whitey, nu fusese văzut niciun om alb. 

În ziua a douăzeci și opta de marș, ajunseră la locul 
unde, după spusele lui Lambaire, ar fi murit Sutton, și aci 
Amber își statornici, după cum plănuise încă dinainte, o 
tabără stabilă. 

Împreună cu Abibu cercetă locul în care fuseseră găsite 
batista cu diamantele și gaura unde Lambaire și Whitey 
susțineau că au săpat mormântul. 

— Master, spuse Abibu, aici în locul acesta era gaura. 

— Nu văd nici o gaură, răspunse Amber pe arăbește, 
căci Captain Grey fusese cândva secretar de legaţie și 
stăpânea destul de bine această limbă. 

La o mai de aproape cercetare ieși la iveală că 
depresiunea era o parte din albia unui fluviu secat. Amber 
cercetă adâncitura, până la o depărtare de o milă în fiecare 
direcţie. În unele locuri, albia fluviului era închisă de crâng 
des sau de iarba elefanților. 

— Aici a fost odată apă, își dădu cu părerea Abibu, dar 
asta a fost cala-cala, de multă vreme. 

Faptul că mormântul pierise nu dovedea nimic. Ploile 
îmbelșugate care îi apucaseră pe drum erau prea de ajuns 
ca să îndrepte la loc pământul. 

Timp de trei săptămâni își tot urmă Amber cercetările de 
jur împrejurul taberei. Trimise soli în toate satele într-o 


109 


rază de cincizeci de mile, dar nicăieri nu se găsi nici cea 
mai mică urmă despre Sutton. 

În cele din urmă se hotărî să înceteze căutarea. Doi din 
hamalii săi se îmbolnăviseră de beri-beri*, anotimpul 
ploilor se apropia - și mai rău încă era că o seminţie a 
neamului Alebilor, Isisi, începea să devie neliniștită. li 
veniră în tabără vești că jertfiseră oameni și că jucaseră 
dansuri drăcești. Sanders îi trimisese din această cauză 
încă șase soldaţi ca să-i întărească trupa. 

Amber trecuse și el printr-un greu acces de febră. 

— Încă două zile mai rămân aici, spuse el lui Abibu, pe 
urmă ridicăm tabăra. 

În noaptea următoare, pe când şedea în cortul său și 
scria o scrisoare Cynthiei, fu chemat de Abibu. 

— Master, spuse sergentul de haussa, unul din oamenii 
mei a auzit o împușcătură în junglă. 

Amber își puse repede haina și ieși din cort. 

— Din ce parte? întrebă el. 

Era întuneric beznă și cădea o ploaie ușoară. 

— Dinspre răsărit. 

Amber își mai luă lampa de buzunar, apoi cei trei 
rămaseră nemișcaţi trăgând cu urechea la zgomotele 
întunericului. 

De departe de tot veneau sunete prelungi. Păreau că 
vine de la o pisică ce se zvârcolea în dureri. 

— E un leopard rănit, spuse Abibu. 

Amber chibzui repede. Afară de susurul ușor al ploii nu 
se auzea în pădure nici un zgomot și vremea nu era deloc 
potrivită ca un leopard să dea târcoale taberei. 

— Dacă e cumva vreun om alb în pădure, o să vie la 
semnalul acesta, răspunse el. 

Scoase revolverul din buzunar și împușcă de două ori în 
aer. 

Dar degeaba așteptară, căci nu veni nici un răspuns. 


3 Boală provocată de lipsa în organism a vitaminei „B” și manifestată 
prin tulburări nervoase, cardiovasculare, respiratorii. 

Amber rămase aproape un ceas întreg afară cu Abibu, 
trăgând din timp în timp focuri. Dar nu se arătă nimeni. 
Urletele leopardului deveniră din ce în ce mai slabe și în 
cele din urmă încetară cu totul. 

Noaptea nu se mai puteau face și alte cercetări, dar cum 
se crăpă de zi Amber plecă cu Abibu și cu doi haussa în 
pădure. 

Nu era lucru ușor ceea ce-și propuneau ei să facă. 
Jungla era peste tot așa de deasă, încât trebuiră mai întâi 
să-și croiască un drum cu cuţitele. Abia după amiază Abibu 
găsi urma unei fiare sălbatece. 

Urmând-o, văzură pete de sânge uscat. Amber bănui că 
o fiară sălbatecă fusese rănită de o alta. După ce umblară 
pe urmele descoperite o jumătate de oră ajunseră la un 
luminiș, și acolo găsiră un leopard mort la rădăcina unui 
copac. 

— Hm, făcu Amber și veni și mai aproape de fiară. 

Cu toate acestea tot nu vedea răni mai mari, pe care 
animalul le-ar fi căpătat cu siguranţă în vreo luptă. 

— Întoarceţi-l pe partea cealaltă, porunci el oamenilor 
săi. 

Aceștia făcură ce li se porunci și Amber descoperi acum 
o rană de glonte în dosul umărului stâng. Îngenunche 
alături de animalul mort, și începu să-i taie carnea cu 
cuțitul de vânătoare; căuta glontele. Dură mult până-l găsi. 
Era un glonte de browning care se turtise în osul 
leopardului. 

Amber se întoarse în tabără gânditor. 

Dacă împușcătura a pornit din revolverul lui Sutton, 
unde poate fi atunci Sutton însuși? Și de ce se ascundea în 
junglă? Mai avea el și alte probleme de rezolvat, dar aceste 
două îl preocupau în primul rând. 

Ziua fusese foarte frumoasă. Obișnuita ploaie tropicală 
nu se dezlănțuise azi și o minunată noapte cu lună veni 
după un splendid apus de soare. 

Amber şedea pe un scaun de câmp și cugeta la 

întâmplarea aceea. Cine să fi fost străinul care rătăcea 
noaptea prin pădure? De ce-și găsise moartea leopardul? 
După câtva timp, îl chemă la el Abibu; acesta împreună cu 
ceilalți haussa ședeau tolăniţi lângă foc. 

— Ştii, Abibu, nu mă pot dumiri eu, de ce-o fi împușcat 
omul alb un leopard. 

— Asta le spuneam și eu oamenilor mei și ei cred ca și 
mine, că leopardul s-a apropiat de un loc pe unde omul alb 
își are adăpostul. 

Amber își fuma gânditor pipa lui scurtă, își aminti că 
locul în care găsiseră primele urme de sânge era tot albie 
de fluviu secat. Pesemne că era continuarea albiei de fluviu 
secat în care-și ridicaseră chiar ei tabăra. Dacă-o lua, dar 
de aici, de-a lungul albiei fluviului, putea probabil s-ajungă 
acolo într-o singură oră. Noaptea era foarte luminoasă și 
liniștită, așa că Amber putea să-și facă în voie cercetările. 
În orice caz, se hotări să facă o încercare. 

Luă de data aceasta cu el pe Abibu și încă patru oameni, 
care mergeau înainte și luminau cu o lampă. Fusese nevoit 
să se ducă însoţit de soldaţi, deoarece în timpul zilei venise 
un spion și le povestise că neamul războinic al „Alebilor 
mici” începuse marșul spre meleagurile acestea. 

Cu toate că albia fluviului indica o direcţie precisă, 
înaintarea nu era deloc lesnicioasă. În unele locuri vechiul 
jgheab era în întregime astupat de mărăciniș, așa că fură 
nevoiţi să se caţere pe pereţii verticali ai râpei și să facă 
un ocol prin junglă. 

La un moment dat dădură peste un leopard care, când 
puternica lumină albă îi veni în ochi, urlă îngrozitor, dar 
făcu stânga-mprejur și o luă la sănătoasa. Mai pe urmă 
stârniră din culcuș o fiară mai mare, dar nu putură să-și 
dea seama ce fel de animal era. 

Mai încolo drumul deveni mai neted și mai ușor. 

— Locul trebuie să fie pe aici pe aproape, începu Amber 
când, deodată, Abibu ridică mâna. 

— Ascultă, ascultă, master, șopti el. 

Stăteau nemișcaţi cu capetele aplecate înainte și 
trăgeau cu urechea. Prin tăcerea junglei răsuna un zgomot 
nou. 

— Clic-clic! 

Zgomotul era foarte slab dar îl auzeau deslușit. Amber 
porni târâș, înainte. 

Albia fluviului făcea în acest loc o cotitură repede spre 
dreapta. Amber înainta strâns lipit de malul drept și se 
târa prevăzător în patru labe. În cele din urmă reuși să 
vadă ce era în dosul tufișurilor care-i împiedicau vederea. 

La lumina albă a lunii desluși un bărbat în cămașă și 
pantaloni, care răscolea sau chiar săpa pământul. Din când 
în când lua în mână ţărâna și râdea. Era un sunet slab, dar 
pe Amber îl străbătu un fior îngheţat când îl auzi. Stătu la 
pândă cinci minute, apoi ieși din ascunzătoare. 

În aceeași clipă trosni un foc de armă iar la urechea lui 
Amber șuieră un glonte, care se înfipse chiar lângă el în 
mal. 

lute ca fulgerul se chirci la pământ, ca să caute iar 
adăpost. Omul care săpa stătuse doar cu spatele la el! 
Altcineva trebuia dar să fi tras focul. Amber se întoarse 
către sergent. 

— Abibu, spuse el mâniat, prost palaver. Noi am venit 
aici ca să scăpăm un om și el vrea să ne omoare. 

Se târi din nou mai departe și privi de jur împrejur. 
Omul dispăruse. 

Amber riscă o împușcătură și mai făcu câţiva pași. 

— Sutton! Sutton! strigă el cu glasul limpede și 
răsunător. 

Dar nu veni niciun răspuns. Doar ecoul le aduse îndărăt 
vorbele. 

Acum înaintă mereu, iar oamenii lui îl urmară mergând 
în picioare. În mijlocul albiei râului găsi o groapă. Alături 
de ea era un târnăcop lăsat acolo. 

Amber ridică unealta și o privi cu luare aminte. 

Fierul târnăcopului lucea, era așadar mult întrebuințat, 

iar vârful îi era tocit. 

Locul semăna cu un terasament. Fluviul secat își săpase 
aici albia printr-o mică ridicătură. Pe partea luminată de 
lună, Amber nu putu descoperi niciun loc unde să se 
adăpostească. De aceea umblă de-a lungul malului umbrit, 
luminând pe jos cu lampa de buzunar. 

Apoi i se păru că vede mai încolo, sus în mal, o 
deschizătură. Un tufiș mare, uscat, o ascunsese până 
atunci de ochii lui. Din așezarea tufișului uscat, Amber 
înţelese că mâini omenești îl potriviseră astfel. 

Se căţără prevăzător pe povârniș, până ce ajunse la 
deschizătură. În clipa aceea smulse brusc tufișul. 

Chiar lângă el vâjâi încă un glonte. Simţi praful de pușcă 
arzându-i obrazul, și se aruncă cu faţa la pământ. Abibu, 
care așteptase jos, fu dintr-o scurtă săritură lângă el. 

— Ba-lek! strigă Amber ca să-l prevină. 

În deschizătură se ivi deodată o mână care ţinea un 
revolver mare, a cărui țeavă ţintea drept pe sergentul de 
haussa. În clipa următoare, Amber și apucase încheietura 
mâinii smucind-o în sus. 

— Drace! auzi el, apoi revolverul căzu pe jos. 

Amber nu dădu drumul mâinii. 

— Sutton! strigă el prietenos. 

În primul moment nu veni niciun răspuns. 

— Dar cine ești? întrebă în cele din urmă un glas mirat. 

— Mă cunoști sub numele de Amber. 

Iarăşi urmă o tăcere. 

— Ei, drăcie! Dă-mi drumul la mână, ca să pot ieși. 
Credeam că ești un războinic Alebi și că faci parte dintre 
cei care au pornit la război. 

Amber dădu drumul mâinii, și puţin, câte puţin se târi 
afară din vizuină un tânăr cu hainele zdrenţuite, care, nu 
încăpea îndoială, era identic cu Sutton. 

Se ridică în lumina lunii și se scutură. 

— Mă tem că am fost cam n-am fost prea politicos, spuse 
el acum liniștit, dar mă bucur că ai venit și d-ta la Fluviul 

Stelelor. Se arătă cu mâna la albia de fluviu secat. 

Amber nu spuse nimic. 

— Ar fi trebuit să plec încă de-acum câteva săptămâni, 
urmă Sutton. Avem aici în vizuină mai multe diamante 
decât - uf! blestematele astea de pietre! strigă el deodată 
și se aplecă cu gura la intrare. 

— Tată! strigă el prietenos, hai afară. Vreau să-ţi fac 
cunoștință cu un compatriot. 

Amber rămase ca lovit de trăsnet și nu putu să mai 
scoată un cuvânt, când văzu pe al doilea locuitor al 
vizuinii. 

— 'Tatii nu prea-i e bine, spuse încet Francis. Trebuie să 
mă ajuţi să-l ducem de-aici. 

CAPITOLUL XVI. 
AMBER DISCUTIA DESPRE 
PROSPECTE 


THE RIVER OF STARS, LID. 

Capital social 800.000 £ 

100.000 £ acţiuni simple a 5 £/acţiune 
30.000 £ privilegiate a 10 £/acţiune 


DIRECTORI: 

Augustus Lambaire, Esq. [Președinte] 
Felix Whitey, Esq. 

Lord Griffin Pullerger. 

Lord Corsington. 


Acesta era en-tête-ul unui prospect: care fu distribuit 
tuturor celor care - cu cap sau fără cap - își băgau banii în 
acțiuni. 

Cum se întoarseră în Anglia, Lambaire și Whitey se 
hotărâră să întreprindă fără zăbavă o mare campanie de 
reclamă. Prestigiul lor se arătă mult mai mare decât se 
aşteptaseră, căci existența diamantelor era doar probată 
prin pietrele găsite în batista lui Sutton. Și pentru ei era cu 
atât mai avantajos, cu cât dovada venea din partea 
adversă. 

În timpul călătoriei de întoarcere, zadarnic își bătuseră 
amândoi capul să priceapă ce ciudat capriciu al soartei 
făcuse să fie găsite aceste pietre, dar în cele din urmă nu 
le mai rămase altceva decât să recunoască starea de fapt și 

s-o exploateze. 

Redactarea prospectului fu gata curând. Nu le fu greu să 
câștige și câteva nume răsunătoare. Pentru aceasta, le veni 
foarte mult într-ajutor faptul că întoarcerea lor și 
descoperirea Fluviului Diamantelor făcuseră mare senzație 
în presă. De bună seamă, nu lipseau nici criticii, care voiau 
să știe poziția exactă a terenului diamantifer. Dar și 
această dificultate o înlăturară, declarând că o parte din 
capital avea să fie întrebuințat la construirea de șosele în 
ținutul neospitalier în care se găsea bogata mină de 
diamante. 

Prospectul era redactat în termeni relativ modești. În 
text se vorbea chiar pe șleau de anumite primejdii, dar pe 
de altă parte se accentua că profitul era mai mare decât la 
oricare altă întreprindere de același fel. 

Numai după câteva zile de la trimiterea prospectului, 
răspunsurile și întrebările au și început să curgă, iar în 
cele din urmă afacerea înflori într-un mod extraordinar. 

— În unele privinţe ești curat un copil minune, spuse 
Whitey. 

Omul cel spătos zâmbi satisfăcut. 

Şedeau amândoi în unul din cele mai scumpe hoteluri și 
prânzeau. Prin ferestrele deschise ale fastuoasei săli, 
pătrundea zgomotul oamenilor și vehiculelor din Piccadilly. 

— Da, da, am învârtit noi strașnic de îndemânatic 
lucrurile, spuse Lambaire frecându-și mâinile. Avem tot 
felul de motivări de ce nu începe mina să lucreze 
numaidecât. Uf, de-aș ști numai cum au ajuns afurisitele 
astea de diamante în batista lui Sutton! 

— Hai, lasă văicărelile și fii vesel că ne-a mers și de data 
asta așa din plin. De altfel l-am văzut ieri pe Amber. 

De când se întoarseră nu se mai gândiseră deloc la 
Amber, care-şi pierduse încetul cu încetul toată 
însemnătatea pentru ei. Ba îl priveau chiar de sus, cum ar 
privi niște oameni de afaceri norocoși pe colegii lor care au 
avut mai puţin succes. Şi avuseseră într-adevăr succes. 

Chiar de la prima lansare a prospectului intrase o sumă 
mare și posedau acum un cont impunător la bancă. 

Mai rămaseră câtva timp la masă discutând planurile. 
Era ora trei când Lambaire plăti socoteala. Apoi plecă de la 
hotel braţ la braţ cu Whitey. 

Amândoi străbăteau agale strada animată. 

— Da, Amber ăsta a sosit sâmbăta trecută iar la Londra, 
spuse Lambaire, ale cărui gânduri erau din nou preocupate 
de acest om. 

— Dar miss Sutton ce mai face? 

— A, ea e aici de luni de zile. 

Lambaire se strâmbă. Îi făcuse o vizită, dar fusese primit 
cu o răceală de gheaţă. 

— Nici n-ai crede că și-a pierdut un frate. Nu poartă 
haine negre și e în fiecare seară la teatru și la concerte. 
Zău, e un drăcușor fără inimă. 

Whitey îl privi pătrunzător. 

— Cine ţi-a spus asta? 

— Unul din oamenii mei, răspunse Lambaire cu 
nepăsare. 

— Hm, răspunse Whitey și scoase ceasul. Am o întâlnire. 
Făcu semn unui taxi. Ne vedem mai târziu la Club. 

Whitey era un om care nu-și făcea iluzii. Dăduse 
șoferului la nimereală adresa unui hotel oarecare, dar când 
dispăru din vederea lui Lambaire se aplecă spre șofer și 
dădu ordine noi. Voia s-o viziteze pe Cynthia Sutton. 
Deosebirea între firea lui Lambaire și a lui Whitey ieșea și 
mai bine la iveală când se găseau fără de veste în faţa unei 
primejdii. 

Lambaire se retrăgea speriat și-și astupa urechile. 
Whitey dimpotrivă ieșea  vitejește în întâmpinarea 
primejdiei și căuta de obicei să vadă imediat și lămurit 
care e problema. Nu avea liniște până ce nu cunoștea 
puterea exactă a dușmanului său. 

Când ajunse la locuința Cynthiei spuse șoferului s- 
aștepte și sună. În ușă se ivi o fată. 

— E acasă d-ra Sutton? întrebă el. 

— Nu, răspunse ea atât de prompt încât Whitey deveni 
bănuitor. 

— Vin pentru o chestiune cât se poate de importantă. 

— Îmi pare foarte rău, dar miss Sutton nu e acasă. A 
plecat din Londra vinerea trecută. Dacă voiţi să-i scrieţi îi 
pot trimete scrisoarea. 

— Vinerea trecută? repetă el dus pe gânduri. 

Sâmbătă sosise Amber. 

— Daţi-mi adresa ei și atunci se simplifică multe. E chiar 
foarte urgent. 

Ea scutură energic din cap. 

— Nu știu adresa. Toate scrisorile le trimit la bancă și de 
acolo sunt trimese mai departe. 

Whitey crezu și nu mai puse alte întrebări. Se întoarse 
cu pași rari la taxi. Voi să pornească acum în căutarea lui 
Amber și ardea să știe dacă acesta citise prospectul. 


* 


Într-adevăr, Amber citise un întreg șir de prospecte de- 
ale lor și când într-o bună dimineaţă veni în vizită la 
prietenul său Peter Musk, descoperi și acolo unul din 
anunțuri. 

— N-ai fost mirat, Peter dragul meu, când ai primit 
deodată de la mine o scrisoare din adâncul sălbatec al 
Africii? 

— Da, trebuie să mărturisesc că am rămas uluit, 
recunoscu serios Peter. Am încercat să-mi explic lucrul în 
fel și chip. O dată am citit o istorie întreagă despre un om 
care din cauza unei greșeli mici a ajuns la închisoare și pe 
urmă... 

— Ştiu, știu, răspunse Amber mulţumit, și rânji. Dar mai 
bine să-ţi spun eu pentru ce am venit azi la tine. Ai vrea să 
primești o slujbă? 

Peter îl privi mirat peste ochelari. 

— La cel fel de slujbă te gândești tu? întrebă el agitat și 
cu vocea tremurândă. Nu mai sunt așa de tânăr ca înainte. 
Nici inima nu-mi mai e așa de tare ca înainte - doar n-oi fi 
vrând să mă asociezi la una din groaznicele tale 
întreprinderi criminale? 

— Nu, răspunse Amber râzând, nu e dracul chiar așa de 
negru, dragul meu desperado. la spune, nu ţi-ar plăcea să 
îngrijești un domn așa mai bătrân, care acum se 
întremează după o boală grea, din pricina căreia și-a 
pierdut memoria și a fost la un pas de nebunie? Nu, nu, 
liniștește-te, urmă el când Peter rămase îngrozit, cu ochii 
holbaţi la el. Îi merge acum mult mai bine. Dar trebuie să 
nu sufli nimănui un cuvinţel despre asta. Eu cred că tu ești 
omul cel mai nimerit pentru așa ceva. Ești sincer, cinstit și 
îți place misterul... 

În clipa aceasta se auzi bătând la ușă. 

— Intră! 

Ușa se deschise și Whitey intră. 

— Aici erai, vasăzică, mr. Amber. 

Rămase zâmbind în prag cu cilindrul în mână. 

— Poftim înăuntru, îi spuse el. Dai voie, nu-i așa? se 
adresă el lui Peter, care dădu din cap. Ei, despre ce e 
vorba? 

— Te-am căutat tot timpul, răspunse Whitey, așezându- 
se pe scaunul ce i-l oferea Amber. M-am gândit eu, s-ar 
putea să fii aici, căci știam că ai să-ţi vizitezi prietenul. 

— Cu alte cuvinte ai trecut cu mașina pe lângă mine pe 
chei și ai spus șoferului să mă urmărească. Am băgat eu de 
seamă. 

Whitey nu-și pierdu câtuși de puţin cumpătul. 

— Vezi că, aș dori să stau odată de vorbă cu d-ta. 

Zări pe masă prospectul minei fluviului diamantelor. 

— Ah, vasăzieă l-ai văzut? 

— Da, răspunse el furios. E un exemplu de stil și 
compoziție admirabil. Și curg fondurile? 

— Ah, nu prea, minţi Whitey și clătină melancolic din 

cap. Pare că publicului nu-i prea arde de așa ceva. Vechiul 
spirit aventuros a murit, iar unele ziare... 

Ridică dispreţuitor din umeri. 

— Dar să-ţi spun de ce voiam să vorbesc cu d-ta, rosti el 
apoi tărăgănind cuvintele. D-ta ai dovezi minunate că am 
găsit mina. N-ai vrea să te asociezi și d-ta la întemeierea 
societăţii noastre? 

Nerușinarea acestei propuneri îl scoase pe Amber din 
sărite. 

— Whitey, spuse el cu admiraţie, pe d-ta adevărat că nu 
te poate întrece nimeni în obrăznicie! Ei, și zi așa? Să fac 
parte și eu din societatea voastră ca fondator? Nu, zău, e 
bună! 

— Aș putea sta de vorbă cu d-ta între patru ochi? 

Whitey se uită cu tâlc înspre Peter. 

Dar Amber scutură din cap. 

— Poţi spune fără nicio grijă tot ce vrei. Peter știe totul 
și am în el toată încrederea. 

— Atunci, bine, îţi fac o propunere. D-ta devii membru al 
consiliului de administraţie și primești în schimb patru mii 
de lire în numerar și zece mii de lire în acţiuni. 

Amber bătea toba cu degetele pe tăblia mesei. 

— Nu, răspunse el, cointeresarea mea în societate e 
destul de mare. 

— In ce societate? 

— În „River of Stars Diamond Fields, Ltd.”. 

— Nu e asta societatea noastră? 

— Nu, și nici terenul vostru diamantifer. 

CAPITOLUL XVII. 
WHITEY ARE UN PLAN 


Whitey se întâlni cu Lambaire, cum se înțeleseseră, la 
Club. Lambaire, singurul oaspete din sala de joc ședea la 
una din mesele învelite cu postav verde și încerca să se 
distreze făcând o pasenţă chinezească. 

Când se deschide ușa, ridică ochii: 

— Hallo, Whitey, nu-ţi schimbi hainele pentru masa de 
seară? 

Prietenul lui închise ușa cu grijă. 

— Aici nu ne aude nimeni? întrebă el scurt. 

Lambaire se încruntă. 

— Ceva nu e în regulă? Merge prost? 

— Se duc toate dracului, răspunse Whitey cu violenţă. 
Am vorbit cu Amber; vin de la el. 

— Ei, asta nu e ceva așa rău. De ce mă sperii? 

— Află că Amber știe totul. 

— Ce anume? 

— Că n-am găsit mina. 

Lambaire râse necăjit. 

— Păi, asta o poate presupune orice alt prost. Vorba e... 
cum s-o dovedească! 

— Într-un singur fel poate s-o facă și mă tem că a reușit, 
răspunse tremurând de furie Whitey. 

— Ei hai, explică-te odată, spuse Lambaire, când 
prietenul lui tăcu înecat de ciudă. 

— A găsit el singur mina! Lambaire, știu lucrul acesta 
sigur. Ascultă și nu mă mai întrerupe. 

Își trase un scaun la masă. 

— Ştii tu de ce s-a dus în Africa? 

— Pentru că miss Sutton voia să-și caute fratele. Cel 
puţin așa cred. 

— Aş, de unde. A pornit pentru că guvernul a crezut că 
mina se găsește pe teritoriu portughez. Cu afurisita ta de 
busolă falsificată ai stârnit întreg ministerul Coloniilor. 
Măsura asta tâmpită de prevedere ne-a vârât în toată 
încurcătura asta infectă. Și pe deasupra a mai fost și 
degeaba, căci toate ostenelile noastre de a căpăta planul 
au fost și ele degeaba, pentru că planul era falsificat. 

— Zău, că ești nebun! 

— Nici nu încerc să lămuresc faptul. Nu știu dacă Sutton 
tatăl avea anumite intenţii ale lui, dar în orice caz a 
falsificat planul. Tu i-ai dat o busolă falsă, așa încât el n-a 
putut găsi drumul la întoarcere, după ce descoperise mina. 
Iar el ţi-a desenat în schimb o hartă falsă. 

Lambaire se ridică. 

— Whitey, ţi-ai pierdut minţile! spuse el grosolan. Ce 
năzbâtii îndrugi? 

— Bine, găină oarbă, tot nu-ţi intră-n cap cum stau 
lucrurile? Amber poate să ne ruineze într-o clipă. E destul 
să pună numai degetul pe hartă și să spună: „Aici e mina 
noastră” şi se duce pe copcă tot palatul nostru de cărți de 
joc. Şi mâine face primii pași împotriva noastră. Ministerul 
Coloniilor ne va soma să indicăm poziția exactă a Fluviului 
Diamantelor, iar noi trebuie să dăm răspunsul până într-o 
săptămână. 

Lambaire recăzu în scaunul lui și lăsă capul în jos. 

— Am putea să luăm banii încasaţi și s-o ștergem, spuse 
el. 

Whitey râse cu dispreţ. 

— Frumos Napoleon și cavaler de industrie mai ești! Ai 
atâta creier cât un iepuraș de casă. Ar râde și curcile de 
tine, dacă te-ar auzi. Să fugim acum? Numai să simulezi că 
vrei să pleci din ţară și te pomenești îndată cu un roi de 
detectivi pe urmele tale. Și-așa suntem deja observați. Dar 

trezește-te odată, cârtiță adormită ce ești! Trebuie negreșit 
să indicăm poziţia exactă a minei de diamante! 

— Şi cum vrei să facem scamatoria asta? 

— Miss Sutton știe unde e, asta aș putea să jur. Amber 
știe și el, și mai sunt și alţii care știu. 

Whitey se aplecă înainte până ce gura îi ajunse la 
urechea lui Lambaire. 

— Ei au întemeiat altă societate, „River of Stars 
Diamond Fields, Ltd.” și au găsit într-adevăr Fluviul 
Stelelor. Lambaire, dacă o singură dată te-ai mai scutura 
din amorțţire și ţi-ai strânge vârtos puterile, situaţia n-ar fi 
încă pierdută și noi am mai putea răsuci lucrurile în 
favoarea noastră. Ascultă. Dacă ne ducem la ministerul 
Coloniilor și spunem „Aici în locul acesta este mina”, şi 
indicăm locul pe care l-a găsit Amber, atunci noi avem 
prioritate și societatea lui Amber se duce dracului. 

Pe Lambaire această idee îl umplu de entuziasm. 

— Noi am făcut încă de multă vreme cunoscut că am 
găsit mina, urmă Whitey. Amber va veni și va susţine 
același lucru. Dar noi avem în cazul acesta dreptul 
priorităţii. Ministerul Coloniilor îi va întreba unde-au găsit 
mina, și ei trebuie să indice locul. Dar dacă noi am arătat 
locul acela înaintea lui, atunci lui nu-i mai rămâne nicio 
șansă. 

Lambaire  recunoscu posibilitățile ce rezultau din 
această procedare. 

— Cum ai aflat tu toate astea? întrebă el. 

— Am vorbit cu Amber. A făcut o aluzie. Eu am apucat 
numaidecât taurul de coarne și m-am dus la ministerul 
Coloniilor, unde cunosc un funcţionar. Şi acesta mi-a 
lămurit toată chestia. Mâine dimineaţă primim o scrisoare 
prin care suntem somaţi să indicăm poziţia exactă a minei. 
Există de altfel o lege după care un teren trebuie să fie mai 
întâi declarat de guvern teren diamantifer, ca să poată fi 
apoi exploatat. 

— Ah, asta mi-a ieșit cu totul din gând, spuse Lambaire. 


124 


— Ba nu, cap de gâscă, de așa ceva nici măcar n-ai știut! 
răspunse Whitey supărat. Și acum scutură-ți amorţțeala de 
pe tine și vino până-ntr-o oră la mine la hotel. 

— Bun, am să fac tot ce spui. 

După o oră Lambaire apăru în micul hotel pe care 
Whitey îl folosea la Londra, drept cartier general al său. Se 
găsea pe o stradă strâmtă care pornea de la cheiul 
Tamisei. 

Șezură amândoi două ceasuri și se sfătuiră ce aveau de 
făcut. Când în cele din urmă se ridicară, erau foarte 
satisfăcuțţi. 

— Trebuie să fim foarte prevăzători, își dădu cu părerea 
Lambaire, înainte de plecare. 

— Te mai însoțesc o bucată de drum, răspunse Whitey. 
Unde te duci? 

— De-a lungul Tamisei, la Westminster. 

Trecură strada cea largă. Un ceas din apropiere bătu ora 
unsprezece. 

La Westminster, Whitey se despărţi de prietenul său și 
chemă un taxi. Nu era nimeni pe-aproape ca să fi putut 
auzi ceva. Dar fu totuși prevăzător, căci știa că au și fost 
puși sub supraveghere. 

La jumătatea drumului scoase capul pe fereastră. 

— Aș vrea să merg la Ensington, spuse el șoferului și 
dădu o adresă oarecare. Dar după câtăva vreme se 
răzgândi iar și se dădu jos. Luă apoi un autobus care-l duse 
la capătul lui East Lane. De-acolo trebui să mai meargă o 
bucată pe jos, ca să ajungă la ţinta lui. 

Voia să caute pe un anume Coals, care-i mai făcuse lui și 
prietenului său unele servicii. Ştia că omul, dacă nu era 
cumva la închisoare, putea fi găsit într-o anumită cârciumă 
în fiecare seară până la douăsprezece sau douăsprezece și 
jumătate. 

Whitey avu noroc. 

Coals ședea în colţul lui obișnuit și era relativ treaz. 

Whitey trimise un băieţaș ca să-l cheme afară, și Coals 

veni numaidecât. Whitey aşteptă la oarecare depărtare iar 
Coals se apropie de el cu băgare de seamă, deoarece 
Whitey era nemaipomenit de bine îmbrăcat pentru locurile 
acestea. 

— Mă cam temusem întâi să nu fiţi un sticlele de la 
Polenta, spuse individul spătos și bine făcut. D-voastră cum 
vă mai merge, mr. Whitey? Mie-mi merge prost al dracului 
în vremea din urmă. N-am mai tras niciodată ca acum mâţa 
de coadă. 

Whitey mai auzise și altă dată văicărelile astea ale lui și 
nu se mai sinchisea de ele. 

— Ţine-ţi gura și nu mai trăncăni atât. Am pentru d-ta o 
afacere care are să-ţi fie pe plac. Nu riști nimic și poţi 
câștiga o sută de lire. În una din zilele astea trimet după d- 
ta. 

Coals nu mai conteni cu mulțumirile. Se despărţiră la 
colțul de stradă următor și Whitey se întoarse cu 
automobilul pe cheiul Tamisei. Se duse la hotel, dar își luă 
numai un pardesiu, căci noaptea era rece. Numaidecât fu 
iar în stradă și porni în cartierul de Est, până în apropierea 
locuinţei lui Peter. Acolo intră într-o cafenea. 

Oamenii care locuiau în Redcow Court, duceau o viaţă 
cam dezordonată. Se sculau relativ târziu și adormeau 
când le venea mai la îndemână. De aceea și ora mesei lor 
era neregulată. Dar cafeneaua aceasta o frecventau cu 
regularitate. La ora unu de dimineaţă, puteau fi găsiţi 
acolo toți oamenii din cartier care aveau oarecare 
însemnătate. 

Whitey cunoștea toate speluncile Capitalei. Se ducea în 
baraca aceasta sărăcăcioasă ca să afle ceva nou, căci aici 
se vorbea despre tot ce se petrecea în cartier. 

Și Whitey nu fu deloc dezamăgit. Își încheiase pardesiul 
până la bărbie, comandă o ceașcă de cafea, se amestecă 
printre oameni și trase cu urechea la trăncănelile lor. În 
general vorbeau despre lucruri nevinovate, deși mulți 
dintre ei șezuseră la închisoare. Dar aci, în cârciuma 

aceasta, nu tratau „chestiuni de afaceri.” Nu erau dintre 
bandiții care-și plănuiau de mai înainte cu grijă loviturile. 

Ca pretutindeni, flecăreala se învârtea în primul rând în 
jurul scumpilor vecini. 

— Moș Jim a căpătat un post. 

— Ia te uită! Și unde? Ia povestește. 

— Nu văzuși mașina cu care a plecat astă seară? 

— Nu. 

— Mai ședea înăuntru un agent pe cinste, care a venit 
să-l ia. I-a dat bacșiș lui Tom un shilling pentru că a dus în 
mașină coliviile. 

— la te uită drăcie - și zi, a plecat bătrânu'? Într-o 
mașină frumoasă? Și cu coliviile? Hm, se făcea că moare 
de foame și când colo o fi având bănet din gros... Și știi 
poate și unde a plecat? 

Whitey se apropiase tot mai mult de cei doi care 
vorbeau. 

— Pe cât știu, la Maidstone, undeva prin Kent. 

Whitey rânji. Peter Musk pare-se că nu se putuse ţine să 
nu flecărească totul prin vecini. 

— Nu chiar la Maidstone, asta e doar staţia de tren. 
Locul adevărat se cheamă Wera. 

Whitey își sorbi cafeaua până în fund, se duse acasă și se 
băgă în pat satisfăcut. 

CAPITOLUL XVIII. 
CALEA LUI WHITEY 


Șoseaua de la Maidstone la Rochester îi păru lui Amber 
un drum minunat, căci lângă el mergea Cynthia. Aerul 
aromatic al primăverii adia împrejurul lor, și deasupra lor 
se boltea cerul albastru cu gingași nourași albi. 

— N-ar fi fost rău dacă am fi mers cu mașina. E încă 
destul de răcoare. 

— Desigur, mai ales pentru niște călători din Africa, 
deprinși cu arșiţe așa de mari, spuse el râzând. Peter mi-a 
și ţinut o lungă conferință pe această temă. Unul din eroii 
poveștilor lui a căpătat meningită pentru că a schimbat 
prea repede clima. Dar la drept vorbind în astfel de 
romane n-ar trebui să se întâmple așa ceva: niște „eroi” să 
se lase influenţaţi de climă! 

— Mi-e tare simpatic prietenul tău Peter, spuse ea după 
o pauză. 

— Un tip cam sucit, cam fantastic, dar are un suflet bun. 

— Şi tatii pare să-i placă tovărășia lui, urmă ea și oftă. 
Ce crezi tu, are să se mai facă vreodată bine? 

Amber chibzui mult înainte de-a răspunde. Atât de mult 
încât ea rămase deodată locului. 

— Aș dori să-mi spui curat tot ce gândești. 

— Uite să-ţi spun; am stat de-am chibzuit puţin ca să mă 
lămuresc și eu ce șanse are. Dar sunt încredinţat că are să 
se vindece pe deplin. 

— Zi, nu chiar... și se întrerupse brusc. 

— Nu, nu e nebun, cel puţin nu e incurabil. Suferă de 
anume viziuni obsedante și trebuie să fi trecut prin vreo 

aventură zguduitoare. De-atunci încolo pare că pentru el 
timpul a stat pe loc. 

— Şi-a pierdut memoria și cu toate acestea își amintește 
bine de mine și de Fluviul Stelelor. 

Cei doi merseră înainte gândindu-se amândoi la bătrânul 
Sutton. 

Cynthia închiriase pentru tatăl ei o casă la ţară, așezată 
ceva mai departe de stradă. Era foarte bine aranjată, și de 
ea mai ţinea o grădină mare de peste patru pogoane, cu 
mulţi arbori bătrâni. 

Când ajunseră, îl găsiră pe Francis Sutton șezând în faţa 
căminului în care trosnea vesel focul și ţinând pe genunchi 
o carte. Când intrară, ridică zâmbind ochii. 

Experienţa căpătată în junglă și lipsurile făcuseră din el 
un bărbat. În clipa aceasta, lui Amber acest lucru îi bătu la 
ochi mai lămurit ca oricând. Faţa-i era bronzată, 
trăsăturile energice înlocuiseră acea fineţe tinerească de 
mai înainte. Și caracterul și purtarea i se schimbaseră 
deplin. 

— Ei, ce mai nou? întrebă el. 

Amber întinse mâinile spre foc ca să și le încălzească. 

— Ministerul Coloniilor va trimite mâine lui Lambaire un 
chestionar și-l va soma să înainteze o hartă exactă cu locul 
în care se găsește mina lui. Are să-i vie cam peste mână! 

— Cred și eu, răspunse Sutton. Şi cât timp are? 

— O săptămână. Dacă până atunci tot n-a răspuns, 
ministerul Coloniilor publică o înștiințare că spusele lui 
Lambaire nu sunt vrednice de încredere. 

— E oricum o situaţie puţin obișnuită, răspunse Sutton și 
râse. 

Amber îl privi prietenos. 

— Te-ai făcut un descoperitor capabil, oţelit de vânturi și 
furtuni. Așa îmi placi de o mie de ori mai bine ca înainte. 

Francis se înroși ușor, căci știa că Amber vorbea din 
inimă. 

— Dar tatăl d-tale unde e? 

— E cu prietenul d-tale Peter, undeva în grădină. O idee 
cât se poate de bună, că l-ai trimes pe acest mr. Musk. 

— Poţi să-i zici în toată liniștea Peter. 

Amber se duse la ușa de sticlă care dădea spre grădină. 

— E de mirare ce bine se înţelege tata cu Peter. Îl 
interesează toate câte i le povestește Peter din romanele 
lui de aventuri. 

— Hai și noi la ei în grădină, propuse Amber. 

leșiră în parcul înconjurat de un zid scund și-i 
descoperiră numaidecât pe cei doi bătrâni, în mijlocul unui 
desiș de copaci. Peter tocmai desena cu bastonul figuri pe 
pietrișul aleii, ca să-și ilustreze povestirea. 

Lângă el stătea bătrânul Sutton. Cu toată buna îngrijire, 
se cunoștea cât de colo că trecuse prin niște ani foarte 
grei. 

Faţa-i era slăbită și brăzdată de multe zbârcituri. Dar 
asculta cu luare aminte tot ce spunea Peter și dădu chiar 
din cap de mai multe ori. 

— Tată, iată pe prietenul nostru, căpitanul Grey, spuse 
Francis. 

Bătrânul Sutton se întoarse repede și întinse mâna. 

— Captain Grey! 

Deodată păru că-și aduce aminte de Amber. 

— Îmi pare foarte rău că fiul meu a tras asupra d- 
voastră. 

— Nu-i nimic, să nu mai vorbim despre asta. 

Era ciudat cum i se întipărise de exact în minte 
bătrânului scena aceasta. Cu toate că el și Amber se 
întâlneau zilnic de fiecare dată vorbea din nou despre 
acest lucru, și întotdeauna cu aceleași cuvinte. Erau 
începutul și sfârșitul conversatiei. 

Se întoarseră încet în casă: Amber și Peter veneau în 
urmă. 

Luară ceaiul împreună. Bătrânul Sutton aproape că nici 
nu lua parte la conversaţie ci tăinuia uneori cu sine însuși. 
Atunci vorbea curgător și fără stânjenirile obișnuite. 

Amber începuse să povestească despre vizita lui la 
Londra, când deodată bătrânul îl întrerupse. Vorbea la 
început încet, dar apoi vocea lui deveni din ce în ce mai 
tare. 

„...pe pământ erau multe diamante, dar aveam și alte 
indicii că era un teren diamantifer care se prelungea mult 
în sus și în jos... Tărâna e exact la fel ca la Kimberley și la 
Fluviul Vaal... argilă albastră, argilă albastră fără 
îndoială... dar era în orice caz surprinzător că se găsea la 
atât de mare depărtare de locul în care noi îl 
presupusesem la început”. 

Toţi tăceau și ascultau. După o mică pauză urmă mai 
departe. 

„Zvonurile despre o mină și probele de pietre pe care le 
văzusem, mă duseră la presupunerea că vâna de diamante 
trecea pe la nord-vest înspre pădurea cea mare, și că se 
găsea în pragul ţării pe care voiam s-o străbatem, și nu la 
capătul cel mai depărtat. De-aci se vede încă odată ce 
nesigure sunt toate cercetările și descoperirile... 
Nesiguranţă... Nu e chiar cuvântul nimerit. Cred că...” 

Își acoperi ochii cu mâna. Ceilalţi așteptau, dar el nu mai 
spuse nimic. Toate povestirile lui se sfârșeau de obicei în 
felul acesta. Convorbirea generală fu în cele din urmă 
reluată, și scurt timp după aceea bătrânul mr. Sutton se 
duse în camera lui. 

— Îi merge acum mult mai bine, își dădu Amber cu 
părerea, după ce ușa se închisese. Puțin câte puţin ne 
apropiem și noi de adevăr și aflăm cum a găsit Fluviul 
Stelelor și mina. 

Francis încuviinţă din cap. 

— S-ar putea crede, nu-i așa? că în timpul lunilor pe care 
le-am petrecut singur cu el, am aflat unele lucruri. M-a 
găsit în locul unde mă lăsaseră Lambaire și Whitey. Dar 
cât timp am stat împreună nu mi-a povestit nimic. 

— Când ai aflat de fapt prima dată că tatăl d-tale a 
descoperit Fluviul Stelelor? întrebă Amber. 

— N-aș prea putea să spun. Îmi amintesc numai vag, că 
un om s-a aplecat deasupra mea și că mi-a dat de mâncare 
și de băut. Pe-atunci eram grozav de slăbit. Când mi-a 
mers mai bine, am observat cum săpa în albia fluviului 
secat. 

— Altfel era în toate minţile? 

— Da. Numai într-o zi când mi-a adus câteva pietricele și 
mi-a spus să le păstrez m-a umplut de mirare și de grijă. I- 
am făcut pe plac și le-am legat chiar în faţa lui într-o 
batistă. Pe-atunci nici prin gând nu-mi trecea că erau 
diamante. 

— Şi ai știut tot timpul că e tata? întrebă Cynthia. 

Francis confirmă din cap. 

— Nu știu cum am ajuns la convingerea asta, dar ceva 
îmi spunea că el e. Eram doar foarte tânăr pe vremea când 
a plecat în călătoria lui de explorare, și între timp se 
schimbase foarte mult. Am încercat apoi să-l conving să 
pornim spre coastă, dar el nu se învoia nici în ruptul 
capului. Nu mi-a mai rămas altceva de făcut decât să 
rămân cu el. Pe urmă m-am gândit să trimit cu un indigen 
o scrisoare guvernatorului Sanders, dar Negrii socotesc 
locul în care stăteam noi „tabu”, și nici măcar vânătorile 
lor nu treceau prin apropierea noastră. Mai interesant e 
însă că tineam purtarea tatii drept simptome de nebunie. 
Credeam că scormonește din pământ pietre ca toate 
pietrele. 

După cină, Amber îl luă puţin pe Francis cu el în 
bibliotecă. 

— Trebuie să fii din cale-afară de prudent cu textul 
prospectului pe care vrem să-l lansăm, spuse el. Ai primit 
telegrama mea? 

— Da. Mi-ai telegrafiat să nu dau la tipografie 
manuscrisul. De ce? 

— Textul conţine prea multe indicaţii importante pentru 
Lambaire. Poziţia minei e descrisă exact, și dacă află acest 
lucru, poate să ridice și el pretenţii la descoperire. 

— La asta încă nu m-am gândit. Bine, dar cum să pună ei 
mâna pe un manuscris dintr-o mică tipografie de la ţară? 

— Whitey e un mare pehlivan, și lui nu-i e nimic cu 
neputinţă. Ei trebuie să răspundă ministerului Coloniilor 
unde e mina și trebuie să ne ferim de a le da noi înșine 
informaţii. 

— Pricep. Am să fac o copie a hărţii pe care ai desenat-o 
d-ta, și mâine o înaintăm ministerului Coloniilor. 

Deodată se deschise ușa și Cynthia apăru albă la faţă ca 
varul. 

Amber veni repede spre ea. 

— Ce s-a întâmplat? 

— Tata nu-i la el în odaie, răspunse ea cu răsuflarea 
tăiată. M-am dus să-i spun noapte bună. Dar patul e 
neatins. 

Toţi trei se priviră uimiţi. 

— S-o fi dus poate să mai facă o plimbare în grădină. 
Asta a făcut-o pân-acum de mai multe ori, deși l-am rugat 
stăruitor să renunţe. 

Francis aduse repede două lămpi de buzunar, apoi ieșiră 
afară prin ușa de sticlă. Cynthia își puse pe umeri un șal și 
veni după ei. 

Plutea o ceaţă subţire, care însă nu le stânjeni prea mult 
cercetările. În scurt timp căutaseră prin toată curtea, dar 
nu găsiră pe bătrân. În colţul cel mai depărtat al parcului 
se găsea o portiță care dădea spre un drum îngust. De 
acolo se putea ajunge la șoseaua principală. 

Când ajunseră mai aproape, Amber abia își putu stăpâni 
o înjurătură, căci portița era deschisă. Când o luminară cu 
lămpile, dădură peste o bucăţică de hârtie albă. Era ruptă 
dintr-un notes și prinsă cu o pioneză. 

Amber se apropie tare de ea și citi. 


„L-au târât spre cariera de piatră. Luaţi-o la 
dreapta pe șosea până la movilă. 
Dacă vă grăbiţi, îl mai puteți salva. 

Un prieten.” 


— Așteaptă o clipă! strigă Amber când Sutton voi s-o ia 
la goană. 

— Dar nu mă întârzia, răspunse Sutton plin de grijă. 
Poate mai ajungem la timp. 

— Așteaptă! porunci Amber energic. 

Cercetă cu lampa lui pământul moale, clisos și văzu 
urme de pași, dar nu putu vedea câţi oameni trecuseră pe- 
aici. Apoi ieși în drum. Şi aci era moale pământul, dar din 
loc în loc creșteau smocuri de iarbă. Și cei ce umblaseră 
pe-aici, din întâmplare sau dinadinsul se feriseră să calce 
în locurile moi, căci Amber nu mai găsi alte urme de pași. 

— Haidem! 

Sutton porni fuga pe drum, Amber și Cynthia veneau în 
urma lui. 

— Ai un revolver? întrebă Amber. 

În loc de răspuns, Sutton scoase din buzunar browning- 
ul. 

— Te-ai așteptat la așa ceva? întrebă Cynthia. 

— Da, am contat pe astfel de incidente, răspunse Amber 
liniștit. De aceea am și insistat să purtăm arme atât timp 
cât afacerea nu e încă terminată. Îl cunosc eu pe Whitey. 

Sutton se opri, și ei fură numaidecât lângă ei. 

— Nu mai văd urme și înștiințarea din bileţel mă 
neliniștește foarte rău. 

— Uite-aici un șir de urme, spuse scurt Amber. 

Raza lămpii sale se opri deasupra lor. 

— Iar biletul mai mult mă miră decât mă neliniștește. 
Hallo, dar asta ce să mai fie? 

În mijlocul străzii era un lucru negru. Sutton se duse 
fuga și-l ridică. 

— O pălărie - dar pentru D-zeu, Amber, e a tatii! 

— Ah, începu Amber, dar apoi se întrerupse. Eu mă 
întorc îndărăt, spuse el după câteva secunde. 

Ceilalți doi rămaseră cu ochii holbaţi la el. 

— Dar, spuse Cynthia consternată, nu-i așa - nu-i așa că 
nu încetezi cercetările? 

— Ai încredere în mine, răspunse el prietenos. Sutton, 
mergi înainte pe drum și ai să ajungi numaidecât la câteva 
case în care locuiesc muncitori agricoli. Bate-le în geam și 
scoală-i din somn ca să-ţi dea o mână de ajutor. E posibil 
să fii pe drumul cel bun, dar eu cred totuși că tot eu am 
dreptate. In orice caz pentru Cynthia e mai puţin 
primejdios dacă merge cu d-ta, decât dacă vine cu mine. 

Fără să mai piardă o clipă, făcu stânga împrejur și porni 
îndărăt în pas alergător. 

Sutton și sora lui rămaseră pe loc și se uitară după el 
până ce dispăru în întuneric. 

— Nu pricep, spuse Francis în șoaptă. 

Cynthia tăcea consternată și-și urmă apoi mecanic 
fratele, care ţinea în mână pălăria neagră a tatălui lor. 

Mai aveau încă cinci sute de metri de umblat până să 
ajungă la  căsuţele muncitorilor agricoli, dar abia 
străbătuseră jumătate din distanţă când văzură deodată pe 
șosea o umbră. Francis scoase numaidecât revolverul și 
lumină cu lampa. 

Cynthia rămase cu câţiva pași în urmă. Inima îi bătea de 
mai-mai să se spargă. Dar când văzu că era un poliţist, 
răsuflă ușurată. 

— Nu, răspunse omul la întrebarea lui Sutton, pe-aici n-a 
trecut nimeni. De trei ore n-am mai văzut niciun om. 

Stătea aci la post pentru că voia să pună mâna pe niște 
braconieri. Francis îi explică la iuţeală situaţia. 

— Hm, făcu polițistul, asta-mi pare ceva aranjat înadins 
ca să vă ducă pe un drum greșit. Aşteptaţi, vă rog, un 
moment ca să-mi iau bicicleta. Am ascuns-o acolo în dosul 
tufișurilor celora. Apoi merg cu d-voastră îndărăt. 

La întoarcere Francis mai dădu unele amănunte. 

— Cu siguranţă că a fost numai o șiretenie, declară 
acum polițistul cu hotărâre. De ce să-și fi dat oamenii 
osteneala să vă divulge pe unde-o apucaseră? Doar nu 

cumva credeţi că aveţi în bandă vreun prieten? 

Sutton tăcu. Acum pricepea hotărârea lui Amber de a se 
întoarce. 

Șoseaua ducea în jos, și în zece minute putură vedea 
casa. 

— Sper că Peter - începu tocmai Francis, când deodată 
se auziră două focuri de revolver. 

Detunăturile răsunară puternic prin tăcerea nopții. 

Una după alta urmară încă trei Împuşcături. Polițistul își 
făcu vânt pe bicicletă. 

— Luaţi și arma! strigă Francis întinzându-i browning-ul. 

Polițistul cobori movila cu o iuţeală ameţitoare. Cynthia 
și fratele ei alergau după el. 

În cele din urmă ajunseră gâfâind din greu la poarta 
grădinii și găsiră acolo pe Amber și pe poliţist, sfătuindu- 
se. 

— Toate bune, spuse Amber mulțumit. 

— Dar tata unde e? 

— E iarăși în casă. L-am găsit legat cobză și cu un căluș 
în gură, în seră, tocmai în partea cealaltă a grădinii. 

O luă de braţ și o duse spre casă. 

— A făcut o mică plimbare și în timpul acesta l-au atacat. 
Nu, nu e rănit. Trei vlăjgani au sărit pe el. 

— Şi unde sunt acum? 

— Au fugit. La capătul drumului îi aștepta un automobil. 
Polițistul a pornit acum în urmărirea lor. Speră să-i ajungă, 
dar n-are cea mai mică șansă, dacă nu se întâmplă ca 
mașina să aibă o pană. 

Intrară în sufragerie și Amber îi întinse Cynthiei un 
pahar de vin ca întăritor. 

— Hai, aşează-te, am să-ţi povestesc totul cu de- 
amănuntul. Înștiinţarea aceea de pe poarta ușii mi-a părut 
numaidecât foarte ciudată, și bănuiala mea a crescut și 
mai mult când n-am mai văzut urme de pași pe șosea. 
Toată povestea asta mi-a părut doar o șiretenie care să ne 
facă să ne depărtăm de casă, iar ei să aibă timp să-l 

răpească pe tata. Când m-am întors, am mai cercetat în 
fugă grădina, și o întâmplare fericită m-a dus la seră. Acolo 
l-am văzut pe tata zăcând pe un morman de frunze veștede 
și de resturi. Era legat și avea în gură un căluș. Abia l-am 
liberat pe el, că am auzit afară o voce. Trei oameni se 
furișau de-a curmezișul peste gazon înspre poarta grădinii. 
Era prea întuneric ca să fi putut recunoaște cine era, dar 
am fugit, repede afară și le-am strigat să stea pe loc. 

— Am auzit împușcături. 

Amber surâse înfuriat. 

— A fost răspunsul la strigătul meu. l-am urmărit până la 
șosea. Au tras din nou asupra mea, iar eu am răspuns. 
Cred chiar că pe unul dintre afurisiţii aceștia de bandiți l- 
am nimerit. 

— Sper că tu nu ești rănit, spuse ea îngrijorată. 

— Nu, câtuși de puţin, răspunse el satisfăcut. 

— Dar eu tot nu pricep ca lumea, toată chestia asta, 
spuse Francis. Adică de ce voiau derbedeii aceia să-l 
răpească pe tata? 

Amber clătină din cap. 

— Şi mie... dar se întrerupse brusc. Ia haidem repede în 
bibliotecă. 

Îl urmară. 

— Hallo, strigă el. Parcă adineauri stinsesem lumina 

Marele candelabru lumina ca ziua și văzură că una din 
ferestre era deschisă. Când se uitară mai bine prin odaie 
mai descoperiră că ușa safeu-lui atârna strâmbă în 
balamale. 

Amber dădu din cap. 

— D-aia ne-au momit așa dar afară din casă, spuse el 
încetișor. Aici e mâna lui Whitey și trebuie să recunosc că 
și de data asta a aranjat al dracului de șiret lucrurile. 

CAPITOLUL XIX. 
FUGA LUI AMBER 


— Tare-aș dori să mă iei cu d-ta îl rugă tânărul, dar 
Amber scutură energic din cap. 

— Nu, d-ta rămâi aici. 

Era înfășurat într-o manta groasă de automobilist, și-și 
trăsese adânc pe frunte șapca de călătorie. Cynthia mai 
găsise timpul să-i prepare la iuţeală masa. 

El se uită la ceas. 

— Unu. lată că vine și mașina. 

Auziră zgomotul motorului, în clipa când mașina trase la 
ușa casei. 

— Vin cam târziu, spuse polițistul scoţându-și bicicleta 
din automobil. Dar a mers greu până am sculat din somn 
oamenii și pe deasupra m-a mai întârziat și raportul la 
secţie mai mult decât m-am așteptat. La Scotland Yard am 
trimis o telegramă și drumurile principale spre Londra 
sunt supravegheate. 

— Are să fie probabil prea târziu, răspunse Amber, deși 
au nevoie de cel puţin o oră și jumătate. 

Își luă în grabă bun rămas de la Cynthia și de la fratele 
ei și urcă lângă șofer. 


* 


Amber se trudise să găsească locuinţa lui Whitey. De 
abia la ora trei și jumătate se opri la colțul străzii în care 
era micul hotel. Amber dădu ordin șoferului să-l aștepte 
într-o cafenea din apropiere. Apoi sună și spre mirarea lui i 

se deschise numaidecât. Îndeobște portarii de noapte nu 
sunt chiar atât de iuți, dar omul acesta era complet treaz și 
grăbit. Probabil însă că așteptase pe altcineva decât pe 
Amber, căci voi să închidă repede ușa. 

— Ce doriţi? întrebă el ursuz. 

— Aş dori să iau o cameră pentru noapte, răspunse 
Amber. Chiar acum am venit de pe Continent. 

— Dar aveţi o întârziere grozavă, făcu portarul bănuitor. 
Trenul de Paris vine pe la unsprezece! 

— Am venit via Newhaven, răspunse Amber nepăsător. 

Presupunea că celălalt n-avea de unde să cunoască acest 
drum puţin întrebuințat. 

— Nu v-aș putea spune dacă vă pot du o cameră. Aveţi 
cu d-voastră bagaj! 

— N-am, l-am lăsat la gară. 

Amber băgă mâna în buzunarul de la piept, scoase mai 
multe bancnote, și-i întinse o hârtie. 

— Dar n-am deloc chef să stau toată noaptea în stradă și 
să discut cu dumneata. Tine pentru dumneata cinci lire. 

Atitudinea dușmănoasă a portarului se schimbă brusc și 
omul se dădu la o parte. 

— Înţelegeţi, cred, că... 

— Da, da, înţeleg totul. Imi puteţi da o cameră la etajul 
al doilea? 

— Nu, e ocupat. Acolo locuiește un domn pe care tocmai 
îl așteptam când aţi sunat d-voastră. 

— Aha, carevasăzică un fel de fluture de noapte? 

— A mai fost odată aici azi noapte, cu vreo oră înainte. 
Pe urmă a plecat iar în oraș, mai avea treabă. 

Amber căpătă o cameră la etajul al treilea și mai află de 
la portar că și celelalte două camere de la acest cat erau 
libere. Acesta mai întrebă pe noul pasager, dacă nu mai 
are vreo altă dorinţă și fără a mai căpăta vreo însărcinare 
se retrase. 

Amber trase încordat cu urechea când omul cobori 
scara, căci în primul rând voia să știe dacă treptele nu 

scârţâiau. Și constată cu satisfacţie că nu era cazul. Mai 
așteptă încă puţin, își scoase apoi ghetele și cobori pe furiș 
la etajul al doilea. 

Aici se găseau trei camere legate între ele prin uși. Cu 
ajutorul câtorva mici instrumente pe care le purta 
întotdeauna la sine, Amber intră fără nici o greutate. 
Ajunse dintr-o sufragerie într-un dormitor și în cele din 
urmă într-un birou. După ce cercetase în fugă primele 
două camere, își concentră toată atenţia asupra celei de a 
treia. Pe o masă mare se găseau scrisori și ziare a căror 
dată dovedea că Whitey nu fusese pe aici de două zile. Dar 
hârtiile furate nu erau de găsit nicăieri. Pe semne că 
Whitey le mai purta încă la el. De altfel nici nu se prea 
așteptase să le găsească îndată, Tocmai începuse să 
cerceteze un teanc mare de ziare vechi când auzi pe stradă 
pași care se opriră în faţa intrării hotelului. In clipa 
următoare se auzi sunând. 

După o secundă Amber era pe coridor. Auzi o convorbire 
între portar și alte două persoane și urcă scara. În faţa ușii 
care dădea în camera sa rămase pe loc și trase cu urechea. 

În sus veneau Whitey și Lambaire. Îi recunoscuse după 
voce. Whitey deschise una din cele două uși pe care Amber 
nu le atinsese și intră împreună cu prietenul său. 

Când totul intrase iarăși în liniște, Amber cobori din nou 
fără zgomot scara, deschise ultima ușă, și se furișă 
înăuntru. Ușa de legătură spre ultima cameră era foarte 
subţire, așa că el putu să prindă câteva frânturi de 
convorbire cu toate că cei doi complici vorbeau încet. 

— Am rămas paf, spunea tocmai Whitey când l-am văzut 
pe bătrânul... eram convins că e mort de mult... dar acum 
trebuie să ne punem pe lucru. 

— Rana lui Coals e gravă? 

— Nu, e numai o împușcătură în picior... porcul... 
canalia... 

Amber rânji în întuneric de aceste complimente. 

— Iată vasăzică și prospectul lor. 

Se auzi foșnind hârtie, apoi urmă o tăcere. Citeau 
probabil textul. 

— Ah, făcu Lambaire și mormăi satisfăcut. Cred că asta 
e tot ce ne trebuie. Trebuie să copiem numaidecât textul, și 
pe urmă nu mai avem nici o greutate să stabilim poziţia 
exactă a minei... Ehe, ia te uită, e și o hartă aici. 

— Trebuie bineînţeles să comparăm această schiţă cu o 
hartă mai mare, își dădu cu părerea Whitey. Nu pricep 
cum sunt însemnate aici satele.... 

— Sunt numiri indigene. 

Whitey o studie cu încordare câtva timp. 

— Am la mine acasă o hartă bună, spuse Lambaire, cred 
că e mai bine să ne ducem acolo și atunci putem stabili 
exact pe harta mare locul minei. Acum nu mai e greu să 
arătăm ministerului Coloniilor pe unde trece vâna de 
diamante. 

— Da, ai dreptate. Trebuie să trecem la fapte fără 
întârziere, Amber ne bănuiește și mâine, cu siguranţă, toţi 
detectivii de la Scotland Yard vor fi pe urmele noastre. 

Împături ambele manuscrise și le băgă într-un plic 
lunguieţ, apoi rămase pe gânduri. 

— Tu ai auzit că a venit peste noapte la hotel un străin? 
Mi-a spus portarul. 

— Da, dar ce ne pasă nouă. 

Whitey clătină din cap. 

— Mie-mi pare cu toate acestea cam ciudat. Trebuie să 
fim cu ochii în patru. 

— Crezi poate?... 

— Sunt nervos și mereu îmi vine în gând. Mă duc sus să-i 
văd ghetele. 

— La ce? 

— Nu mai tot întreba prostește, îi vine omului să se dea 
cu capul de pereţi când începi tu cu neghiobiile tale. La 
hotel lumea pune ghetele în faţa ușii - n-ai băgat de seamă 
asta niciodată în viaţa ta? Și când te uiţi la o pereche de 
ghete, poţi deduce o groază de lucruri. 

Întinse lui Lambaire plicul cu hârtiile furate. 

— 'Ţine-le la tine până mă întorc. 

Whitey deschise ușa care dădea spre scară și urcă 
treptele. 

Prietenul său rămase așteptând. 

— Lambaire,  șopti deodată o voce prin ușa 
întredeschisă. 

— Ce e? 

— Dă-mi plicul, repede! 

În crăpătura ușii se ivi o mână. 

— Rămâi acolo unde ești și dă-mi repede hârtiile. 

Lambaire se supuse. 

O mână apucă plicul, cealaltă închise repede ușa și apoi 
totul intră în liniște. 

— Ce-o mai fi vrând iar Whitey ăsta? murmură Lambaire. 
Trebuie să fie ceva la mijloc. 

Îl cuprinse frica și se simţi pălind. 

După câteva secunde Whitey intră în cameră. 

— Sus nu e nimeni, spuse el cu răsuflarea tăiată. Am 
văzut numai o pereche de ghete murdare ca vai de ele și 
încă de pământ galben. Și am găsit o pereche de mănuși: 
mănușile lui Amber. 

— Amber! 

— Da. Vasăzică ne-a urmărit! Haidem repede la tine 
acasă. Dă-mi plicul. 

Lambaire îl privi îngrozit. 

— Păi - păi ţi l-am dat doar adineauri, răspunse el cu 
vocea întretăiată. 

— Hai, nu mai începe, ce minţi! strigă Whitey înfuriat. 
Nu mi-ai dat nimic. Hai, hai scoate-l repede! 

— Doar ţi l-am dat adineauri, Whitey, spuse Lambaire, 
pe un ton aproape plângător. Când te-ai întors adineaori 
așa repede și mi l-ai cerut! 

— Ce, m-am întors eu? Te pomenești că m-ai și văzut! Ei, 
ai de gând să răspunzi odată, scorpie bătrână? 

— Nu, de văzut, nu te-am văzut - doar ai băgat mâna 

numai prin ușă. 

— Firește ăsta a fost Amber! 

Whitey înjură spumegând de furie. i 

— Hai mişcă, vino cu mine, măgar bătrân. Incă nu poate 
fi departe. Să vedem, poate-l mai ajungem. 

Whitey cobori valvârtej scările, Lambaire îl urmă. Holul 
era gol și ușa casei era dată de perete. 

— Ia te uită colo cum fuge. 

La lumina unui felinar văzură o umbră care fugea și se 
năpustiră în urmărirea ei. 

Erau numai puţini oameni pe stradă, în vreme ce Amber 
alerga în ciorapi spre cheiul Tamisei. 

— Puneţi mâna pe hoţ! răcnea Whitey. 

La o oarecare depărtare trecea o mașină și Amber 
alergă spre ea. 

— Puneţi mâna pe hoţ! strigă din nou Whitey. 

La câţiva pași de mașină răsări un poliţist. 

— Mai domol, stimabile, și înșfăcă pe Amber de braţ. 

După câteva secunde ajunseră la faţa locului și 
urmăritorii. 

— Mi-a furat ceva, gâfâi Whitey. 

— Vă înșelaţi, răspunse politicos Amber. 

Situaţia nu-l intimidase cât de cât. 

— Percheziţionaţi-l! strigă Whitey poliţistului. 

Amber râse. 

— Dar bine, dragul meu Whitey, nu știi că polițistul nu 
mă poate percheziţiona aici în stradă. Se vede că nu 
cunoști nici măcar cele mai simple reguli ale poliţiei. 

Împrejurul lor se strânsese un mic grup și numaidecât se 
iviră încă doi polițiști. Amber băgă de seamă și se bucură, 
căci totul mergea ca la comandă. 

— Ce aveţi cu omul acesta? întrebă polițistul. 

— Vreau să-mi dea înapoi lucrul meu! urlă Whitey. E un 
hoţ! Uitaţi-vă numai la el, aleargă în ciorapi pe stradă. 
Percheziţionaţi-l și daţi-mi înapoi plicul cu manuscrise pe 
care mi l-a furat. 

Cei doi polițiști își făcură drum prin mulţime și Whitey 
se simţi deodată prost. 

— Sunt gata să vin la secţie, spuse Amber liniștit, dar 
denunţ pe acești doi domni că au comis o spargere. 

— Duceţi omul la secţie, strigă Whitey. Venim și noi 
numaidecât și dăm o declaraţie amănunţită. 

— Să mergem numaidecât cu mașina, răspunse Amber, 
dar insist să vie cu noi și d-lor. 

O situație ca aceasta n-o prevăzuse Whitey. Acum își 
dădu seama - prea târziu - că intraseră într-o capcană și se 
prinseseră singuri. Căuta cu disperare o scăpare. 

— Bine, declară el în cele din urmă cu un aer cât de 
nepăsător putu. Ne ducem numai până la hotel să ne luăm 
pardesiele. 

Polițistul șovăi, dar nu putu să obiecteze nimic, era o 
noapte rece. Rugă pe unul dintre colegii săi să însoţească 
pe cei doi. 

— Iar d-ta vii cu mine, se adresă el apoi lui Amber. Am 
impresia că te cunosc de mult. 

— Cred și eu, răspunse Amber când se sui în mașină. Și 
dacă indivizii joacă o festă prostului d-tale de coleg, atunci 
să știi c-ai păţit-o! 

— Nu-ţi lua nasul la purtare, mormăi polițistul așezându- 
se lângă el. 

CAPITOLUL XX. 
ULIIMUL CAPITOL 


— ...Şi dacă ai fi avut doar un pic de minte, spuse mânios 
inspectorul, tot i-ai fi adus pe amândoi numaidecât! 

Amber se  încălzise la marele cămin din biroul 
inspectorului de serviciu, iar tânărul poliţist stătea roșu ca 
focul și rușinat în faţa superiorului său. 

— Tot nu mai putem schimba nimic, d-le inspector, 
spuse Amber prietenos. E drept că în locul lui aș fi 
procedat mai inteligent, dar gândiţi-vă la situaţie; un om 
aleargă în ciorapi cât îl ţin picioarele și după el vin doi 
domni bine îmbrăcaţi și strigă tot timpul: Puneti mâna pe 
hoț! Puneti mâna pe hoț! Vedeţi și d-voastră că e scuzabil 
că s-a lăsat înșelat de aparente. 

Inspectorul se liniști. 

— Da, aveţi dreptate. Şi eu m-aș fi lăsat indus în eroare 
probabil, din cauza ciorapilor. 

Amber aprobă din cap și făcu cu ochiul poliţistului care 
se uita la el recunoscător. 

— Cred că nu mai are nici un rost să mai așteptăm. 
Amicii noștri probabil că au dat bir cu fugiţii. Hotelul are o 
ieșire dosnică și cu siguranţă că au scăpat pe acolo. Au de 
fapt oamenii d-voastră depline puteri să opereze o 
arestare? 

Inspectorul clătină din cap. 

— D-voastră îi acuzaţi pe cei doi de spargere și de alte 
crime și în cazul acesta trebuie să avem în primul rând un 
mandat de arestare. Un poliţist poate bineînţeles să ia pe 
cineva la poliție, dar știți și d-voastră că e un lucru riscat. 

Prea puţini polițiști ar face așa ceva fără motive serioase. 

Între timp un trimis adusese de la hotel ghetele și 
pardesiul lui Amber, așa că acum era gata de plecare. 

— Eu mă duc la Scotland-Yard și dau acolo amănuntele 
necesare. A venit momentul să arestăm odată banda. Am 
strâns destul material ca să-i duc pe amândoi la 
spânzurătoare fără să mai mă preocup de ultimele lor 
văicăreli. Au înșelat ani de zile în dreapta și în stânga și 
sunt niște bandiți periculoși. Au pus în circulaţie bani falși 
și au imprimat bancnote. Numai asta și ar fi destul ca să le 
asigure o lungă internare la închisoare. 


* 


Lambaire și Whitey ajunseseră între timp la locuinţa lui 
Lambaire. 

Comanda o preluase acum Whitey, ca întotdeauna în 
clipe grele când era vorba de trecut o criză și Lambaire se 
supunea fără să crâcnească. 

Acesta găsi în City o prăvălie care tocmai deschidea și 
cumpără acolo  geamantane pentru călătoria lor. 
Îmbrăcăminte luară de la o altă prăvălie căci la hotel nu 
trebuia să se mai întoarcă. 

Lambaire își pierduse toată energia. Ședea în sufragerie 
și înjura pierdut. 

— N-are nici un rost să te mai necăjești, spuse Whitey. 
Suntem bătuţi. Scoate carnetul de cecuri. 

— Nu crezi c-ar trebui să mai încercăm să bluffăm pur și 
simplu oamenii prin îndrăzneală? 

— Ce? Să-i bluffăm? Vasăzică ţi-a îngheţat complet 
mintea. Cum drăcu vrei să-i bluffezi pe jurati? Tine-ţi odată 
pliscul și fă ce-ţi spun. Unde e carnetul de cecuri? 

Lambaire îi întinse în silă carnetul și Whitey făcu o 
scurtă adunare. 

— Așa: Şase mii trei sute de lire avem la bancă, spuse el 
și respiră ușurat. E o sumă frumușică. O să retragem șase 

mii două sute. O sută mai lăsăm, căci dacă luăm totul avem 
formalităţi prea lungi. 

Luă carnetul de cecuri și scrise citeţ un cec pentru șase 
mii două sute de lire. Sub stampila societăţii își scrise 
mumele și întinse apoi lui Lambaire foaia. Acesta șovăi. 

— Mai așteaptă o clipă, mormăi el când Whitey întinse 
mâna nerăbdător. Cine are să ridice banii? 

— Eu, declară Whitey. 

Lambaire îl privi bănuitor. 

— De ce să nu mă duc eu la bancă? Mă cunosc foarte 
bine funcţionarii. 

— Ce, vrei să ridici tu banii; hoţ cu ochi sașii? Câine, 
niciodată n-am putut să am încredere în tine! 

— Dar fii serios. N-avea nici o grijă în privinţa banilor. 

Cu mare greutate se stăpâni Whitey. 

— Bine, îmbracă-te. De scăpat nu-mi scapi tu mie. Dar 
mișcă-te repede - peste câteva minute se deschid băncile. 

— Doar n-am de gând să șterg putina. Cum poţi să te 
gândești la așa ceva. Parcă eu te bănuiesc pe tine? Dar 
afacerile sunt afaceri. 

— Hai, lasă oratoria asta tâmpită și du-te la bancă, 
răspunse acru Whitey. 

Cedase pentru că-i dăduse prin gând că putea fi 
periculos de mers la bancă și de scos banii. Era posibil să 
se fi și emis împotriva lor un mandat de arestare și în cazul 
acesta, banca ar fi fost supravegheată. Era însă de 
presupus ca poliţia să nu fi lucrat chiar atât de repede. 
Înainte de a pleca, Lambaire se mai duse în odaia lui și 
apoi porni cu mapa lui la bancă și lipsi o jumătate de oră. 
Când se întoarne, Whitey stătea rezemat cu spatele de 
cămin și aștepta cu o mutră strepezită. 

— Iată, m-am întors - acum vezi că nu trebuia să te temi 
că am s-o șterg eu banii și c-am să te las pe tine cu buza 
umflată. 

— Nu, așa e. De altfel am în tine mai multă încredere 
decât ai tu în mine. Dar cu toate astea, tot ai fost o clipă 

ispitit s-o iei la sănătoasa, când ai ieșit de la bancă. 

Lambaire se făcu roșu ea focul. 

— Cum - de unde știi - adică ce vrei să spui cu asta? 
întrebă el cu voce tare. 

— Am venit pur și simplu după tine. Am luat și eu un 
taxi. 

— Şi mai spui că ai încredere în mine, răspunse 
Lambaire cu amărăciune. 

— Probabil că tot n-am, declară Whitey cu sânge rece. 
Am luat doar niște măsuri de prevedere foarte naturale și 
înțelepte. 

Lambaire râse în silă. Apoi scoase din buzunarul de la 
piept un pachet gros de bancnote. 

— Aceasta este partea ta și aceasta a mea, spuse el. Am 
cerut să-mi dea numai hârtii de câte cincizeci de lire. Să ţi 
le număr. 

Luă cu abilitate bancnotele în mână și numără repede 
șaizeci și două. Nici un funcţionar de bancă n-ar fi putut-o 
face mai bine ca el. 

Whitey le împături și le băgă în buzunar. 

— Ce ai de gând acum? întrebă el. 

Plec în Olanda, via Harvich. E mai bine să ne despărțim. 

Whitey aprobă din cap. 

— Eu plec via Irlanda, minţi el și se uită apoi la ceas. Era 
aproape ora zece. Probabil că am să te revăd mai târziu. 
Se întoarse spre ușă și plecă. 

Când se întoarse, celălalt dispăruse. 

La ora unsprezece pleacă din gara Victoria un tren spre 
Continent, dar este un tren primejdios deoarece e 
supravegheat încontinuu de detectivi. Whitey știa foarte 
bine acest lucru. Un altul pleacă la aceeași oră de la 
Holborn și mai oprește odată la Heme-Hill. 

Whitey se hotărî să plece împreună cu un grup de 
excursioniști. Voia să meargă cu un taxi până la Heme-Hill 
și acolo să urce în tren. Când ieși din biroul de voiaj îi 
fulgeră deodată prin cap un gând. 

Se duse la casă și ceru să i se schimbe două bancnote. 

— Daţi-mi, vă rog, de o sută de lire bani franțuzești. 

Scoase din portmoneu două hârtii de câte cincizeci de 
lire și le întinse prin ghișeu. 

Funcţionarul examină cu luare aminte hârtiile și se uită 
apoi mirat la Whitey. 

— N-aţi observat nimic la bancnote? întrebă el cu glasul 
sec. 


— Nu. 

O spaimă nebună îl cuprinse deodată pe Whitey, 

— Ambele hârtii poartă aceleași numere - sunt 
falsificate. 


Whitey scoase mecanic din buzunar întregul teanc de 
bancnote și le privi. Toate aveau același număr. Faţa lui 
arăta într-adevăr consternare și se făcuse albă ca varul, și 
asta îl salvă momentan. 

— Aţi fost înșelat? 

— Da, trebuie să alerg numaidecât la poliţie ca să 
denunţ pe cel care mi le-a dat. 

Luă funcţionarului cele două hârtii din mână și ieși din 
birou. 

Sări într-un automobil și dădu adresa locuinţei lui 
Lambaire. 

Acesta plecase când sosi el. Nici vorbă că și cu Harwich 
îl minţise, de asta nu se mai îndoia acum Whitey. 

Se duse în dormitorul lui Lambaire în care fuseseră 
lăsate multe lucruri. Whitey deschise un cufăr și băgă 
înăuntru pachetul de bancnote false. Dacă avea să fie 
arestat să nu se găsească hârtiile acestea la el. Scotoci 
camerele ca să găsească vreun punct de reper pentru ruta 
care o alesese Lambaire și în cele din urmă găsi chiar un 
mers al trenurilor care se deschise la o anumită pagină. 
Când se uită cu multă luare aminte își dădu seama că nu 
era un mers al trenurilor ci broșura unei societăţi de voiaj. 

— „Călătorii de iarnă în Franţa”, citi Whitey cu voce 
tare. Hm, nu e rea ideea, spuse el apoi și surâse cu furie. 

În general trenurile cu  excursioniști, nu sunt 
supravegheate de detectivi. 

Trenul pleca la unsprezece fără un sfert de la Holborn. 
Whitey aruncă o privire pe ceas: ora zece și patruzeci. Așa 
dar nu mai putea apuca trenul, dar deodată îi veni o idee. 

Se duse la telefon și ceru legătura cu biroul de 
informaţii de la gara Victoria. 

— Vă rog, trenul care pleacă la ora zece și patruzeci și 
cinci din Holborn, mai oprește și la alte gări londoneze? 

— Da, până la Penge, oprește la toate staţiunile. 

— Când pleacă de la Penge? 

Așteptă nerăbdător în timp ce funcţionarul căuta în 
mersul trenurilor. 

— La ora douăsprezece și optsprezece. 

Whitey respiră. În cazul acesta mai poate avea noroc. Se 
repezi grăbit în stradă și alergă la prima staţie de taxi. 

— La gara Penge, strigă el șoferului. Plătesc douăzeci de 
șilingi mai mult, dacă ajungem acolo înainte de 
douăsprezece și optsprezece. 

Omul ridică din umeri. 

— De încercat, încerc cu dragă inimă. 

Taxiul porni vâjâind cu o iuţeală interzisă de-a 
curmezișul Londrei și la douăsprezece și șaptesprezece 
minute se opri în faţa gării. 

Trenul stătea pe peron gata de plecare iar Whitey se 
repezi ca o furtună în sus pe scări. 

— Biletul, vă rog! spuse controlorul. 

— Încă n-am luat - plătesc în tren. 

— Fără bilet nu puteţi trece. 

Trenul era numai la zece metri departe de Whitey și în 
clipa aceasta se puse încet în mișcare. 

Whitey încercă să scape cu fuga de funcţionar, dar mâna 
puternică a omului nu-l lăsă să treacă. 

Whitey stătea în faţa lui alb ca un mort și cu degetele 
zvâcnind. Avea o înfățișare atât de jalnică, încât omului i se 
făcu în cele din urmă milă de el. 

— Îmi pare rău, spuse el. Am ordin. 

Tăcu brusc și se uită în direcţia trenului care pornea. 
Apoi se aplecă înainte și deschise bariera: 

— Fuga - fuga - alergaţi după el, trebuie să mai oprească 
odată - trecerea nu e liberă - tocmai bine îl mai ajungeţi! 

Cele din urmă vagoane de bagaje mai erau încă în 
dreptul capătului peronului. Whitey, alerga de parcă i-ar fi 
fost viaţa în joc și ajunse ultimul vagon tocmai în clipa 
când trenul pornea din nou. 

Se prăbuși în scaunul conductorului. Whitey era un om 
puternic, care nu se lăsa ușor învins și în împrejurări 
obișnuite ar fi suportat încordarea aceasta cu ușurință, dar 
acum era sleit de puteri, căci trădarea lui Lambaire îi 
făcuse multă inimă rea. 

— Canalie afurisită, spuse el în șoaptă și degetele i se 
zgârciră nervos. 

Mai puţin îl necăjea pierderea banilor decât murdăria 
purtării lui Lambaire care intenţionat îi dăduse bancnotele 
false pentru ca să fie cât mai curând arestat. Și acum luă o 
hotărâre. Whitey avea vederile lui proprii despre bine și 
despre rău, despre îngăduit și neîngăduit. 

Pe Amber nu era supărat, ci-i recunoștea superioritatea. 
Nu era furios nici pe legea care acum îl urmărea. Furia lui 
se îndrepta numai împotriva lui Lambaire al cărui ajutor 
fusese el ani de zile. Câte escrocherii cu întemeieri de 
societăţi fictive făcuseră ei, câţi bani câștigaseră cu „argint 
spaniol”! Nu odată falsificaseră ei bani. Și hârtiile de 
cincizeci de lire pe care i le dăduse astăzi Lambaire erau 
niște rămășițe ale activităţii lor comune de mai de mult. Pe 
atunci nu putuseră să pună în circulaţie hârtiile, pentru că 
purtau toate, prostește, același număr. 

— Pentru public nu erau destul de bune, dar mie nu s-a 
sfiit canalia să mi le strecoare! gândi Whitey și strânse 
fălcile. 

Conductorul voi să înceapă o convorbire cu el, dar 
Whitey rămase monosilabic spunând numai „da”, sau „nu”. 

Când trenul opri în Chatham, ploua cu găleata. Whitey 
își ridică gulerul, își trase pălăria pe ochi, își puse la gură o 
batistă, se dădu jos din ultimul vagon și porni repede de-a 
lungul trenului. Vagoanele de clasa treia erau aproape 
goale. Excursia de iarnă nu părea să fi găsit multă căutare. 
Whitey se interesa însă numai de compartimentele de clasa 
întâia și descoperi curând pe Lambaire în unul din ele, cam 
pe la mijlocul trenului. Acesta şedea singur și 
compartimentele de alături erau, și ele goale. Când răsună 
semnalul de plecare, Whitey sui în vagon. 


* 


Și alţii mai știau că Lambaire era în trenul acesta. 
Amber străbătea Kent-ul cât de repede îl putea duce 
mașina. Dacă ar fi știut că trenul oprește în Penge l-ar fi 
putut ajunge acolo. Și ar fi fost în orice caz mai bine pentru 
Lambaire și Whitey. 

Inspectorul-șef Fells de la Scotland Yard îl însoţise pe 
Amber. 

— Prindem trenul chiar în port, își dădu Amber cu 
părerea, când se uită la ceas. Desigur că aţi dat dispoziţii 
să avem la faţa locului detectivi? A 

Insoţitorul său dădu din cap afirmativ. În acest tempo 
repede îi venea greu să vorbească. 

Ajunseră pe chei puţin timp înainte de intrarea trenului. 
Vagoanele se goliră încetul cu încetul și pasagerii se 
duseră la vapor. La fiecare punte de îmbarcare stăteau doi 
detectivi și observau cu atenţie pasagerii. In cele din urmă 
trecuse și ultimul pe bord. 

— Asta n-o mai pricep, spuse Amber dezamăgit. Să nu fi 
venit oare? 

Deodată veni în fugă spre ei un funcţionar al căilor 
ferate. 

— Sunteţi de la poliţie? strigă el încă de departe. Veniţi 
vă rog încoace. Într-unul din vagoane e ceva suspect - nu 


152 


vrea să se dea jos un pasager. 

Într-o clipă ajunseră la compartiment. Amber deschise 
ușa. 

— Hai, hai, vino afară, Whitey, spuse el liniștit. 

Dar omul dinăuntru, care ședea într-un colţ, număra fără 
grabă două teancuri groase de bancnote și nu se sinchisea 
de el. 

— Asta-i o hârtie bună - și asta-i o hârtie bună - hei, de 
mi le-ai fi dat tu astea, Lambaire! Dar mi-ai dat pe ale false 
- întotdeauna ai fost un gogoman - un gogoman! 

Gemu legănându-se într-o parte și într-alta. 

— Hai, vino afară! spuse Amber încă odată. 

Whitey se holbă acum la el și se sculă de pe scaun. 

— Hallo, Amber, răspunse el zâmbitor. Stai că vin... ce 
mai face Fluviul Stelelor? Ia te uită aici ce faină afacere - 
bani buni - ia te uită numai! 

Şi-i puse sub nas o mână de bancnote. Amber se dădu 
speriat îndărăt, căci erau pătate cu sânge. 

— Sunt toate veritabile, explică Whitey cu buzele 
tremurânde. 

În ochii lui lucea nebunia. 

— Celelalte erau false. De aceea l-am omorât pe 
Lambaire. Prea de tot a vrut să mă joace! 

Și izbucni într-un râs oribil. 

Sub scaun îl găsiră pe Lambaire. Whitey îi descărcase un 
glonte în inimă. 


SFÂRȘIT 

